MALTA DEBATES TAL-KAMRA TAD-DEPUTATI (Rapport Ufficjali u Rivedut) IT-TMIEN PARLAMENT Seduta Nru. 41 It-Tnejn, 10 ta' Marzu, 1997 Stampat fl-Ufficcju ta' l-Iskrivan Kamra tad-Deputati MALTA Prezz Lm1 IT-TMIEN PARLAMENT Seduta Nru. 41

It-Tnejn, 10 ta' Marzu, 1997

Il-Kamra tad-Deputati ltaqghet fil-Kamra tal-Parlament, il-Palazz, il-Belt Valletta, fis-6.07 p.m.

Talba

SEDUTA NRU.

It-Tnejn, 10 ta' Marzu, 1997

WERREJ MINUTI 1

MISTOQSIJIET-TWEĠIBIET ORALI 1

TQEGĦID TA' KARTI FUQ IL-MEJDA 8

MOZZJONIJIET

ABBOZZ TA' LIĠI BIEX JEMENDA L-ATT DWAR L-IŻVILUPP INDUSTRIJALI 10

MOZZJONI BIEX JIĠU APPROVATI L-ESTIMI TA' L-AWTORITA' TA' L-IPPJANAR

GĦAS-SENA FINANZJARJA 1996/1997 10

AĠĠORNAMENT 37

MISTOQSIJIET GĦAL TWEĠIBIET ORALI MWIEĠBA BIL-MIKTUB 42

MISTOQSIJIET GĦAL TWEĠIBIET BIL-MIKTUB 74

MINUTI

Il-Minuti tas-Seduta Nru. 40 li saret fil-5 ta' Marzu, 1997 ġew konfermati.

MISTOQSIJIET-TWEĠIBIET ORALI

GVERN - KONSULENTI

L-ONOR.

TONY ABELA (f'isem l-Onor.

Austin Gatt) staqsa lill-Prim Ministru: Jista' l-Prim Ministru jinforma lill-Kamra kemm kien hemm fil-31 ta' Ottubru, 1996 konsulenti ma' kull dipartiment tal-gvern, awtorita', kummissjoni, kumitat jew korp statutorju ieħor li fih il-gvern għandu interess kif ukoll ma' kull kumpannija li fiha l-gvern għandu, direttament jew indirettament, majority shareholding kategorizzati skond kull enti hawn fuq imsemmija?

Jista' l-Prim Ministru f'kull każ jindika kemm minnhom kienu barranin u kemm minnhom huma Maltin kif ukoll x'kien il-ħlas tagħhom fis-sena?

ONOR.

ALFRED SANT (Prim Ministru): Qed inpoġġi fuq il-Mejda tal-Kamra l- informazzjoni mitluba fil-mistoqsija parlamentari numru 747 safejn din għandha x'taqsam ma' l-uffiċċju tiegħi.

FONDAZZJONI GĦALL-ISTUDJI INTERNAZZJONALI - INFIQ

L-ONOR.

CHRIS CARDONA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid liema huma l-istituti, organizzazzjonijiet u dipartimenti tal-Fondazzjoni għall-Istudji Internazzjonali u li jagħti b'mod dettaljat informazzjoni dwar x'intnefaq - bħal, per eżempju, salarji u taxxi - minn kull enti msemmija mit-twaqqif tal-fondazzjoni sa l-aħħar ta' Diċembru ta' l-1996?

Jista' l-Ministru jgħid ukoll b'mod dettaljat xi ħlasijiet saru għal dak li għandu x'jaqsam ma' hospitality minn kull enti matul dan il-perijodu u lil min saru dawn il- ħlasijiet, xahar b'xahar, għall-istess perijodu msemmi?

Jista' l-Ministru jgħid jekk hemmx items of expenditure li ma jidhrux b'mod separat taħt \l- istituti, l-organizzazzjonijiet jew id-dipartimenti rispettivi u li allura għalihom ikun hemm flus allolkati f'fond ċentrali?

Jekk dan huwa l-każ jista' l-Ministru jgħid x'intnefaq minn dan il-fond ċentrali mit-twaqqif tal-fondazzjoni sa l-aħħar ta' Diċembru ta' l-1996?

ONOR.

EVARIST BARTOLO (Ministru ta' l-Edukazzjoni u Kultura Nazzjonali): Qed inpoġġi fuq il-Mejda tal-Kamra dettalji mitluba mill-Onor Chris Cardona fis-seduta tas-27 ta' Jannar, 1997.

Il-fondazzjoni għandha dawn id-dipartimenti u istituti:

Dipartimenti: * Office of the Director General * Office of the Chief Executive * Administration, Finance & Human Resources * Conference & Communications Units * Library & Documentation Centre * International Office of the University

Istituti: * International Environment Institute/Future Generations Programme * Islands & Small States Institute * Institute for International Affairs * International Institute for Social Sciences * European Centre on Insular Coastal Dynamics

Qed inpoġġi fuq il-Mejda kopja vera ta' l-income and expenditure account meħuda mill-audited accounts tal-fondazzjoni fejn fiha hemm dettalji ta' dħul u nfiq mill-1 ta' Jannar 1987 sal-31 ta' Diċembru, 1995.

Dwar salarji u taxxi li tħallsu nitlob lill-Onor.

Membru biex jekk jogħġbu jara t-tweġiba għall-mistoqsija parlamentari nru.

Matul il-perijodu 1987-1991 l-awdituri tal-fondazzjoni kienu Falzon, Falzon & Co filwaqt li fil-perijodu 1992-1996 l-awdituri kienu Zammit Tabona Bonello & Co. Qabel il-31 Diċembru, 1986 ma kienux jeżistu accounts għall-fondazzjoni peress li dak iż-żmien il-pagamenti kienu jitħallsu kollha direttament mit-Teżor.

Items of expenditure li jaqgħu taħt vot ċentrali jinkludu overtime, stationery, equipment, communications, transport, maintenance u affarijiet oħra simili fejn il-fondazzjoni tipprovdi servizzi ċentrali lid-diversi istituti.

Qed inpoġġi wkoll fuq il-Mejda statement li juri l-hospitality li ngħatat mill-fondazzjoni mill-1 ta' Jannar 1987 sal-31 ta' Diċembru, 1996 fuq bażi individwali kif ukoll fuq bażi ta' gruppi żgħar.

GVERN - KONSULENTI

L-ONOR.

TONY ABELA (f'isem l-Onor.

Austin Gatt) staqsa lill-Prim Ministru: Jista' l-Prim Ministru jpoġġi fuq il-Mejda tal-Kamra lista ta' l- avukati, periti, tobba, awdituri u professjonisti oħra li jagħtu servizz ta' konsulenza lid-dipartimenti tal-Gvern, enti statutorji, korporazzjonijiet u kumpanniji li l-Gvern, direttament jew indirettament, għandu interess fihom kif ukoll jagħti dettalji ta' l-arranġamenti finanzjarji li saru ma' dawn il-konsulenti?

ONOR.

ALFRED SANT: Qed inpoġġi fuq il-Mejda tal-Kamra l-informazzjoni mitluba fil-mistoqsija parlamentari numru 2779 safejn din għandha x'taqsam ma' l-uffiċċju tiegħi.

GVERN - KONSULENTI

L-ONOR.

AUSTIN GATT staqsa lill-Prim Ministru: Jista' l-Prim Ministru jgħid kemm ġew maħtura konsulenti mill-1 ta' Novembru, 1996 sal-31 ta' Diċembru mas-servizz pubbliku, ma' enti statutorji, ma' kumpanniji li huma kkontrollati mill-gvern jew li fihom il-gvern għandu mill-anqas 50% ta' l-ishma u mall-kunsilli lokali?

Jista' l-Prim Ministru jagħti t- tweġiba tiegħu fuq bażi ta' xahar xahar u maqsuma skond dipartiment jew enti relattivi?

Jista' l-Prim Ministru jsemmi min huma l-persuni maħtura u jindika x-xogħol li għalih ġiet kuntrattata kull persuna kif ukoll li jpoġġi fuq il-Mejda tal-Kamra kopja tal-kuntratt relattiv?

ONOR.

ALFRED SANT: Qed inpoġġi fuq il-Mejda tal-Kamra l-informazzjoni mitluba fil-mistoqsija parlamentari numru 2794 safejn din għandha x'taqsam ma' l-uffiċċju tiegħi.

UFFIĊĊJU TAL-PRIM MINISTRU - TRANSFERS

L-ONOR.

TONY ABELA (f'isem l-Onor.

Jean Pierre Farrugia) staqsa lill- Prim Ministru: Jista' l-Prim Ministru jgħid kemm seħħew transfers fil- korporazzjonijiet u fl-aġenzji li jaqgħu taħt ir-responsabbilta' tiegħu mis- 17 ta' Jannar, 1997 sal-lum?

ONOR.

ALFRED SANT: Jien ninsab informat li mis-17 ta' Jannar 1997 sad- data ta' meta saret il-mistoqsija, jiġifieri sa l-14 ta' Frar 1997, saru dawn it-transfers:

i) fil-Management Systems Unit Ltd/M.I.T.T.S. sar transfer wieħed fuq talba tal-persuna konċernata stess; u

ii) fil-Malta Shipbuilding Company Ltd saru tliet transfers, tnejn minnhom lejn il-Ministeru tal-Kummerċ u l-ieħor lejn is-Segretarjat Parlamentari għaż-Żgħażagħ, Sport, Kultura u Arti.

Fid-dawl tar-ristrutturazzjoni li qed issir fil-Korporazzjoni Telemalta xi sezzjonijiet ġew amalgamati ma' oħrajn filwaqt li twaqqfu xi sezzjonijiet oħra.

Dan l-eżerċizzju, li bih ġew effettwati 143 ħaddiem, sar biex il-proċess tax-xogħol isir b'mod aktar effettiv u effiċjenti.

DIPARTIMENT TAL-KULTURA - SAHRA

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid din is-sena kemm ssejħu ħaddiema biex jagħmlu sahra minn fost dawk li fis-snin li għaddew kienu jaħdmu s-sahra waqt l-attivitajiet tal-karnival ?

Min ħadem sahra din is- sena, apparti l-istaff tal-workshops ta' Ħal Luqa, u f'liema dipartiment jaħdem kull wieħed minnhom?

Kemm tħallas sahra u x'esperjenza kellu f'dan il-qasam kull wieħed minnhom?

ONOR.

EVARIST BARTOLO: Il-Kumitat Festi Nazzjonali, bħas-snin l- imgħoddija, iddelega x-xogħol li għandu x'jaqsam ma' l-armar tal-karnival lill-ħaddiema industrijali tad-Dipartiment tal-Kultura flimkien ma' numru ta' ħaddiema governattivi mid-Diviżjoni tax-Xogħlijiet.

Il-kumitat daħħal tliet ħaddiema tfajliet mid-Dipartiment tal-Kultura fuq xogħol ieħor konness mal-karnival, li waħda minnhom taħdem regolarment mas-sezzjoni tal-Kumitat Festi Nazzjonali u ilha tagħmel dan ix-xogħol, waqt li t-tnejn l-oħra wkoll ħadmu fuq dan ix-xogħol fis-snin l-imgħoddija.

Din is-sena l-kumitat ħadem sabiex ix-xogħol li għandu x'jaqsam tal- karnival isir mill-istess membri tal-kumitat li lkoll kemm huma jaħdmu fuq bażi volontarja, ħlief is-segretarju li huwa persuna mpjegata.

GŻIRA - TISWIJA TA' BANKINA FIX-XATT

L-ONOR.

TONY ABELA (f'isem l-Onor.

John Vella) staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jordna li l- ħsara kbira li saret mill-Water Services Corporation fil-bankina tax-Xatt tal-Gżira tissewwa malajr kemm jista' jkun peress li hija veru ħasra li din il-bankina tinsab fi stat perikoluż wara li bi spejjeż kbar din kienet għadha kif ġiet pavimentata mill-Kunsill Lokali tal-Gżira?

ONOR.

CHARLES BUHAGIAR (Ministru tax-Xogħlijiet Pubbliċi u Kostruzzjoni): Il-Korporazzjoni għas-Servizzi ta' l-Ilma m'hijiex attrezzata b'kull varjeta' ta' kuluri u materjal li qed jintużaw dan l-aħħar fil-bdil tal- bankini.

Għaldaqstant, il-Korporazzjoni għas-Servizzi ta' l-Ilma għarrfet lid-Direttur tal-Kunsilli Lokali b'din is-sitwazzjoni u ssuġġeriet lill- kunsilli lokali biex jaħżnu materjali li jkun meħtieġ għal meta jkun se jsir xogħol ta' reinstatement tal-bankini.

Konsiderazzjoni oħra hija li meta jinbidel is-servizz ta' l-ilma mill- main tat-triq sal-meter ta' l-ilma fid-dar, l-ispiża tal-materjal tiġi eventwalment riflessa fil-kont tal-konsumatur.

Dan l-element ta' spejjeż għadu m'huwiex konkluż.

Il-korporazzjoni qed tipproponi lill-kunsilli lokali li l-ewwel isir reinstatement temporanju mill-korporazzjoni stess u wara l-kunsilli lokali jagħmlu l-materjal addattat.

Sadanittant, il- korporazzjoni qed tieħu ħsieb li ssewwi l-bankini fi stat aċċettabbli u li dawn ma jkunux ta' periklu għas-saħħa tal-pubbliku.

MADAM SPEAKER (Onor. Myriam Spiteri Debono): L-Onor.

Victor Galea Pace, mistoqsija supplimentari.

ONOR.

VICTOR GALEA PACE: Jista' l-Ministru jgħid min għandu jirranġa l- bankina meta l-Water Services Corporation taqla' parti minnha wara li l- kunsill lokali jkun diġa' għamel il-pavimentar ta' dik il-bankina?

MADAM SPEAKER: Il-Ministru.

ONOR.

CHARLES BUHAGIAR: Bħalma ntqal fir-risposta ta' din il-mistoqsija parlamentari l-Water Services Corporation trid tagħmel dan ir- reinstatement, imma peress li dan iż-żmien il-materjal tal-bankini jvarja ħafna u m'huwiex uniformi ġie suġġerit li l-kunsilli lokali jżommu stock ta' dan il-materjal biex dan jintuża meta jsir reinstatement.

Dan qed jiġi suġġerit li jsir għax jista' jiġri li meta jsir reinstatement il-materjal oriġinali li jkun intuża għall-bankina ma jkunx għadu fis-suq.

GĦar-rigward tal-ħlas għal dan ix-xogħol għadhom għaddejjin it-taħdidiet bejn il-korporazzjoni u l-kunsilli lokali.

MARSA SPORTS COMPLEX - WATCHMEN

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm għandu watchmen assenjati għax-xogħol fil-Marsa Sports Complex?

X'jagħmlu u kemm hi l-ispiża tagħhom?

ONOR.

EVARIST BARTOLO: Il-complement tal-watchmen fil-Marsa Sports Complex huwa ta' tlett gruppi ta' tliet watchmen il-wieħed.

Fuq struzzjonijiet tad-Dipartiment taż-Żgħażagħ u Sport f'nofs l-1996 żdied watchman temporanju li pero' sa llum dan għadu jagħmel xogħol fil-Marsa Sports Complex.

Ftit tal-ġimgħat qabel Ottubru 1996 kienu ngħataw struzzjonijiet biex erba' mill-watchmen jiġu trasferiti għal postijiet oħra, liema struzzjonijiet kienu ġew fuq direttivi tal-ministeru.

Dawn il-watchmen jagħmlu xogħol ta' watchman duties kif stipulat fl- Estacode.

Ta' min jgħid li qabel Mejju ta' l-1987 il-watchmen fil-Marsa Sports Complex kienu jwettqu xogħlijiet ieħor bħal, per eżempju, li jieħdu ħsieb id-dressing rooms u faċilitajiet oħra wżati mill-atleti, liema prattika pero' kienet ġiet abolita.

Bejn paga, bonuses u allowances oħra, l-ispiża biex tħaddem watchman hija ta' madwar Lm3,600 fis-sena .

MADAM SPEAKER: L-Onor.

Richard Muscat, mistoqsija supplimentari.

ONOR.

RICHARD MUSCAT: Jista' l-Ministru jgħidilna kif jista' jsir iktar użu mill-watchmen eżistenti jew x'miżuri oħra jistgħu jittieħdu biex ikun hemm iktar sorveljanza fil-Marsa Sports Complex, speċjalment fil-weekends meta jkun hemm familji jippassiġġaw, atleti jagħmlu t-training tagħhom kif ukoll żwiemel u karozzi deħlin u ħerġin?

Din it-tip ta' sorveljanza tista' tiġi nkluża fil-watchman duties jew ma nafx huwiex il-każ li jittieħdu xi miżuri oħra?

MADAM SPEAKER: Il-Ministru.

ONOR.

EVARIST BARTOLO: GĦalkemm jien m'iniex informat speċifikament fuq id-dmirijiet li qed iwettqu l-watchmen tal-Marsa Sports Complex u allura mhux sew li nitfa' xi dellijiet fuqhom, jien nista' ngħid li personalment m'iniex sodisfatt bix-xogħol li qed jagħmlu għax naf b'każijiet fejn dawn lanqas biss imorru għax-xogħol.

Hawnhekk m'iniex qed nirriferi għall- watchmen tal-Marsa Sports Complex direttament, imma naf b'każi fejn għalkemm dawn huma mħallsin biex jagħmlu watching duties għandi dubji serji kemm dawn fil-fatt qed jagħmlu xogħlhom.

GĦalhekk jien se nidħol fid- dettal fuq dak li qal l-Onor.

Richard Muscat biex jekk naraw li s-sistema preżenti m'hijiex qed taħdem allura jittieħdu l-miżuri meħtieġa biex l- affarijiet jibdew isiru aħjar.

MADAM SPEAKER: L-Onor.

Muscat.

ONOR.

RICHARD MUSCAT: Madam Speaker, nixtieq nispeċifika li l-intenzjoni tiegħi ma kenitx li nitfa' xi dellijiet jew li nagħti xi miżinterpretazzjoni tad-dmirijiet li qed jagħmlu l-watchmen.

L-intenzjoni tiegħi kienet li nuri li f'dan il-kumpless hemm dik is-sitwazzjoni li semmejt u għalhekk ikun tajjeb jekk wieħed jara kif jista' jorganizza d- deployment ta' dawn il-watchmen jew inkella jsib xi soluzzjonijiet oħra biex jilqa' għal din is-sitwazzjoni.

MADAM SPEAKER: Onor. Bartolo, għandek xi żżid ma' dak li qal l-Onor.

Muscat?

ONOR.

EVARIST BARTOLO: Madam Speaker, jien ma għandi xejn xi nżid ħlief li se nieħu konsiderazzjoni ta' dak li qal l-Onor.

Muscat biex jittieħdu l- passi meħtieġa.

KUMITAT PATRIMONJU MALTI

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid x'kienu l-kriterji li bihom ħatar lis-Sur Remig Sacco u lis-Sur Joe Attard bħala membri fuq il-Kumitat Patrimonju Malti?

ONOR.

EVARIST BARTOLO: Ninforma lill-Onor.

Membru li s-Sur Remig Sacco huwa ġurnalist b'esperjenza fuq il-media u jokkupa pożizzjonijiet f'diversi għaqdiet kulturali, filwaqt li s-Sur Joe Attard m'aċċettax li jkun membru tal-Kumitat Patrimonju Malti.

Nixtieq ngħarraf lill-Onor.

Interpellant li l-ħatra tal-Kumitat Patrimonju Malti saret waqt press conference li ta s-Segretarju Parlamentari għaż-Żgħażagħ, Sport, Kultura u Arti, l-Onor.

Joe Cilia, li fiha ngħata tagħrif pubblikament dwar kull persuna maħtura fuq dan il- kumitat biex b'hekk ngħatat trasparenza akbar lil dan il-kumitat.

MADAM SPEAKER: L-Onor.

ONOR.

RICHARD MUSCAT: Jista' l-Ministru jgħidilna jekk hemmx xi raġuni li għaliha s-Sur Joe Attard m'aċċettax din il-ħatra, ovvjament dejjem jekk dawn ir-raġunijiet ma kenux ta' natura personali?

Min ġie nominat minfloku?

MADAM SPEAKER: Il-Ministru.

ONOR.

EVARIST BARTOLO: Jien naħseb li l-ħatra ta' dan il-kumitat ma tistipulax kemm għandu jkun fih membri, jiġifieri billi wieħed ma jaċċettax in-nomina mhux bilfors ifisser li trid issib sostitut għalih.

Ir-raġunijiet li għalihom m'aċċettax li jkun membru tal-Kumitat Patrimonju Malti, ġew espressi privatament u għalhekk naħseb li wieħed irid jistaqsi lis-Sur Joe Attard personalment biex jara għaliex m'aċċettax din il-ħatra.

SAFAR - DELEGAZZJONIJIET

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: Jista' l-Ministru jagħti s-segwenti dettalji ta' safar li saru minn delegazzjonijiet immexxijin mis-Segretarju Parlamentari l- Onor. Joe Cilia mill-1 ta' Novembru, 1996 sal-25 ta' Frar, 1997; jiġifieri fejn marru d-delegazzjonijiet; kemm damu; min kienu l-membri ta' kull delegazzjoni; x'kienet ir-raġuni ta' kull żjara u kemm ġiet tiswa kull żjara?

ONOR.

EVARIST BARTOLO: Safar li sar mid-delegazzjonijiet immexxija mis- Segretarju Parlamentari:

|Fejn |Cork, |Paris, | |marru |Ireland |France | |Kemm |13-15/11/96| 22-24/02/97| |damu |3 ijiem |3 ijiem | |Min |Onor. Joe |Onor. Joe | |kienu |Cilia |Cilia | | |Paul |Paul | | |Farrugia |Farrugia | | |(Segretarju|(Segretarju | | |Privat) |Privat) | |Raguni |Informal |Meetin re | | |Meetin of |Upgrading | | |Youth |of Malta | | |Ministers |Race Course | |Kemm |Lm750 |Lm550 | |swiet | | |

ILMA - TISFIJA TA' DRENAĠĠ

L-ONOR.

TONY ABELA (f'isem l-Onor.

Ninu Zammit) staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk għandux pjan biex fis-sena 1997 tiġi mkabbra l-kapaċita' ta' l-impjant għat- tisfija ta' ilma tad-drenaġġ u, jekk fl-affermattiv, b'kemm se tiżdied il- produzzjoni u kemm huwa l-vot allokat għal dan l-għan?

ONOR.

CHARLES BUHAGIAR: Il-Gvern bħalissa qed iwettaq it-tkabbir ta' l- impjant tat-tisfija tad-drenaġġ ta' Sant'Antnin, liema xogħlijiet huma mistennija jitlestew din is-sena.

Il-kapaċita' ta' dan l-impjant se titla' minn 7,000 għal 17,000 metru kubu ta' ilma kuljum.

Dan il-proġett se jkun ta' benefiċċju kbir għas-setturi ta' l-agrikoltura u ta' l-industrija u l-ispiża fuqu mistennija tlaħħaq is-somma ta' madwar Lm1.2 miljun.

MADAM SPEAKER: L-Onor.

Ċensu Galea, mistoqsija supplimentari.

ONOR.

ĊENSU GALEA: Jista' l-Ministru jagħti dettalji dwar x'sar mill- applikazzjoni li kienet saret għall-bini ta' impjant simili fiċ-Ċumnija, limiti tal-Mellieħa?

MADAM SPEAKER: Il-Ministru.

ONOR.

CHARLES BUHAGIAR: Kif jaf il-kollega tiegħi, rigward l-impjant li kellu jinbena fil-Mellieħa diġa' kienet ħarġet it-tender sabiex issir il- mina mill-Pwales għaċ-Ċumnija, pero' imbagħad kien ġie deċiż mill-Awtorita' ta' l-Ippjanar li fuq dan il-proġett isir environmental impact assessment - jew EIA - wara li kienet saret pressure mill-Partit Laburista, li dak iż- żmien kien fl-Oppożizzjoni, minħabba li din il-mina kienet se toħloq ħsara ambjentali.

Peress li dan l-istudju kellu jiddetermina r-rotta ta' din il- gallery, kif ukoll x'tip ta' gallery kellha ssir, kien ġie deċiż li jsir EIA kemm fuq il-gallery nnifisha kif ukoll fuq is-siting ta' l-impjant fiċ- Ċumnija, peress li l-fatt li tibdel ir-rotta tal-gallery jaffettwa wkoll is- sit ta' fejn se tpoġġi l-impjant.

Bħalissa qed joħorġu tenders għall-EIA u nisperaw li hekk kif tiġi deċiża l-vijabbilta' ta' dan il-proġett ikun jista' jinbeda x-xogħol.

MADAM SPEAKER: L-Onor.

Ċensu Galea.

ONOR.

ĊENSU GALEA: Peress li sas-sena 2000 id-drenaġġ kollu li jinxteħet fil-baħar irid ikun trattat, kemm hu mistenni li jieħu żmien dan l-EIA?

Dan l-istudju se jsir biss għar-rigward tar-rotta li se tieħu l-mina?

Finalment din il-mina se ssir xorta waħda?

MADAM SPEAKER: Il-Ministru.

ONOR.

CHARLES BUHAGIAR: Le, l-EIA mhux se jindika biss ir-rotta li trid tieħu l-mina jew il-pipeline imma se jiddetermina xi jrid isir sabiex jitwassal id-drenaġġ mill-Pwales għaċ-Ċumnija.

L-iskop li għalih se jsir l- EIA huwa appuntu biex insibu liema hu l-aħjar mezz sabiex jiġi kkomunikat id-drenaġġ bejn il-Pwales u ċ-Ċumnija.

MADAM SPEAKER: L-Onor.

Ċensu Galea.

ONOR.

ĊENSU GALEA: Peress li nafu li dan x-xogħol jieħu ċertu żmien sabiex jitlesta, jista' l-Ministru almenu jikkonferma li x-xogħol fuq il- bini proprju ta' dan il-proġett se jinbeda matul din is-sena, jekk kemm-il darba rridu nżommu mat-target li sas-sena 2000 id-drenaġġ għandu jiġi msoffi qabel ma jinxteħet il-baħar?

MADAM SPEAKER: Il-Ministru.

ONOR.

CHARLES BUHAGIAR: Madam Speaker, aħna konxji li hemm bżonn li jitħaffef dan il-proċess, mhux biss għar-raġuni li semma l-Onor.

Membru imma wkoll minħabba li dan il-proġett ingħata funding mill-European Investment Bank u huwa wkoll marbut b'terminu ta' żmien.

MADAM SPEAKER: L-Onor.

Ċensu Galea.

ONOR.

ĊENSU GALEA: Il-Ministru jista' jikkonferma li parti mill-ilma minn dan l-impjant se jintuża mill-bdiewa ta' l-inħawi, kif fil-fatt kien diġa' ppjanat?

MADAM SPEAKER: Il-Ministru.

ONOR.

CHARLES BUHAGIAR: Filwaqt li dan l-ilma se jibqa' jintuża għall- agrikoltura, il-Gvern qed jipprepara masterplan dwar l-użu li jista' jsir minn dan is-second class water li ma jinkludix biss l-ilma li jiġi mit- trattament tad-drenaġġ imma anke l-ilma tax-xita.

MOSTA - TRIQ IS-SAJF/TRIQ IR-REBBIEGĦA

L-ONOR.

TONY ABELA (f'isem l-Onor.

Edwin Vassallo) staqsa lill- Ministru tax-Xogħlijiet Pubbliċi u Kostruzzjoni: Jista' l-Ministru jgħidilna jekk hux possibbli li Triq is-Sajf u Triq ir-Rebbiegħa, fil- Mosta, jkunu magħquda permezz ta' passaġġ, kif kien hemm fl-imgħoddi, peress li fil-preżent persuni li jgħaddu minn Triq is-Sajf għal Triq ir- Rebbiegħa qed ikollhom jgħaddu minn parapett ta' dar privata?

ONOR.

CHARLES BUHAGIAR: Tajt struzzjonijiet lid-Dipartiment tat-Toroq biex jagħmel dawk ix-xogħlijiet meħtieġa ħalli tinfetaħ it-triq imsemmija.

SPORT - KUNSILL TA' L-ISPORT

L-ONOR.

TONY ABELA (f'isem l-Onor.

Jean Pierre Farrugia) staqsa lill- Ministru ta' l-Edukazzjoni u Kultura Nazzjonali: Fid-dawl tal-fatt li s- Segretarju Parlamentari responsabbli mill-isport dan l-aħħar ħabbar pubblikament li l-Kunsill Malti għall-Isport, flimkien mal-Gvern, se jkun responsabbli mill-policy dwar l-isport, meta se jinħatru l-membri fuq dan il-kunsill?

Jekk dan il-kunsill diġa' nħatar, min huma l-membri u fuq liema kriterji ntgħażlu?

Il-proċedura li l-ispokesman ta' l-Oppożizzjoni dwar din il-materja jinħatar fuq il-kunsill se tibqa' tiġi adottata?

ONOR.

EVARIST BARTOLO: Il-membri tal-Kunsill Malti għall-Isport u t- tibdil fl-istruttura tiegħu dalwaqt se jkunu magħrufa pubblikament.

Nixtieq ninforma lill-Onor.

Interpellant li s-Segretrarju Parlamentari għaż- Żgħażagħ, Sport, Kultura u Arti l-Onor.

Joe Cilia diġa' bagħat ittra lill- Kap tal-Oppożizzjoni biex jaħtar ir-rappreżentant tiegħu fuq dan il- kunsill.

Jekk jagħżilx li r-rappreżentant tiegħu fuq il-kunsill ikunx l- ispokesman ta' l-Oppożizzjoni għall-isport jew le hija fid-diskrezzjoni assoluta tal-Kap ta' l-Oppożizzjoni.

MADAM SPEAKER: L-Onor.

Tonio Borg.

ONOR.

TONIO BORG: Jista' l-Ministru jassigurana li se jitħaffef il- proċess ta' diċentralizzazzjoni tal-faċilitajiet sportivi, fis-sens li grounds tal-football jew faċilitajiet sportivi oħra jiġu mmexxija mill- kunsilli lokali jew mill-assoċjazzjonijiet?

Jista' l-Ministru jwiegħed lil din il-Kamra li fl-iqsar żmien possibbli se jressaq riżoluzzjoni parlamentari f'dan is-sens?

MADAM SPEAKER: Il-Ministru.

ONOR.

EVARIST BARTOLO: Qed nieħu gost li l-Onor.

Tonio Borg għamel din il-mistoqsija għax tagħtini l-opportunita' ngħid li r-rapporti u x-xniegħat li hawn li l-Gvern Laburista ma jridx jgħaddi dawn il-faċilitajiet lill- għaqdiet u lill-assoċjazzjonijiet sportivi m'humiex minnhom.

Fil-fatt qed isir xogħol meħtieġ biex titressaq riżoluzzjoni fil-Parlament li permezz tagħha dawn il-faċilitajiet ikunu jistgħu jgħaddu lill-għaqdiet sportivi.

Għalkemm naf li kien diġa' beda xi xogħol u li f'ċerti affarijiet dan ix- xogħol kien fi stadju avvanzat, għad hemm ħafna xogħol xi jsir.

Il- mistoqsija hija jekk għandniex inlestux ix-xogħol kollu u mbagħad ngħaddu l- art u l-faċilitajiet kollha f'salt - dawn jammontaw għal numru konsiderevoli - jew inkella nagħżlux proċess iktar ħafif billi l-ewwel ngħaddu l-faċilitajiet ta' xi tip ta' sport u mbagħad wara ngħaddu l- faċilitajiet ta' xi sport ieħor.

MADAM SPEAKER: Grazzi.

Il-ħin tal-mistoqsijiet issa għadda.

Tqegħid ta' Karti.

Il-Prim Ministru.

TQEGĦID TA' KARTI FUQ IL-MEJDA

ONOR.

ALFRED SANT: Madam Speaker, inqiegħed fuq il-Mejda tal-Kamra:

Kopja tad-diskors li għamlet is-Segretarju Parlamentari dwar id- Drittijiet tan-Nisa, l-Onor Helena Dalli, waqt il-konferenza "Women's Rights are Human Rights" li saret fi Brussel fit-3 ta' Marzu 1997, bi tweġiba għall-mistoqsija parlamentari numru 3754.

MADAM SPEAKER: Grazzi.

Il-Ministru Bartolo.

ONOR.

EVARIST BARTOLO : Madam Speaker, inqiegħed fuq il-Mejda tal- Kamra:

Informazzjoni dwar ħalib imqassam fl-iskejjel primarji u sekondarji f'Ottubru 1996, bi tweġiba għall-mistoqsija parlamentari numru 3747;

Skeda li turi n-nefqa stmata għal diversi setturi fid-Diviżjoni ta' l- Edukazzjoni matul l-1997, bi tweġiba għall-mistoqsija parlamentari numru 3776;

Informazzjoni dwar kandidati li applikaw għall-Commonwealth Scholarships sa Settembru 1996 u informazzjoni dwar il-proċess addottat għall-għażla tal-kandidati nominati għar-Renju Unit u l- Kanada fl-1997, bi tweġiba għall-mistoqsija parlamentari numru 3849; u

Lista ta' organizzazzjonijiet u individwi li bbenefikaw mill-Cultural Support Programme bejn l-1994 u l-1996, bi tweġiba għall-mistoqsija parlamentari numru 3855.

MADAM SPEAKER: Grazzi.

Il-Ministru Buhagiar.

ONOR.

CHARLES BUHAGIAR: Madam Speaker, inqiegħed fuq il-Mejda tal-Kamra:

Informazzjoni dwar barrieri tal-Gvern mikrija lil terzi persuni, bi tweġiba għall-mistoqsija parlamentari numru 3891; u

Skeda li turi l-ammont imħallas lill-kuntratturi għall-bini ta' l- Ajruport Internazzjonali ta' Malta, bi tweġiba għall-mistoqsija parlamentari numru W 117.

MADAM SPEAKER: Grazzi.

Il-Ministru Michael Farrugia.

ONOR.

MICHAEL FARRUGIA (Ministru tas-Saħħa, Kura ta' l-Anzjani u Affarijiet tal-Familja): Madam Speaker, inqiegħed fuq il-Mejda tal-Kamra:

Avviż Legali Nru 34 ta' l-1997 - Regolamenti ta' l-1997 li jemendaw ir- Regolamenti dwar Soft Drinks; u

Tabella li turi n-numru ta' pazjenti f'kull sala fl-Isptar San Luqa u fl-Isptar Karen Grech fis-16 ta' Frar 1997, bi tweġiba għall- mistoqsija parlamentari numru 3815.

MADAM SPEAKER: Grazzi.

Il-Ministru Edwin Grech.

ONOR.

EDWIN GRECH (Ministru tal-Ħarsien Soċjali): Madam Speaker, inqiegħed fuq il-Mejda tal-Kamra:

Tabella li turi n-numru ta' persuni jirreġistraw għax-xogħol f'Malta u GĦawdex bejn l-4 ta' Ottubru u l-10 ta' Diċembru 1996, bi tweġiba għall-mistoqsija parlamentari numru 3816.

MADAM SPEAKER: Grazzi.

Il-Ministru Portelli.

ONOR.

ALFRED PORTELLI (Ministru tad-Djar): Madam Speaker, inqiegħed fuq il-Mejda tal-Kamra: Avviż Legali Nru 33 ta' l-1997 - Ordni ta' l-1997 dwar l-Awtorita' tad-Djar (Trasferiment ta' Proprjeta') (Nru 4); u

Informazzjoni dwar in-numru ta' applikazzjonijiet li daħlu fid- Dipartiment għall-Akkomodazzjoni Soċjali minn Novembru 1996 sa Frar 1997, bi tweġiba għall-mistoqsija parlamentari numru 3622.

MADAM SPEAKER: Grazzi.

Il-Ministru Mizzi.

ONOR.

JOE MIZZI (Ministru mingħajr Portafoll fl-Uffiċċju tal-Prim Ministru): Madam Speaker, f'isem il-Ministru tal-Biedja u Sajd inqiegħed fuq il-Mejda tal-Kamra:

Kopja tar-rapport dwar l-organic farming, magħmul minn esperti Ġermaniżi, bi tweġiba għall-mistoqsija parlamentari numru 3958.

MADAM SPEAKER: Grazzi.

Stqarrijiet ministerjali?

Mozzjonijiet.

MOZZJONIJIET

ABBOZZ TA' LIĠI BIEX JEMENDA L-ATT DWAR L-IŻVILUPP INDUSTRIJALI

MADAM SPEAKER: Il-Ministru Attard Montalto.

ONOR.

JOHN ATTARD MONTALTO (Ministru ta' l-Industrija): Madam Speaker, nipproponi l-Ewwel Qari ta' l-Abbozz ta' Liġi msejjaħ "Att biex jemenda l- Att dwar l-Iżvilupp Industrijali Kap. 325".

MADAM SPEAKER: Min jissekonda?

ONOR.

JOE DEBONO GRECH (Ministru għat-Trasport u Portijiet): Nissekonda.

MADAM SPEAKER: Il-mistoqsija hi li l-Abbozz ta' Liġi msejjaħ "Att biex jemenda l-Att dwar l-Iżvilupp Industrijali, Kap. 325" ikun moqri l-Ewwel Darba.

Dawk favur?

(Onor. Membri: Aye) Dawk kontra?

Agreed.

Il-mozzjoni għaddiet nem. con.

MOZZJONI BIEX JIĠU APPROVATI L-ESTIMI TA' L-AWTORITA' TA' L-IPPJANAR GĦAS- SENA FINANZJARJA 1996/1997

MADAM SPEAKER: Il-Viċi Prim Ministru, Ministru għall-Affarijiet Barranin u ta' l-Ambjent.

ONOR.

GEORGE VELLA (Viċi Prim Ministru, Ministru għall-Affarijiet Barranin u ta' l-Ambjent): Madam Speaker, nipproponi illi l-Kamra tapprova l-Estimi ta' dħul u nfiq ta' l-Awtorita' ta' l-Ippjanar għas-sena finanzjarja mill-1 ta' Ottubru 1996 sat-30 ta' Settembru 1997 skond l-Att ta' l-1992 dwar l-Ippjanar ta' l-Iżvilupp.

MADAM SPEAKER: Min jissekonda?

ONOR.

MICHAEL FARRUGIA: Nissekonda.

MADAM SPEAKER: Niġbed l-attenzjoni ta' l-Onor.

Membri li d-diskussjoni fuq din il-mozzjoni m'għandhiex tieħu iktar minn seduta waħda u l-ħin għandu jinqasam indaqs bejn kelliema tal-Gvern u kelliema ta' l- Oppożizzjoni, bil-winding up għall-Gvern.

Rimarki?

L-Onor.

Michael Bonnici.

ONOR.

MICHAEL BONNICI: Madam Speaker, l-Awtorita' ta' l-Ippjanar twaqqfet permezz ta' Att Nru. I ta' l-1992 u meta wieħed jara l-importanza kbira li għandha fl-iżvilupp tal-pajjiż malajr jifhem li kienet ħasra li din ma ġietx maħtura qabel.

Effettivament il-Partit Nazzjonalista ta' qabel l-1970 kien diġa' kellu l-ħsieb li jressaq it-town and country planning bill iżda wara li tela' l-Partit Soċjalista fil-gvern din il-liġi kienet ġiet shelved u baqa' ma sar xejn f'dak li għandu x'jaqsam ma' ippjanar.

Din kienet tassew ħasra għal pajjiżna għax kieku bdejna nieħdu ħsieb dan il-qasam 30 sena ilu kieku m'għandniex ir-rovina ta' l-ambjent li għandna llum.

Hawnhekk tajjeb li ngħid li l-importanza ta' din il-liġi hija rikonoxxuta mill-Partit Laburista fil-gvern għax għalkemm jista' jkun hemm bżonn ta' xi ftit irtokki, bħal f'kull liġi oħra, nifhem li l- Gvern preżenti jrid li din tibqa' fis-seħħ.

Madam Speaker, jien nibża' li l-ikbar problema li għandha l-Awtorita' ta' l-Ippjanar ġejja mill-fatt li l-poplu għadu ma fehemx u ma apprezzax biżżejjed li ħafna mill-permessi tal-bini ma jistgħux joħorġu kif ġieb u laħaq għax dawn iridu jingħataw l-attenzjoni meħtieġa skond kif jitolbu r- regolamenti u għalhekk hawn dan il-ħafna tgergir kontra l-Awtorita' ta' l- Ippjanar.

M'hemmx dubju li l-iskop ta' l-awtorita' huwa wieħed tajjeb u li l-problema li qed jiffaċċja l-poplu hija dik tad-dewmien fil-proċessar ta' l-applikazzjonijiet għall-ħruġ ta' permessi tal-bini.

M'huwiex il-każ li jien noqgħod nitkellem fuq dan l-aspett għax hemm kelliema oħrajn li se jitkellmu minn dan l-angolu, iżda hawn forsi ta' min jgħid li qegħdin nitkellmu fuq Awtorita' li l-ispiża rikorrenti tagħha se titla għal madwar ¥3.7 miljun, għalkemm fl-1995 din kienet ta' ¥2.5 miljun, u f'dak li huwa dħul, l-Awtorita' se ddaħħal madwar ¥1.2 miljun mid-development fees, filwaqt li l-Gvern se jagħtiha għajnuna ta' madwar ¥1.5 miljun biex b'hekk tkun tista' twettaq il-missjoni tagħha fid-diversi oqsma ta' l-attivita' tagħha.

Kif diġa' għidt, forsi l-poplu għadu ma ħax konjizzjoni ta' din il- viżjoni wiesgħa li hija għandha u għalkemm jiena m'iniex se nsemmi l- aspetti kollha li tidħol fihom l-Awtorita' ta' l-Ippjanar, pero' rrid inqajjem żewġ punti li xtaqt li kieku wieħed jikkonsidrahom ftit aktar oġġettivament.

Hemm il-kwestjoni tal-preservazzjoni ta' dak li għad fadal minn-non-urban areas, li jinkludu s-siti arkeoloġiċi, l-ambjent naturali, kif ukoll il-bini ta' ċerta importanza; imbagħad hemm il-kwestjoni l-oħra dwar il-preservazzjoni u l-konservazzjoni ta' bini storiku u arkitettoniku, kif ukoll l-użu ta' djar vojta f'urban areas biex dawn jiġu riabilitati għall-akkomodazzjoni.

Ħalli nibda mill-preservazzjoni ta' dak li fadal min-non-urban areas.

Kieku ma kienx għal din l-awtorita', kieku l-qagħda f'dak li għandu x'jaqsam ma' non-urban areas hija waħda ta' rovina totali.

Għalkemm f'pajjiżna għandna firxa ta' raba' li jinħadem biżżejjed biex nieħdu l- ħteġijiet ta' l-ikel li għandna bżonn, ġara pero' li maż-żmien ħadna minn din l-art agrikola bil-konsegwenza li issa dak li għad fadal irridu nibżgħu għalih.

GĦalhekk tagħmel sewwa l-Awtorita' ta' l-Ippjanar li b'policy għaqlija ma tirrivedix id-development zones.

Hawnhekk forsi wieħed jista' jagħmel ċerti rtokki imma jkun gwaj kbir għal pajjiżna jekk nestendu ħafna d-development zones għaliex inkella nkomplu nieħdu aktar art agrikola u nkomplu ngħarrqu l-ambjent naturali.

Għalhekk huwa importanti ħafna li l- art li għadha m'hijiex żviluppata ma tiġix mittiefsa għax inkella se nispiċċaw biex wieħed lanqas se jkollu fejn jirrikrea ruħu.

Għal dik li hija preservazzjoni u l-konservazzjoni ta' bini storiku li għandna fl-urban areas, illum l-Awtorita' ta' l-Ippjanar qed tieħu ħsieb li bini ta' ċertu valur arkitettoniku jiġi ppreservat, għalkemm nafu b'diversi postijiet, monumenti u djar li huma abbandunati.

Wisq nibża' li minkejja li ġew skedati diversi postijiet f'ħafna bliet u rħula, f'bosta mill-każi dan issa huwa tard wisq għax hawn bini li tant ilu mitluq li ftit hemm xi ssalva minnu.

U hawn nemmen li waħda mill-prijoritajiet tal-kunsilli lokali għandha tkun li jaraw liema huma dawk il-postijiet fil-lokal tagħhom li l-iktar għandhom bżonn li jiġu ppreservati u allura nissuġġerilhom li jagħmlu lista tagħhom u jgħadduha lill-Awtorita' ta' l- Ippjanar.

Fl-opinjoni tiegħi, kritika li hija ġustifikata ħafna fil-konfront ta' l- Awtorita' ta' l-Ippjanar hija li l-applikazzjonijiet għar-riabilitazzjoni ta' postijiet qodma qegħdin jieħdu ħafna iktar żmien minn applikazzjonijiet għal bini ta' postijiet ġodda.

Dan qed jiġri għax il-case officer ta' l- Awtorita' ta' l-Ippjanar ma' jagħtix piż biżżejjed lill-pjanti li jkun ħejja l-perit tal-klijent imma jkun irid jagħmel u jimponi dak li jogħġob lilu u allura b'hekk ma jkunx jista' jintlaħaq ftehim bejn iż-żewġ partijiet.

Hawnhekk, bl-iskop li ninċentivaw lil min irid jutilizza dar vojta, nissuġġerixxi li nneħħu l-ħlas tal-fee li tmur ma' applikazzjoni għal xogħol bħal dan.

Barra minn hekk, jien naħseb li l-applikazzjoni biex wieħed ikun jista' jutilizza dar abbandunata - wara kollox min jagħmel hekk kważi jkun qed jagħmlilna pjaċir - m'għandhiex tmur quddiem id- development control commission imma f'dan il-każ il-case officer għandu jiltaqa' mal-perit tal-klijent konċernat biex jiftiehmu bejniethom dwar x'għandu jsir.

Jiena jidhirli li b'hekk ma jkollniex iktar ħela ta' żmien li spiss jiskoraġġixxi u jaqta' qalb dak li jkun.

Nafu li hemm nies li ma japplikawx sabiex jirranġaw dar qadima minħabba li l-Awtorita' ta' l- Ippjanar tagħmlilhom ħafna restrizzjonijiet.

Jekk verament irridu li dan il-bini ma nħalluħx jiddeterjora imma nutilizzawh, allura għandna nagħmlu mezz biex innaqqsu t-tul ta' żmien li wieħed jieħu sabiex tiġi approvata applikazzjoni bħal din għax inkella dak li jkun mhux se jagħmel kuraġġ.

Każ ieħor li rrid insemmi - fil-fatt aċċennajt għalih diġa' - huwa dwar dak li qed isir fir-rigward tal-bini bi skedi.

Hawn ħafna nies li qegħdin jokkupaw jew inkella li għandhom f'idejhom proprjeta' u qed iħalluha titkisser apposta biex ħadd ma jkun jista' jieħu xejn aktar minnha.

Ladarba dawn id-djar jiġu f'dan l-istat l-Awtorita' ta' l-Ippjanar ftit jibqgħala x'tagħmel ħlief li toħroġ il-permess għat-twaqqiegħ tagħhom.

Jiena nittama li dan l-appell li qed nagħmel ma jaqax fuq widnejn torox.

Madam Speaker, ħaġa oħra li rrid ngħid hi li daħlet id-drawwa li f'postijiet ta' urban conservation qegħdin isiru twieqi ta' l-aluminium li assolutament m'humiex adattati għal dak l-ambjent u dan biex ma msemmix ukoll li issa hemm min qed jagħmel ir-reflecting glass, forsi sabiex joqogħod jnemmsu minn warajh!

Illum tara postijiet b'karatteristiċi tant sbieħ imbagħad jiġu jagħmlulhom dawn l-affarijiet moderni, donnu li l- Malti spiċċawlu l-persjani li ħafna drabi wkoll kienu jservu għal dawk il- peeping Toms sabiex inemmsu minnhom.

Din il-ħaġa qed tkerraħ l-ambjent u qed ngħid dan bl-ikbar serjeta'.

Aħna nafu x'inhuma l-karatteristiċi tal- Maltin, pero' naħseb li dawn qegħdin ikerrħu ħafna l-ambjent tagħna.

Nafu li min irid jibdel l-istil tal-gallerija tiegħu irid ikollu l-permess, pero' kemm qegħdin joħorġu permessi mill-Awtorita' ta' l-Ippjanar għal bini ta' galleriji ġodda?

Nafu li l-awtorita' ħarġet Lm15,000 ħalli tgħin lil dawk in-nies mill-Kottonera - mingħalija fil-Birgu - li applikaw sabiex jibdlu l-gallerija tagħhom billi jerġgħu jagħmluha ta' l-injam, kif oriġinarjament kienet .

Din hi ħaġa tajba ħafna u nixtieq li l-awtorita', permezz tar-riżorsi li għandha, tagħti għajnuna sabiex tħajjar li tinżamm din il-karatteristika f'pajjiżna.

Rigward il-problema tal-parking, ilkoll nafu li l-Awtorita' ta' l- Ippjanar saret stretta ħafna u fil-fatt kull meta ssir applikazzjoni sabiex jinbnew xi uffiċini qiegħda titlob li għandu jkun hemm spazju adegwat għall-parking.

F'ċerti postijiet - mhux qed nirreferi għall-Belt u l-Furjana biss, għax hemmhekk nifhimha li għandhom isiru ċerti restrizzjonijiet - l-awtorita' m'hijiex qed tapprova applikazzjonijiet għal change of use ta' postijiet sabiex isiru uffiċini jew consulting rooms minħabba li ma jkunx hemm fejn wieħed jipprovdi parking space.

Biex nagħtu eżempju ta' dan, jekk wieħed irid jagħmel uffiċini f'xi side street li tagħti għal main road, ngħidu aħna fil-Hamrun jew f'Birkirkara, kif jista' jkun

li hawnhekk wieħed jipprovdi parking space għall-klijenti li jiffrekwentaw dawn l-uffiċċji!

Din hija ħaġa impossibbli u żgur li ma nistgħux nieħdu iktar virgin land.

U jekk dawn il-postijiet ikunu magħluqa għall- iżvilupp, in-nies fejn se jipparkjaw?

GĦalhekk hawn irridu nkunu iktar prattiċi.

Riċentement iltqajt ma' każ ta' wieħed li wara li sab post fejn jibda jagħti private lessons lit-tfal ta' bejn l-14 u l-15-il sena - illum hija moda li jingħataw il-private lessons - għax wieħed mill- istudenti tiegħu nzerta li kellu 'l fuq minn 18-il sena u allura bi dritt li jista' jsuq karozza, l-applikazzjoni ta' dan l-għalliem ma ġietx aċċettata.

Din hija ħaġa redikola u assurda u kif għidt diġa' hemm bżonn li nkunu daqsxejn aktar prattiċi f'dawn l-każijiet.

Madam Speaker, l-istess nistgħu ngħidu għall-applikazzjonijiet li jsiru biex ikun hemm change of use u jien, per eżempju, iltqajt ma' każ ta' wieħed li għamel applikazzjoni biex minflok confectionery jiftaħ pastry shop u l-permess ma ngħatalux għar-raġuni li l-mixer li jħawwad l-għaġina jagħmel ċertu ħoss.

Jien nista' ngħidilkom li d-domestic appliances li jintużaw fid-djar tagħna jagħmlu iktar ħoss milli tagħmel makna bħal din.

Huwa veru li kull applikazzjoni trid tittieħed fuq il-merti tagħha u f'kontest iktar wiesa' u għalkemm m'huwiex il-każ li wieħed jitkellem fuq dawn il-każijiet hawnhekk, pero' wieħed bilfors ikollu jiġbed l-attenzjoni ta' l-Awtorita' ta' l-Ippjanar għal dawn l-affarijiet ħalli almenu l-case officers ikunu aktar prattiċi u jiddeċiedu affarijiet bħal dawn b'mod iktar uman.

Madam Speaker, hawn ikun tajjeb jekk wieħed isemmi wkoll il-fatt li ħafna mill-fran li jinġiebu minn barra m'humiex qed jiġu approvati mill- esperti li tqabbad l-Awtorita' ta' l-Ippjanar, u dan meta dawn la jagħmlu riħa u lanqas jarmu dħaħen għax huma ta' l-elettriku, u fil-fatt għalhekk illum dawn qed jintużaw mad-dinja kollha, proprjament minħabba li la jikkawżaw pollution u lanqas ħsejjes.

GĦalhekk il-case officers ta' l- awtorita' għandhom pjuttost ikunu kuntenti bl-introduzzjoni ta' innovazzjonijiet moderni bħal dawn.

Madam Speaker, issa nixtieq insemmi xi ħaġa dwar is-shooting ranges.

Fil- fatt minn parliamentary question li għamilt ġejt informat li hemm sitt applikazzjonijiet għal shooting ranges u r-raġuni li ngħatajt għala ma nħarġux dawn il-permessi hija li r-regolamenti neċessarji għadhom ma ħarġux .

Issa fin-north-west local plan li għadu kemm ġie ppubblikat - dan għadu qed jiġi diskuss u hawn nixtieq infaħħar lil min kien involut f'din il-biċċa xogħol għax dan il-pjan jolqot lill-ambjent u jirrelata ħafna mal- Pjan ta' Struttura - hemm regolamenti li jgħidu fejn għandhom isiru dawn ix- shooting ranges.

Allura hawnhekk jien nistaqsi: Għaliex għadu ma nħariġx il-permess ta' dawn is-sitt shooting ranges jekk huma qegħdin fl-ambitu' ta' dawk ir-regolamenti?

Jien naħseb li meta l-istaġun tal-kaċċa u ta' l- insib ikun magħluq ikun tajjeb li dawn in-nies jipprattikaw il-hobby tagħhom f'dawn ix-shooting ranges u għalhekk jien ma nafx x'inhi r-raġuni li dawn ir-regolamenti għadhom ma nħarġux.

Madam Speaker, nixtieq nirrimarka li llum il-ġurnata daħlet id-drawwa tar-rock climbing fejn wieħed ma jiddendilx biss mal-pontijiet imma wkoll mas-swar u konsegwentement bil-grip ta' dawn ir-rock climbers qed tiġi rrovinata ħafna mill-fawna.

Hawn irrid nagħmilha ċara li jien ma għandi xejn kontra dan l-isport għax għalkemm huwa sport perikoluż ħafna huwa sport li hawn min qed jieħu pjaċir bih u anke turisti qed jiġu jieħdu sehem fih.

Pero' naħseb li qed ikissru ħafna mill-fawna li għad fadlilna ġewwa pajjiżna.

Din mhux qed tinqered bil-pollution jew billi tgħaffeġ mill- inġenji, imma qed neqirduha b'affarijiet oħra, fosthom dan l-isport.

L-aħħar punt li rrid nagħmel huwa dwar camping and caravan sites.

Kemm se ndumu biex insibu post adattat għalihom?

F'Malta mhux kulħadd għandu mezzi finanzjarji biżżejjed biex ikollu dar tas-sajf u allura għandna noffru alternattiva billi nallokaw postijiet għal camping and caravan sites.

Dik l-area li kienet desinjata bħala camping site f'Baħar iċ-Cagħaq irridu nkomplu niżviluppawha u jekk hemm bżonn noħorġu aktar permessi għal camping sites oħra.

Madam Speaker, jien nixtieq infaħħar l-attenzjoni li tat l-Awtorita' ta' l-Ippjanar fejn jidħlu l-Victoria Lines u ċ-Chadwick Lakes u l-inħawi tal- madwar.

Hawn nixtieq niġbed l-attenzjoni ta' l-awtorita' li mhux billi noħorġu l-listi tal-postijiet skedati fil-Gazzetta tal-Gvern għax jinħtieġ ukoll li jkun hemm superviżjoni almenu darba, darbtejn fil-ġimgħa biex kwalunkwe ħsara li tkun qed issir, anke f'każ li jkun qed jittella' bini llegali, tittieħed azzjoni immedjata u mhux niċċaqalqu wara li ssir il- froġa għax imbagħad l-iscars ħadd mhu se jneħħihom.

Jinħtieġ li jkollna superviżjoni fuq din il-materja biex naqbduhom mill-ewwel.

Hawn Malta nagħmlu ħafna liġijiet tajbin imma mbagħad fejn jidħol l-enforcement ftit li xejn għandna biex niftaħru.

Madam Speaker, l-aħħar ħaġa li rrid ngħid hija dwar il-ħeavy machinery li hawn ġewwa pajjiżna.

Nifhem li ma tistax twaqqaf il-progress għax illum il- ġurnata ħadd m'għadu jaħdem b'xi baqqun jew b'xi pala u hawn ħafna makkinarju tqil u kbir li jrid post fejn jinħażen.

Ma jistax ikun li dan il-makkinarju nitilquh barra fit-triq ipparkjat quddiem il-bibien tan-nies u żgur li m'għandnix nitilquh f'nofs ta' għalqa għaliex ikerrah kullimkien.

Jien nagħmel appell lill-Awtorita' ta' l-Ippjanar biex fejn huwa prattikabbli talloka postijiet għal dan il-makkinarju.

Is-soluzzjoni li nissuġġerixxi hija li jsiru postijiet underground, 'l barra mill-irħula jekk hemm bżonn, fejn il-wiċċ ta' l-art ikun jista' jiġi landscaped bil- ħamrija u b'xi ħitan tas-sejjiegħ ukoll.

Pero' żgur li ma nistgħux inħallu dan l-equipment kollu mitfugħ 'l hawn u 'l hemm, bħalma hemm fl-inħawi taż- Żurrieq u ta' Ħaż-Żebbuġ, partikolarment in-naħa tal-by-pass.

Jien m'iniex kontra l-użu ta' dawn l-inġenji u nifhem li l-kuntratturi llum bihom iridu jaħdmu, imma mbagħad ma jistax ikun li lil min għandu dawn l-inġenji ma noħorġulux permess fejn jista' jiggaraxxjahom.

Inutli li ngħidulhom biex imorru jfittxu post f'xi industrial area għax dawn l-areas huma diġa' meħudin mill-industrija tal-manifattura.

Żgur li ma nistgħux naffordjaw li noffru xi art verġni u allura nħoss li l-unika soluzzjoni li jibqa' hija dik li nsibulhom lokalita' fejn ikunu jistgħu jibnu garages taħt l- art.

Madam Speaker, bħala membru tal-Bord ta' l-Awtorita' ta' l-Ippjanar ipprovajt inkun oġġettiv iktar milli kritiku lejn l-operat ta' din l- awtorita' u sinċerament nittama li l-awtorita' tilqa' dawn is-suġġerimenti li ressaqt.

Jien naf li fl-awtorita' hemm nies dedikati ħafna pero' hemm ukoll nies li qed iżommu ċerti applikazzjonijet mingħajr raġuni valida.

Jiena nappella biex jitħaffef ix-xogħol fuq ċerti applikazzjonijiet u jekk hemm bżonn għandu jiżdied in-numru ta' case officers biex b'hekk jinqata' it- tgergir min-naħa tal-pubbliku.

Jien inħoss li l-poplu għadu ma fehemx ix- xogħol nobbli li qed tagħmel l-Awtorita' ta' l-Ippjanar u nagħlaq billi nawgura li l-awtorita' tkompli x-xogħol ta' fejda li qed tagħmel.

Grazzi.

MADAM SPEAKER: Grazzi.

Aktar rimarki?

L-Onor.

Austin Gatt.

ONOR.

AUSTIN GATT: Madam Speaker, filwaqt li nassoċja ruħi ma' l- apprezzament li għamel l-Onor.

Bonnici fuq l-Awtorita' ta' l-Ippjanar li mingħajr dubju qed tagħmel ħafna xogħol utli f'dak li għandu x'jaqsam ma' ippjanar u razzjonalizzazzjoni ta' l-ippjanar - fejn diġa' bdejna naraw il- ġid ta' dan ix-xogħol - teżisti problema dwar l-ipproċessar ta' dawk l- applikazzjonijiet illi huma pjuttost żgħar f'termini ta' flus u f'termini ta' entita' ta' proġett.

Parti minn din il-problema qed jiltaqgħu magħha l-kunsilli lokali u hawnhekk hija sfortuna illi l-Awtorita' ta' l-Ippjanar ma tantx tgawdi apprezzament u wisq inqas fiduċja ta' dawn il-kunsilli.

Biex inkun onest irrid ngħid li hemm xettiċiżmu kbir fost il-kunsilli lokali dwar l-utilita' ta' l-Awtorita' ta' l-Ippjanar u għal dan beħsiebni naċċenna aktar 'il quddiem.

Peress li l-kunsilli lokali ġustament jikkonsidraw lilhom infushom kemm bħala parti mill-amministrazzjoni ta' dan il-pajjiż, kemm bħala espressjoni ta' l-għaqda tal-lokal kif ukoll bħala r-rappreżentanti tal-lokal, dawn isostnu illi la huma magħmulin min-numru ta' kunsilliera li ġew eletti demokratikament u li qed iservu fuq bażi totalment volontarja, mhux biss mhux qed jsibu l-koperazzjoni ta' l-Awtorita' ta' l-Ippjanar talli ħafna drabi jsibu tfixkil, u forsi agħar minn hekk, isostnu - ma nafx kemm dan huwa ġustifikat - illi l-Awtorita' la tgħinhom fl-ipproċessar ta' applikazzjonijiet li jkollhom u lanqas tagħtihom pariri dwar l- applikazzjonijiet li jkunu saru għal-lokal tagħhom.

L-Awtorita' ta' l-Ippjanar suppost kienet waqqfet il-famuża fast track biex tittratta ċerti applikazzjonijiet imma milli jidher li track qiegħda hemm pero' fast ma naħsibx illi hi!

Mit-tweġiba għall-mistoqsija parlamentari Nru. 3552 jirriżulta li hemm 75 applikazzjoni tal-kunsilli lokali li għadhom pendenti - dawn il-Ministru kien poġġihom fuq il-Mejda tal-Kamra - li uħud minnhom imorru lura għall-1995.

Filwaqt li wieħed irid jistudja ċerti affarijiet, jien xorta waħda ma nistax nifhem kif dawn jistgħu jdumu daqshekk.

Per eżempju, hawnhekk hawn applikazzjoni tal- Kunsill Lokali ta' Ħal Għaxaq għall-construction of a boundary wall li ilha pendenti minn Novembru 1995, hawn applikazzjoni mill-Kunsill Lokali tal- Kalkara għall-upgrading of a public garden li ilha pendenti minn Frar ta' l- 1997 - din hija pjuttost riċenti - u applikazzjonijiet oħrajn li ilhom pendenti mill-1996.

Jista' jkun li l-Awtorita' ta' l-Ippjanar tirrispondi, kif ġeneralment tirrispondi, jiġifieri li l-kunsill lokali jonqsu xi informazzjoni x'jibgħat pero' l-argument li qed nipprova nagħmel huwa li ma naħsibx li hija idea tajba li l-kunsill lokali jiġi trattat qisu xi applikant normali għaliex hawnhekk nafu li l-finanzi tal-kunsilli lokali huma limitati - u taħt dan il-Gvern saru aktar limitati! - u nafu wkoll li l-kunsilli lokali m'għandhomx il-privileġġ, li jidher li għandu dan il- Gvern, jiġifieri li jibdew ix-xogħol qabel ma jkunux applikaw għall- permessi tal-Planning Authority iżda jridu japplikaw u jistennew il- permessi kif wara kollox għandu jkun.

GĦalhekk, l-appell tiegħi f'isem din in-naħa huwa li fl-ipproċessar ta' l-applikazzjonijiet il-kunsilli lokali għandhom jingħataw għajnuna mill-Awtorita' iktar minn dik li qatt jista' jippretendi kull individwu li japplika għal xi development fuq bażi personali għax ikun żbaljat jekk il-kunsilli lokali jiġu trattati bl-istess mod bħal persuni privati.

Jekk verament irridu nsaħħuhom u nagħtuhom l- identita' u l-importanza li jistħoqqilhom, il-kunsilli lokali jrid ikollhom l-għajnuna ta' l-Awtorita' ta' l-Ippjanar li nħoss li ġaladarba din kibret bħala organizzazzjoni allura naħseb li tista' taffordja li tiddedika nies biex jgħinu fl-ipproċessar ta' l-applikazzjonijiet tal-kunsilli lokali biex b'hekk il-famuża fast track ma tibqax biss "track" iżda ssir "fast" ukoll.

L-istess ħaġa jrid jingħad għal dak li għandu x'jaqsam dwar l-ipproċessar ta' applikazzjonijiet li jsiru minn individwi privati.

Peress li fil- gazzetti tiġi ppubblikata lista ta' dawn l-applikazzjonijiet, donnu li l- kunsill lokali awtomatikament jiġi kkonsidrat li jista' jagħti l-parir tiegħu fuq kull applikazzjoni li tolqot il-lokal, pero' mbagħad biex l- istess kunsill lokali jkollu aċċess għall-files jinqalgħu ħafna diffikultajiet għax ħafna drabi dan ikun jiddependi minn fejn u għand min ikun il-file.

Barra minn hekk, il-kunsilli mhux dejjem isibu l- kooperazzjoni ta' l-uffiċjali ta' l-Awtorita' ta' l-Ippjanar iżda jsibu l- kooperazzjoni ta' xi wħud minn dawn l-uffiċjali.

Jiġri wkoll li peress li nies bħas-sindku jew bħall-kunsillier, li huwa inkarigat minn dawn il- materji, huma volontiera u jaħdmu wara l-ħin tax-xogħol allura mhux dejjem ikunu jistgħu jattendu fil-ħin konvenjenti għall-uffiċjali ta' l-awtorita' bill-konsegwenza li ma jkollhomx aċċess għall-files biex b'hekk il-kunsill lokali jkun jista' jifforma opinjoni tiegħu.

Hawnhekk jien qed nirrifletti dak li nisma' mhux mingħand il-kunsilliera Nazzjonalisti biss iżda mingħand il-kunsilliera lokali kollha għaliex ma naħsibx li f'din il- materja hemm xi diviżjoni politika.

Is-suġġeriment ta' din in-naħa huwa li tinħoloq sistema li biha l-kunsill lokali jkollu aktar aċċess u sistema fejn il-kunsill ikollu perijodu ħafna itwal biex jagħmel l-oġġezzjonijiet tiegħu.

Jekk m'iniex sejjer żball individwu għandu perijodu ta' 21 ġurnata mill-pubblikazzjoni ta' l-avviż sabiex jagħmel l-oġġezzjoni tiegħu u kunsill lokali għandu l-istess perijodu ta' żmien meta dan jrid iġib il- file, jispezzjonah, jieħu l-parir ta' l-esperti tiegħu, jagħmel laqgħa tal- kunsill u fl-aħħar jasal għad-deċiżjoni tiegħu.

Hawnhekk żgur li hawn xi ħaġa ħażina għaliex ma jistax ikun li dan kollu isir fil-perijodu li hemm available.

GĦalhekk hemm bżonn li jsir xi ħaġa, mhux neċessarjament li jittawwal iż-żmien ta' l-objections, iżda fis-sens li l-kunsill lokali jkollu aċċess akbar għall-files b'mod aktar faċli u aktar konvenjenti u forsi dan jista' jibda jsir anke minn qabel ma jiġi ppubblikat l-avviż ta' l-applikazzjoni.

Ħaġa li l-kunsilli lokali jgergru ħafna fuqha hija li prattikament m'għandhom l-ebda aċċess għad-Development Control Commission - jew aħjar id- DCC - u li fil-public hearings huma qed jiġu kkonsidrati bħala persuna kwalunkwe.

Jiena ma naħsibx li din hija konsonanti ma' l-idea li l-kunsill lokali huwa rappreżentattiv tal-lokal u għalhekk jeħtieġ li nagħmlu upgrading ta' l-istatus li għandu jkollhom dawn il-kunsilli lokali.

L- appell ta' din in-naħa huwa li kif il-Gvern qed jikkonsidra li jagħti lill- kunsilli lokali rappreżentanza fuq diversi bordijiet ta' kumpanniji kummerċjali tal-gvern u fuq diversi awtoritajiet imwaqqfa jew statutorjament jew bil-Kostituzzjoni, hekk ukoll għandu jikkonsidra li jagħti rappreżentanza lill-kunsilli lokali mhux tant fuq il-bord ta' l- Awtorita' ta' l-Ippjanar iżda fuq il-bord tad-DCC, li tkun rappreżentanza li titbiddel skond il-każijiet u skond il-lokalitajiet involuti.

Huwa biss nagħtu aktar faċilta' lill-kunsilli lokali fid-diversi stadji ta' l-ipproċessar ta' l-applikazzjonijiet ta' l-Awtorita' ta' l-Ippjanar li nistgħu nivvalorizzaw is-sehem tal-kunsilli lokali.

Jekk il-kunsilli lokali jingħataw il-fiduċja li ħaqqhom u l-possibbilta' li jikkontribwixxu għall-iżvilupp tal-lokal tagħhom, m'għandix dubju li dawn jagħtu l- kontribut validu li lkoll nixtiequ biex isebbħu r-raħal jew il-belt tagħhom.

Grazzi ħafna.

MADAM SPEAKER: Grazzi.

Aktar rimarki?

L-Onor.

Censu Galea.

ONOR.

CENSU GALEA: Madam Speaker, m'hemmx dubju li l-liġi li tirregola l- Awtorita' ta' l-Ippjanar hija waħda mil-liġijiet l-aktar importanti li għaddew minn dan il-Parlament fis-snin riċenti għax, kif qal tajjeb il- kollega tiegħi l-Onor.

Michael Bonnici, il-funzjoni prinċipali ta' l- Awtorita' ta' l-Ippjanar hija li tirregola l-iżvilupp li jsir f'pajjiżna.

Jiena ma nistax ma nirrikonoxxix ix-xogħol li twettaq mill-awtorita' għal dak li huwa pjan ta' struttura u għall-pjani lokali li għalkemm m'humiex lesti kollha żgur li l-istudju li sar fuqhom huwa xogħol ta' importanza kbira.

Anke fuq in-north-west local plan sar xogħol importanti ferm u nispera li plans simili jkomplu għaddejjin bla indħil dirett jew indirett min-naħa tal-Gvern.

Aħna rridu naslu għall-pożizzjoni fejn l-Awtorita' ta' l-Ippjanar tibqa' verament awtonoma u mhux f'każ ta' applikazzjoni mill- Gvern ngħidu li l-proposti ta l-Awtorita' ta' l-Ippjanar għadhom in draft form u mbagħad ma ngħidux l-istess ħaġa għal applikazzjonijiet simili li jsiru mill-privat.

Jekk se niġu fil-pożizzjoni li jkollna żewġ sistemi, sistema li tapplika għall-Gvern u sistema oħra li tapplika għall-privat, inkunu qegħdin immorru lura għas-sitwazzjoni tal-passat fejn il-Gvern, kemm jekk japplika kif ukoll jekk ma japplikax, skond kif ifettillu, jibqa' għaddej bix-xogħol tiegħu bla ebda kontroll ta' xejn.

Huwa tajjeb li l- Awtorita' ta' l-Ippjanar tikkontrolla l-bini u x-xogħol tal-Gvern għalkemm f'dan il-kontest jiena mhux dejjem qbilt u ġieli kont kritiku, u naħseb li se nkompli nkun kritiku dwar dan minn żmien għal żmien.

Dwar l-Awtorita' ta' l-Ippjanar saru żewġ rapporti, wieħed minn persuna mqabbda mill-Gvern u ieħor mill-awtorita' nnifisha, u naħseb li issa wasal iż-żmien li l-pubbliku in ġenerali - u anke aħna l-membri parlamentari - ikun jaf x'inhu l-kontenut ta' dawn ir-rapporti jekk verament irridu nkunu f'pożizzjoni li nfasslu aħjar dak li għandna nagħmlu għall-futur.

L- esperjenza li kellna fis-snin li għaddew f'dak li għandu x'jaqsam ma' l- ippjanar urietna li għandna bżonn direzzjoni ċara u naħseb li l-awtorita' fil-fatt tat u qed tagħti din id-direzzjoni.

Madanakollu, bħala perit prattikanti, illum irrid nitkellem ftit dwar diversi diffikultajiet li jiltaqgħu magħhom il-periti fix-xogħol tagħhom meta jiġu biex iħabbtu wiċċhom ma' l-Awtorita' ta' l-Ippjanar u l-Onor.

Michael Bonnici diġa' semma xi wħud minnhom.

Fl-opinjoni tiegħi, minkejja x-xogħol tajjeb li tagħmel l-awtorita', minħabba numru ta' difetti li kultant m'humiex daqstant żgħar u anke difetti oħra żgħar li meta takkumulahom flimkien iwasslu għal problema pjuttost kbira, l-awtorita' tilfet parti sostanzjali mill-kredibilita' tagħha mal-pubbliku in ġenerali - l-Onor.

Austin Gatt qal ukoll li tilfet il-kredibilita' ma' wħud mill-kunsilli lokali.

L-ewwel problema li jiltaqa' magħha applikant hija li jrid idum jistenna l-ġimgħat biex jirċievi l-acknowledgement, tant li ħafna drabi kważi fl- istess żmien li jirċeviha, jirċievi wkoll talba għall-estensjoni taż-żmien biex l-awtorita' tkun tista' tikkonsidra l-applikazzjoni.

L-awtorita' hija marbuta bil-liġi biex fi żmien tmien ġimgħat tagħti deċiżjoni dwar l- applikazzjoni li tkun saritilha, iżda hawnhekk aħna nafu li ħafna drabi t- tmien ġimgħat ikunu ilhom li għaddew, mingħajr lanqas ma tkun irċevejt l- acknowledgement.

Naħseb li f'dan ir-rigward wasal iż-żmien li nibdlu s- sistema ta' kif għandhom jinħarġu l-permessi, fis-sens li jitwal il-perjodu ta' tmien ġimgħat - anke jekk dan isir id-doppju, ma jimpurtax! - imma imbasta meta ssir applikazzjoni li dwarha ma jkunx hemm objections serji din tiġi approvata u mhux tibqa' pendenti u l-Bambin biss jaf meta tiġi approvata.

Mil-lat prattiku qed tinħoloq problema oħra għax meta jkun hemm bżonn ta' ċerta informazzjoni addizzjonali, ħafna drabi qed jiġri li minflok ma jitolbu l-informazzjoni kollha li jkollhom bżonn f'daqqa joqogħdu jitolbu l-informazzjoni biċċa biċċa - jiġifieri l-ewwel jitolbu biċċa informazzjoni u wara li jgħaddi xahar jew tnejn jitolbu biċċa informazzjoni oħra - bil- konsegwenza li jinħela ħafna żmien.

Madam Speaker, fatt ieħor li jurta lil ċerti nies huwa meta jsiru dawk li jgħidulhom pre-submission meetings, jiġifieri meta l-perit flimkien ma' l- applikant imorru jiltaqgħu ma' l-uffiċjali ta' l-awtorita' biex flimkien jiddiskutu l-applikazzjoni, għax ħafna drabi, minkejja li jkun hemm is- suppost ftehim li rigward dik l-applikazzjoni se jimxu f'direzzjoni partikolari, qed jiġri li dak li jkun ġie diskuss u miftiehem minn qabel jispiċċa daqslikieku qatt ma sar xejn u allura dawk id-diskussjonijiet ikunu qed iservu biss ta' ħela ta' ħin.

Kif għidt aktar kmieni, applikazzjoni mhux dejjem tiġi kkonsidrata f'perijodu raġonevoli, anzi din taf tibqa' tkaxkar iż-żmien u allura jaf jiġri li f'dan iż-żmien isir xi tibdil sostanzjali fil-policies applikati mill-Awtorita' ta' l-Ippjanar.

Għaldaqstant, hawnhekk naħseb li għandna nsibu l-mod kif applikazzjoni li tidħol f'ġurnata partikolari tiġi trattata taħt il-kondizzjonijiet li jkunu viġenti dak inhar li tkun intefgħet l-applikazzjoni.

Ma jistax ikun nibqgħu fis-sitwazzjoni li l- awtorita' tbiddel il-policies tagħha bil-konsegwenza li wieħed ikun irid jerġa' jbiddel il-pjanti skond it-tibdil li jkun sar ħalli l-applikazzjoni tiġi rikonsidrata mill-ġdid.

Ħafna drabi l-Awtorita' ta' l-Ippjanar konvenjentement tgħid li l-periti ma jagħmlux ix-xogħol tagħhom fil-ħin imma jdumu ma jibagħtulha l-affarijiet li jkun hemm bżonn.

Filwaqt li huwa minnu li hemm periti li jikkawżaw dan id-dewmien, pero' mbagħad hemm ukoll il-fatt li anke min jibgħat id-dokumenti fil-ħin xorta waħda jiffaċċja dewmien bla bżonn.

Madam Speaker, donnu li fl-Awtorita' ta' l-Ippjanar ħadd ma jrid jerfa' responsabbilta' għal-fatt li wieħed mhux qed ikun mogħti informazzjoni dwar f'liema stadju tinsab l-applikazzjoni tiegħu.

Dan qed iwassal biex minflok ma' l-periti jħallu lid-DCC tiddeċiedi l-applikazzjonijiet b'mod normali, jiġifieri weħidha, f'bosta każi l-periti qed jeżerċitaw id-dritt li jkunu preżenti huma wkoll waqt id-deċiżjoni tal-każ tagħhom u naturalment dan qed iwassal għal dewmien esaġerat ta' sitt xhur u ġieli anke iktar.

Madam Speaker, l-istess jista' jingħad għal meta xi ħadd joġġezzjona minn xi deċiżjoni.

Peress li m'hijiex xi ħaġa rari li ssir objection għal xi applikazzjoni partikolari u peress li dak li jkun oġġezzjona ġustament għandu d-dritt li jkun preżenti meta tkun qed tiġi deċiża l-applikazzjoni tiegħu, xorta jibqa' l-fatt li l-proċess qed jitwal sostanzjalment.

Hawn ta' min jgħid ukoll li qed ikun diffiċli ferm biex inti tikkuntattja lill- case officers u ġieli jiġri li, waqt li tkun għadek tipprova tagħmel kuntatt ma' l-uffiċjal responsabbli, dan jibqa' għaddej bil-proċess ta' l- applikazzjoni, bil-konsegwenza li huwa jilħaq jieħu d-deċiżjoni tiegħu u inti tkun għadek tissielet biex taqbad miegħu.

Biżżejjed ngħid li ħmistax ilu jien mort niddefendi każ ta' persuna li minkejja li ntalbet tbiddel il-pjanti tagħha erba' darbiet minn tliet case officers differenti din l-applikazzjoni xorta waħda ġiet rifjutata.

Madam Speaker, jidhirli li għalxejn noqogħdu nilludu ruħna li l-periti li jaħdmu ma' l-Awtorita' ta' l-Ippjanar m'humiex qed jagħmlu xogħol ieħor privat.

Hawnhekk naħseb li jkun aħjar li minflok ma noqogħdu nagħtu l- verżjoni uffiċjali, jiġifieri li t-tali perit mhux suppost li qed jagħmel xogħol ieħor, ngħidu x'inhi s-sitwazzjoni reali.

Fl-opinjoni tiegħi, l- awtorita' għandha tagħti l-permess lill-periti tagħha li jaħdmu privatament u b'hekk ukoll inkunu nafu sewwa x'inhi l-pożizzjoni ta' dawn in-nies.

Hawn ta' min jgħid ukoll li minn xi ftit taż-żmien 'l hawn il-permessi bdew ikunu validi għal tliet snin, liema prattika, fl-opinjoni tiegħi, hija pass fid-direzzjoni t-tajba.

Madanakollu, għad hemm il-kondizzjoni - din naħseb li qiegħda tgħarraq u mhux tgħin il-pożizzjoni ta' min ikun qed japplika - li jekk bniedem ma jibdiex x-xogħol fi żmien sena u ma japplikax għal renewal dak li jkun ikollu jħallas ammont sostanzjali ta' flus għar- raġunijiet li tafhom biss l-awtorita'.

Jekk l-applikazzjoni tinzerta tagħlaq fit-2 ta' Marzu - li din is-sena inzerta l-Ħadd - u tmur l-għada biex iġġeddidha, l-uffiċjali ta' l-awtorita' jgħidulek li ma tistax tagħmel dan minħabba li l-applikazzjoni tkun diġa' għalqet.

Jien inħoss li dan m'huwiex l-aħjar mod kif l-Awtorita' ta' l-Ippjanar għandha titratta ma' l- applikanti.

Jiena nemmen li l-case officers għandhom xogħol importanti ħafna, imma jekk dawn ikunu mħabbtin iżżejjed huwa inutli li noqgħodu ngħidu li ċerti każi qegħdin għand xi case officer partikolari jekk dan ikun mgħobbi bix-xogħol, speċjalment jekk quddiemu jkollu xi proġetti kbar.

Hemm wkoll il-problema tal-clearances fejn ħafna drabi qed jiġri li għalkemm dawn ikunu ntbagħtu bil-posta dawn rari jsibu ruħhom fil-file ta' l-applikant konċernat.

Fil-passat is-sistema kienet li l-perit li kien jagħmel l-applikazzjoni kien ikun responsabbli sabiex iġib il-clearance mid- diversi dipartimenti u, fl-opinjoni tiegħi, naħseb li s-sistema preżenti hija aħjar minn dik preċedenti fejn il-perit kien ikollu joqgħod jiġri wara d-dipartimenti għal dawk il-clearances bid-diffikultajiet kollha li kien jiltaqa' magħhom.

Madam Speaker, ma nistax nifhem għalfejn lil min japplika sabiex jibni serra jsirulu ċerti domandi bħal, per eżempju, jekk hux se jagħti l-konkos fuq wiċċ il-ħamrija.

Naħseb li min jagħmel dawn id-domandi għandu jifhem li l-ebda bidwi m'hu se jiksi l-ħamrija bil-konkos jekk dan irid jagħmel serra.

Rigward is-siġar li jiġu ordnati jitħawlu madwar is-serer, irrid ngħid li ħafna drabi dawn jagħmlu ħsara kemm lis-serra nnifisha kif ukoll lil wiċċ li jkun hemm miżrugħ madwarha u allura jien nippretendi li meta l- awtorita' titlob affarijiet bħal dawn għandha tkun aktar attenta u informata.

Madam Speaker, hemm diversi suġġetti oħra li wieħed jista' jitkellem dwarhom bħal, per eżempju, il-commuted car parking spaces li suppost kellhom jinbnew f'Buġibba imma li sal-lum għadhom ma sarux u l- indikazzjonijiet huma li dawn mhux se titlestew fi żmien qasir.

Nispera li l-Gvern ma jipprovax iżomm lill-Awtorita' ta' l-Ippjanar milli tkompli taħdem b'mod serju u fl-istess ħin nawgura li jkollna iktar serjeta' u konsistenza min-naħa ta' ċerti nies għax bl-attitudni tagħhom minflok ġid qegħdin jagħmlu deni fi ħdan l-istess awtorita'.

Grazzi.

Madam Speaker.

MADAM SPEAKER: Grazzi.

Aktar rimarki?

L-Onor.

Bertu Pace.

ONOR.

BERTU PACE: Madam Speaker, naħseb li l-Awtorita' ta' l-Ippjanar hija waħda mill-ftit, jekk mhux l-unika awtorita' f'dan il-pajjiż, li hija mira ta' kritika kontinwa mill-kwartieri kollha, kemm dawk politiċi kif ukoll dawk soċjali.

Ma nistax nifhem għaliex hemm dan it-tgergir u din l- oppożizzjoni kollha fir-rigward ta' l-Awtorita' ta' l-Ippjanar meta suppost l-interess ambjentali qed jikber u meta l-awtorita' qed twettaq il- missjoni tagħha f'dan ir-rigward.

Meta l-Gvern għoġbu jaħtarni bħala r-rappreżentant tiegħu fil-bord tal- Planning Authority qatt ma stennejt li se jkun hemm dak in-numru kbir ta' nies li ġew quddiemi sabiex iressqu l-ilmenti tagħhom.

(Interruzzjonijiet) Inħoss li ħafna mill-ilmenti li jsiru lill-Awtorita' ta' l-Ippjanar huma ġustifikati għax ħafna min-nies iħossuhom frustrati jekk mhux ukoll misruqin mid-drittijiet tagħhom.

Meta wieħed jagħmel l-applikazzjoni tiegħu dan mingħalih li din se tiġi proċessata fi tmien ġimgħat kif fil- fatt hemm stipulat fil-liġi, iżda imbagħad mill-ewwel jibda l-għawġ għax wara ftit dan jirċievi ittra - kif diġa' qalu sħabi - li tgħidlu li l- applikazzjoni tiegħu m'hijiex se tiġi pproċessata fi tmien ġimgħat u jekk ma jaċċettax din il-kondizzjoni l-applikazzjoni tiegħu se tiġi rifjutata.

Dan qed jitfa' lil dak li jkun f'inċertezza kbira għax ma jkun jista' jippjana xejn.

Dan qed iġiegħel wkoll lil ħafna nies imorru jaħlu l-ħin ta' l-uffiċjali u ta' l-impjegati ta' l-istess awtorita' billi jistaqsu fiex waslet l-applikazzjoni tagħhom.

Hawnhekk inħoss li l-Awtorita' ta' l-Ippjanar qed tagħmel żball kbir li mhijiex qed tikklassifika l-applikazzjonijiet f'kategoriji bbażati fuq tipi differenti ta' żvilupp bħal, per eżempju, applikazzjonijiet għal djar, flats u ħwienet, applikazzjonijiet biex jinbidel l-użu ta' garage, għat- twessigħ ta' twieqi, bdil ta' galleriji u affarijiet bħal dawn.

B'hekk jidhirli li ħafna mid-dewmien biex joħorġu permessi pjuttost sempliċi għandu jispiċċa, għax żgur li f'dawn il-każi l-ebda dewmien ma' jista' jiġi ġustifikat.

Jekk tinħas il-ħtieġa li jinħoloq bord speċifiku għal dawn it- tipi ta' permessi allura għandha tkun l-awtorita' stess li titlob lill- Gvern biex jagħmel it-tibdil meħtieġ fil-liġi ħalli dan ikun jista' jsir.

Ħafna dewmien ieħor jista' jiġi evitat ukoll jekk jitjiebu l- komunikazzjonijiet mal-Kamra tal-Periti u billi jkun hemm bdil ta' ideat u diskussjonijiet kontinwi dwar dak kollu li l-awtorita' tkun se tiddeċiedi.

F'dan is-sens insemmi s-suġġeriment li sar mill-periti - naħseb li kulħadd jaqbel fuqu - dwar il-fatt li d-development planning application report għandu jkun aċċessibbli għal periti qabel ma' l-applikazzjoni titla' quddiem il-bord tad-development control commission biex b'hekk mill-ewwel ikunu jistgħu jsiru sottomissjonijiet bil-miktub u allura ma jkunx hemm aktar il-ħtieġa ta' interventi waqt il-laqgħat tad-DCC u allura jkunu jistgħu jiġu pproċessati iktar applikazzjonijiet f'kull seduta.

Ħaġa oħra li ma tagħmilx sens hija li ħafna nies iridu jistennew ġimgħatejn qabel ma jirċievu l-konferma li d-DCC approvat il-permess.

Jiena kelli każi fejn qaluli li lanqas wara xahar ma kienu għadhom irċevew il-konferma li l-applikazzjoni tagħhom għaddiet mid-DCC.

Ċirkostanza oħra li minn barra li toħloq ħafna tgergir u lmenti ma tagħmilx sens hija li ħafna applikazzjonijiet għal ħwienet, restaurants u supermarkets qed jiġu rifjutati minħabba l-problema ta' parkeġġ jew ta' traffic flow u dan meta l-iktar inħawi mfittxija għal dan it-tip ta' business huma proprju l-inħawi fejn hemm konċentrazzjoni tal-pubbliku.

B'konsegwenza ta' dan, ħafna investimenti ġodda fi tkabbir u fi żvilupp ta' ħwienet ma ġewx aċċettati.

Jien inħoss li ma nistgħux nippretendu li min għandu business stabbilit u jrid jespandi, u ġeneralment jagħmel dan billi jixtri l-bini ta' ma' ġembu, jiġi mwaqqaf għax jgħidulu li m'hemmx parking adattat.

Jekk hawn problema ta' parkeġġ għaliex l-Awtorita' ta' l-Ippjanar qed tirrifjuta talbiet minn individwi li jixtiequ jibnu garage fuq 14-il filata, biex ikunu jistgħu jdaħħlu xi truck, crane jew dgħajsa?

Jekk imbagħad ma jasallekx ir-refusal meta t-triq kollha tkun mimlija b'garaxxijiet ta' dak it-tip li l-applikant ikun tefa' l-applikazzjoni għalihom!

Imbagħad xi ngħidu għat-tgergir li jsir mill-kunsilli lokali kontra l- Awtorita' ta' l-Ippjanar!

Skond il-kunsilli lokali l-applikazzjonijiet tagħhom qishom jaqgħu fil-bir tas-skieken u mhux talli m'hemmx fast track talli naħseb li hemm super slow track!

Hawnhekk se nsemmi każ partikolari li ltqajt miegħu li jirrigwarda outline application mill-Kunsill Lokali tas- Siġġiewi għal ġnien pubbliku.

L-Awtorita' ta' l-Ippjanar daqqa qed tistaqsi lill-kunsill kif se jagħmel il-ħajt u daqqa tistaqsih x'siġar se jħawwel u x'ħamrija se jagħmel u ż-żmien dejjem għaddej bil-konsegwenza li qed jinħela ħafna ħin prezzjuż.

Jien nistgħaġeb kif l-applikazzjoni għal dan il-ġnien, li għalih hemm ivvotati madwar Lm100,000, ilha tkarkar sentejn.

Issa se nsemmi policies oħrajn li fl-opinjoni tiegħi ma jagħmlux sens.

Filwaqt min-banda huwa tajjeb li nippreservaw il-qalba ta' l-irħula billi nirranġaw il-bini qadim ħalli nżommu l-karatteristika tal-post, żgur li ma jagħmilx sens li l-Awtorita' ta' l-Ippjanar toħroġ permessi biex ġonna tal- larinġ fil-qalba tar-raħal jinbidlu fi swimming pools u dan minkejja l- oġġezzjonijiet tal-kunsilli lokali.

Osservazzjoni oħra hija li permess li jrid jiġi mġedded qed jiġi trattat daqslikieku kien permess ġdid u allura hawn qed ikun hemm ħafna dewmien esaġerat.

Jien inħoss li l-pubbliku mhux qed jingħata informazzjoni biżżejjed dwar il-policy documents ta' l-Awtorita' ta' l-Ippjanar għax ħafna nies li tkellimt magħhom qaluli li lanqas biss għandhom lista sħiħa tal-policy documents, aħseb u ara kemm rawhom!

Dan in-nuqqas ta' informazzjoni qed joħloq tgergir mhux ġustifikat kontra l-Awtorita' ta' l-Ippjanar u qed iżid ukoll ir-riskju ta' manipulazzjoni tad-deċiżjonijiet ta' l-awtorita' jew tad-development control commission.

Rigward l-operat intern ta' l-Awtorita' ta' l-Ippjanar inħoss li minkejja li din tippossjedi numru konsiderevoli ta' ħaddiema li żgur għandhom esperjenza vasta u utli dwar l-ippjanar ftit li xejn hemm business managers professjonali bil-konsegwenza li din l-organizzazzjoni qed tiġi immaniġġata ħażin ħafna.

Dan qed jirrifletti wkoll fuq il-performance finanzjarju ta' l-awtorita' għax minkejja li huwa diffiċli ferm li l- awtorita' tkun self-sufficient, jiġifieri li tgħaddi mingħajr ma jkollha xi forma ta' sussidju mill-Gvern, inħoss li hawnhekk hemm lok għal titjib.

Jien inħoss li l-Awtorita' ta' l-Ippjanar tista' tipprovdi aktar servizzi lill-komunita' bi profitti xierqa u mingħajr taxxi żejda bħal, per eżempju, billi mill-fondi li tiġbor mill-iskema ta' commuted parking payments tkun tista tibni car parks oħra moderni skond il-bżonn.

Jiena ċert li dan jintlaqa' tajjeb ferm kemm mill-pubbliku kif ukoll min-nies tan-negozju biex b'hekk tkun tista' tirrikonsidra dawk l-applikazzjonjijiet li ġew rifjutati minħabba problemi ta' parkeġġ.

Irrid ngħid ukoll li hemm nuqqas kbir ta' staff fis-sezzjoni ta' l- inforzar għax meta tqis in-numru kbir ta' permessi u proġetti ta' bini huwa diffiċli ferm għall-awtorita' biex ikun hemm monitoring adegwat fuq kull proġett.

Hawnhekk wieħed jista' jsib soluzzjoni billi jinvolvi aktar lill-periti sabiex jaraw li l-klijenti tagħhom josservaw il- permess li jkunu ngħataw.

Hawnhekk ma nistax ma nsemmix kemm ħadet fit-tul id-diskussjoni dwar il-compliance certificate bil-konsegwenza li ħafna koppji u nies tan-negozju li kienu lestew il-proġetti tagħhom u allura riedu jdaħħlu l-ilma u d-dawl kellhom iħabbtu wiċċhom ma' dewmien li ma kienx ġustifikat.

Jien jidhirli li m'huwiex etikament korrett li membri tal-bord ta' l-appell jitħallew iressqu l-appelli tal-klijenti tagħhom stess għaliex b'hekk tispiċċa l-imparzjalita' u żgur tagħti lok għal konflitt ta' interess.

Fatt ieħor li ma nistax nifhem huwa l-firda li tinħass li hemm bejn il-Bord ta' l-Awtorita' u d-Direttorat ta' l-Ippjanar, qishom dawn huma xi żewġ entitajiet totalment differenti.

Jien nixtieq nagħmel suġġeriment li l-letterheads tal-Planning Authority għandhom ikunu kollha l-istess u l-użu tal-kliem "planning directorate" għandu jiġu eliminat.

Fl-opinjoni tiegħi, tinħass il-ħtieġa urġenti li tiġi introdotta sistema ta' spezzjonijiet interni u li dawn jibdew isiru perijodikament mingħajr avviż bħalma jiġri f'azjendi oħra ta' ċerta serjeta'.

Fl-Awtorita' ta' l-Ippjanar hemm ħafna taqsimiet li jagħmlu xogħol utli imma ma tantx jiġi apprezzat mill-pubbliku bħal, per eżempju, nista' ngħid li fil-mapping division fejn għall-ewwel darba l-mapping kollu tlesta minn impjegati Maltin.

Inħoss li huwa tajjeb li ninforma lil kulħadd li din il-ġimgħa l-awtorita' se jkollha l-paġna tagħha fuq l-Internet li għadha tkun ta' għajnuna lill-pubbliku.

Fl-intervent tiegħi jien ipprovajt nagħmel kritika kostruttiva biex l-affarijiet li jolqtu lill-pubbliku jitjiebu għax fuq kollox irrid infakkar li l-Awtorita' ta' l-Ippjanar qiegħda hemm għas-servizz tal-pubbliku u mhux bil-kuntrarju.

Il-pubbliku m'huwiex skjav ta' l-awtorita' u għalhekk inħoss - u skond dak li smajt min- naħa ta' l-Oppożizzjoni dawn jidhru li jaqblu miegħi - li hemm bżonn li ssir bidla urġenti fl-operat tagħha għaliex għandna sitwazzjoni stramba fejn filwaqt li l-ministru jrid jagħti rendikont ta' l-azzjonijiet tiegħu lill-Parlament, lill-Kabinet, lill-partit tiegħu u anke lill-elettorat, l- awtorita' m'għandha l-ebda restrizzjoni u ħafna drabi l-funzjoni tagħha tiddependi biss mill-ġudizzju personali tan-nies li jmexxuha jew li jaħdmu magħha.

Jien inħoss li dan m'huwiex sew u naħseb li wara erba' snin ta' ħidma hemm bżonn ta' eżerċizzju ta' reviżjoni dwar din l-awtorita'.

Grazzi, Madam Speaker.

MADAM SPEAKER: Grazzi. aktar rimarki?

L-Onor.

Jesmond Mugliett.

ONOR.

JESMOND MUGLIETT: Nhar is-Sibt li għadda kont f'seminar fejn fost kelliema oħra kien hemm iċ-Chairman ta' l-Awtorita' ta' l-Ippjanar li fl- għeluq tad-diskors tiegħu qal li ħafna mill-kritika li ssir lill-Awtorita' ta' l-Ippjanar kienet ilha ssir.

Fil-fatt, iċ-chairman irrifera wkoll għad- diskussjoni li kellha ssir illum f'din il-Kamra u qal li probabbli hawnhekk ukoll se jerġa' jkun hawn kritika oħra li ilha ssir.

Bħala kelliemi ġdid dwar l-Awtorita' ta' l-Ippjanar nispera li jien se nħares lejn din l-awtorita' minn perspettiva ġdida, pero' jekk se nirrepeti xi kritika li ilha ssir naħseb li dan ikun jirrifletti jew li l-kritika ma tteħditx bis-serjeta' jew inkella ma kienx hemm ir-rieda tajba li nsibu soluzzjoni għaliha.

Mid-diskors li se nagħmel se nikkwota xi ftit mill- Pjan ta' Struttura u sfortunatament se jkolli nikkwota bl-Ingliż għax, għal xi raġuni li jien ma nistax nifhem, id-dokumenti tal-Pjan ta' Struttura, jiġifieri l-policies, is-site notices u l-permessi jkunu kollha miktuba bl- Ingliż meta dawn jaffettwaw lil ħafna sidien ta' proprjeta' li ma jafux jitkellmu bl-Ingliż.

Minħabba f'hekk ħafna nies ma jkunux jafu kif se taffettwahom site notice għax ma jifhmuhiex u għalhekk minn hawn jien nixtieq nappella biex meta jerġa' jiġi rivedut il-Pjan ta' Struttura toħroġ verżjoni bil-Malti wkoll.

Madam Speaker, jien ma naħsibx li hemm xi kontroversja fil-budget li ġie propost għall-Awtorita' ta' l-Ippjanar.

Għalkemm huwa veru li l-awtorita' għandha sovvenzjoni pjuttost kbira għax maatul is-sena li għalqet f' Settembru ta' l-1996 il-Gvern taha s-somma ta' Lm 960,000, pero' qed naraw ukoll dħul sostanzjali ta' madwar Lm1,336,000 minn dawk li huma permessi.

Dan huwa sinjal tajjeb u jien naħseb li issa t-taxxi fuq il-bini ndraw.

Dawn it-taxxi qed iservu biex ikollna ppjanar aħjar u aktar xjentifiku u biex ikunu ffinanzjati setturi oħra ta' l-Awtorita' ta' l-Ippjanar, bħall- mapping unit, il-local plans unit, it-transport unit u diversi units oħra, li ħafna minnhom ma jiġġeneraw l-ebda dħul.

Hawn ta' min jgħid ukoll li t- taxxi fuq il-permessi huma strutturati b'tali mod li jħajru użu aħjar ta' art, jiġifieri jekk wieħed japplika biex jirranġa dar antika jħallas Lm10 biss imma jekk japplika biex jibni bungalow iħallas Lm1,000 bħala development permit fee.

Jien naħseb li din hija xi ħaġa pożittiva għax għakemm il-ħlasijiet għall-permessi kummerċjali huma pjuttost għaljin imbagħad hemm ukoll li bini għal skop filantropiku jkun eżentat minn din il- fee.

Madam Speaker, minkejja li l-budget ta' l-Awtorita' ta' l-Ippjanar ilaħħaq mat-Lm3,692,000 jien inħoss li dan il-budget ma jgħidilniex kif se jkunu ndirizzati ċerti nuqqasijiet li din l-awtorita' għandha fl-istruttura tagħha.

Aħna nafu, per eżempju, li m'hemmx biżżejjed enforcement officers.

Barra minn hekk, jien smajt ukoll li numru ta' ħaddiema li kienu telqu minnn ma' l-Awtorita' minħabba l-kondizzjonijiet li kienu se jagħtuhom ma kenux ċari jixtiequ jerġgħu jmorru jaħdmu hemm imma ma jafux jekk dan jistgħux jagħmluh.

Madam Speaker, xi xhur ilu kellna l-każ tal-car park fejn kienu ħarġu żewġ affarijiet li lili jinkwetawni.

L-ewwel ħaġa hija li m'għandniex kodiċi għall-istandards tal-bini, jiġifieri għal dak li huwa kejl ta' ħsejjes, kwalita' ta' arja, fire escapes u affarijiet simili u minħabba f'hekk l-awtorita' qed ikollha tapplika l-istandards każ b'każ, bil- konsegwenza li fil-każ ta' applikazzjoni li jkollha l-attenzjoni tal- pubbliku dawn qed jimponu standards rigorużi, filwaqt li jekk applikazzjoni ma tkunx daqshekk f'għajnejn il-pubbliku ma jkunx hemm standards daqshekk rigorużi.

GĦalhekk hawnhekk wieħed jista' jikkritika li dawn qed ikunu arbitrarji.

Madam Speaker, it-tieni punt inkwetanti li ħareġ mill-każ tal-car park huwa li l-awtorita' ma għandhiex il-mezzi jew l-istruttura li tagħmel monitoring tal-kondizzjonijiet u ta' l-istandards li timponi hi stess.

Fil- fatt, fil-każ tal-car park din kellha tmur għand konsulenti privati biex jagħmlulha t-testijiet u l-monitoring meħtieġ.

Qed jingħad li din il- problema se jibda jindirizzaha l-planning and control unit u hawnhekk jien naħseb li għandna nistabilixxu min se jibda jieħu ħsieb dan is-settur ħalli nibdew ninvestu fih bis-serjeta'.

Is-sezzjoni ta' l-enforcement hija indispensabbli għall-awtorita' u hija wkoll sezzjoni li tiġbed ħafna l- kritika.

Ftit ġimgħat ilu, meta kont tkellimt fuq l-estimi tal-Ministeru ta' l-Affarijiet Barranin u l-Ambjent, kont semmejt il-każ tal-compliance certificate - illum din semmiha anke l-kollega tiegħi - u nieħu gost nara li, wara ħafna żmien, il-ġimgħa l-oħra tħabbar li sar qbil fuq dan il-punt u hawnhekk jien nawgura li r-rieda tajba li ntweriet biex jintlaħaq dan il- qbil tkompli tintwera ħalli l-problemi l-oħra li hemm ikunu jistgħu jiġu solvuti malajr.

Il-kritika li s-soltu ssir lill-awtorita' hija varja u forsi dan ifisser li l-awtorita' għadha mhix qiegħda ssib dak il-bilanċ li fi kliem iċ-chief executive jirrikonċilja t-talbiet opposti li jsiru għall-użu limitat ta' l- art.

Fil-fatt, hawn min jakkuża lill-awtorita' - din smajtha nhar is-Sibt ukoll - li naqqset ir-ritmu tal-bini u hawnhekk jien naħseb li din il- kritika turi li l-awtorita', minkejja l-profil qawwi tagħha, għadha m'hijiex tispira l-fiduċja tal-pubbliku in ġenerali.

Jidher li f'dan il- pajjiż qisu hawn żewġ punti di vista fuq l-awtorita', jiġifieri kif iħarsu lejhom infushom dawk li jaħdmu fl-awtorita' li, skond ir-rapport annwali, jagħtik x'tifhem li kollox miexi sew u mbagħad kif inħarsu lejha aħna li nagħmlu użu mis-servizzi tagħha.

Bħala perit bilfors ikollok taqbel mal- kritika li ssir meta inti tkun qed issofri d-dewmien ta' l- applikazzjonijiet, id-dewmien fl-appelli, id-dewmien fil-building inspector's report u d-dewmien fit-tfassil tal-local plans.

Politikament tista' tħares lejn l-awtorita' b'diversi modi għax tista' tħares lejha bħala sempliċement istituzzjoni li tikkontrolla u tirregola l- permessi u tista' wkoll tħares lejha bħala awtorita' pro-attiva, jiġifieri li mhux toħroġ il-permessi biss imma anke li tħares u toħloq strutturi li jreġu l-ambjent.

Il-ħsieb oriġinali wara t-twaqqif ta' l-awtorita' kien li tifformola policies dwar l-aspetti kollha fejn jidħlu planning u żvilupp.

Fil-fatt, jekk nikkwota mill-business plan taħt il-heading Strategic Planning Unit issib dan li ġej:

"It is necessary and now possible in-house to produce strategic guidance for the main sectors of the economy, tourism and recreation, housing, commerce and industry.

This is done through subject studies which are detailed analysis of each sector.

These studies will demonstrate sectoral strategic planning throughout government and assist in formulating developing government policy."

Minkejja dawn l-għanijiet daqshekk validi, naħseb li hemm ċerti nuqqasijiet fl-Awtorita' li qed iżommuha milli tkun pro-attiva.

Wieħed min-nuqqasijiet huwa li l-input dirett minn dipartimenti u aġenziji huwa nieqes.

Fil-fatt, l-istrategic planning unit qiegħda tiddeċiedi waħidha affarijiet ta' materja nazzjonali bħal, per eżempju, jekk għandniex ikollna aktar golf courses f'Malta.

L-istruttura tal-Planning Authority suppost kienet taħseb għal dan u kien hemm inter-departmental planning committee, pero' dan minflok jagħmel input fuq affarijiet strateġiċi qed jiltaqa' biss biex jara l-permessi.

Imbagħad hemm ukoll il-planning consultative committee li għalkemm ir- rapport annwali jgħid li dan iltaqa' ħames darbiet, jiena għandi dubju kemm l-input ta' dan qiegħed ikun daqshekk effettiv biex jagħmel suġġerimenti importanti fuq affarijiet ta' natura nazzjonali.

Jekk tifli l-policies tal- Pjan ta' Struttura tara li suppost dan huwa pro-attiv.

Bħala eżempju se naqra partijiet minn UCO 17 li jgħid:

"The Planning Authority will seek the establishment of a national trust to further the interests of conservation."

Pero' sal-lum din in-national trust għadha ma twaqqfitx.

Imbagħad insibu policy RCO 6 li tgħid:

"Following the adoption of the local plans for rural conservation areas the Planning Authority will institute a programme of enhancement in conjunction with the Ministry of Agriculture and the Secretariat for the Environment comprising afforestation schemes, rehabiliation of abandoned quarries, reactivation of abandoned agricultural land, re- use and conversion of rural buildings and rehabilitation of degraded habitat."

Jiġifieri dawn huma affarijiet pro-attivi pero' sfortunatament baqgħu biss fuq il-karta.

Dawn huma l-affarijiet li kellha tagħmel l-awtorita' b'dik l- istruttura nobbli li konna nixtiequ li jkollha pero' dawn baqgħu fuq l- ixkaffa, forsi minħabba reżistenza minn dipartimenti oħra jew min-nuqqas ta' viżjoni globali min-naħa tal-Gvern jew min-nuqqas ta' fondi.

Il- biża' tiegħi hija li llum x'aktarx li dawn l-għanijiet aktar sejrin ma jintlaħqux peress li l-awtorita' ntefgħet mal-Ministeru ta' l-Affarijiet Barranin li huwa maqtugħ minn dawk id-dipartimenti li bil-politika tagħhom jinpinġu fuq l-użu ta' l-art.

Madam Speaker, ma tgħaddix ġimgħa li l-awtorita' ma tkunx fl-aħbarijiet u fil-fatt, ġimgħatejn ilu kellna tliet każi: il-każ ta' l-iskola f'Wied il-Għajn, il-każ tal-permessi ta' Buġibba u l-istqarrija tal-Ministru Charles Buħagiar dwar l-iżvilupp ta' l-art tal-gvern fejn qal li l-Gvern se jibda jagħmel l-istrategic planning ta' l-art li għandu.

Jien dan ma naqbilx miegħu għaliex biex tagħmel strategic planning irid ikollok id- database biex b'hekk tara kif qed jinbidel is-suq tal-proprjeta', fejn qed jippreferu jmorru joqogħdu n-nies u allura tħares lejn l-affarijiet b'viżjoni globali.

Għalhekk naħseb li dan l-istrategic planning fuq art tal-gvern biss ma jista' jkun qatt strategic planning komprensiv.

Biex jiġġustifika din l-azzjoni il-Ministru Buhaġar ġab l-eżempju ta' Pembroke fejn qal li l-awtorita' kienet imponiet fuq il-Gvern Nazzjonalista li jkun hemm business park f'Pembroke u kompla jgħid li l-Gvern Laburista ġdid ma jaqbilx ma dan.

Pero' f'dan il-każ jien naħseb li l-ħsieb tal-Gvern Nazzjonalista kien konformi ma' l-aġir ta' l-awtorita' u ma naħsibx li l- awtorita' qatt seta' kellha l-intenzjoni li timponi fuq il-Gvern ir-rieda tagħha.

Jien tkellimt ma' l-uffiċjali ta' l-awtorita' u qaluli li hekk jaħsbu fuq action plans bħal dawn.

Allura hawnhekk jien ngħid li hija ħasra li meta anke l-Ministru ddikjara li jixtieq jagħmel xi tibdil - dwar dan hemm saħansitra anke proposti interni - qisna diġa' bdejna naqtgħu l- ġwienaħ ta' din l-awtorita' milli treġi l-affarijiet tagħha stess, anke minn qabel ma bdejna naraw l-effett ta' dan it-tibdil.

Madam Speaker, kważi kulħadd għamel il-kritika tiegħu fuq id-development control unit u allura anke jien nixtieq ngħid xi affarijiet dwar dan.

Din il-unit hija magħmula minn tliet area teams, għandek it-team tan-North, it- team tas-South u t-team ta' Għawdex.

Jien hawn mhux se nikkummenta fuq dak ta' Għawdex għax ma nafx wisq fuq l-effiċjenza tiegħu imma wieħed jista' jagħmel paragun bejn it-team tas-South u t-team tan-North għax fil- fatt jien kont nara li t-team tas-South huwa ħafna iktar effiċjenti minn dak tan-North.

Meta staqsejt għalfejn kien hemm iktar effiċjenza fit-team tan-naħa ta' isfel kienu qaluli li dan jirriżulta peress li jkun hemm aktar applikazzjonijiet min-naħa ta' fuq ta' Malta, imma meta flejt l- istatistika li hemm fl-annual general report sibt li dan m'huwiex minnu.

Jien naħseb li qed ikollna bottlenecks min-naħa tal-human resources li qed iwasslu għal dan id-dewmien bħal, per eżempju, li wieħed min-naħa ta' fuq ta' Malta idum biex jirċievi acknowledgement iktar minn wieħed li joqgħod in-naħa ta' isfel, filwaqt li applikazzjoni għal permess fuq art li tkun qiegħda fuq ODZ iddum ma toħroġ iktar minn applikazzjoni fuq art li tkun fl- iskema ta' bini.

Fil-fatt, jien ma nafx x'inhi r-raġuni li applikazzjoni ta' permess fuq art li tkun qiegħda f'ODZ iddum biex toħroġ madwar sena u nofs.

Fid-development control unit hemm 71 ħaddiem li skond l-istatistika jidher li dawn iridu jistudjaw 700 permess, li jfisser li kull ħaddiem jara għaxar permessi fix-xahar.

Jien ma naħsibx li din hija statistika ta' min jiftaħar biha għax fl-opinjoni tiegħi l-ħaddiema għandhom jaraw iktar minn għaxar permessi fix-xahar.

Għaldaqstant kieku jiena kont il- ministru kont nipprova nara fejn qiegħdin dawn il-bottlenecks u nirrimedjahom.

Iċ-chief sanitary officer jistudja l-permessi kollha pero' żgur li dan m'huwiex il-problema għax fil-fatt dan huwa effiċjenti ħafna.

Il-bottlenecks qegħdin fil-heritage advisory committee, fil-major projects section u fl-istadju ta' meta naslu biex nagħmlu l-konsultazzjonijiet ma' dipartiment oħra.

L-Onor.

Ċensu Galea tkellem fuq id-dewmien li jkun hemm meta ssir talba għal sottomissjonijiet verbali, jiġifieri meta ssir talba u l-permess jiġi mitfugħ lura b'madwar erba' xhur.

Dan huwa dewmien inaċċettabbli u dwar dan il-Kamra tal-Periti - din semmiha wkoll l-Onor.

Bertu Pace - talbet li r-rakkmandazzjoni li jkunu għamlu l-case officers f'każ ta' refusal, għandha tintbagħat lill-perit li jkun għamel l-applikazzjoni.

Id- direttorat qiegħed joġġezzjona għal dan għax qal li dan effettivament ikun qed jagħti stadju ieħor ta' appell.

Jien ngħid li din hija proposta tajba għax tnaqqas id-dewmien esaġerat li jkun hemm meta wieħed jagħmel talba għas-sottomissjoni verbali u anke meta jkun hemm oġġezzjonijiet minn terzi persuni.

Kieku tkun tlabt għal sottomissjoni u minħabba l-aġir tiegħek stess il-permess jiġi pospost kieku fiha u ma fihiex, imma mhux sew li d- development control commission tagħti ċ-ċans, anke lil terzi persuni li jkunu għamlu xi oġġezzjoni frivola, biex dawn jagħmlu is-sottomissjoni tagħhom verbali u b'hekk tispiċċa biex il-każ tiegħek jiġi pospost.

Fost affarijiet oħrajn li naħseb li jistgħu jsiru b'iktar effiċjenza hemm l-outline development applications li l-intenzjoni tagħhom kienet li d-deċiżjonijiet ikunu formalizzati malajr u applikant ma jkunx obbligat li jħallas spejjeż żejda fuq applikazzjoni ta' ċerta entita'.

Minkejja dan kollu pero' qed nispiċċaw f'sitwazzjoni fejn l-outline development applications qed jieħdu l-istess tul ta' żmien daqs permessi normali.

Hawnhekk irrid insemmi wkoll il-mod arbitrarju li l-case officers jitolbu aktar informazzjoni.

Illum irċevejt ittra mingħand il-Planning Authority dwar permess li ilu mitfugħ sitt xhur u wara dan iż-żmien nirċievi l-ewwel ittra fejn xi ħadd qed jitlobni aktar informazzjoni.

Għalfejn dan il-case officer kellu jistenna sitt xhur biex jitlob aktar informazzjoni?

Ħalli ngħid xi ħaġa fuq il-local plans unit għax naħseb li kulħadd jaqbel li dawn huma importanti ħafna għall-pajjiż.

Li qed jinkwetani huwa li la fir-rapport annwali u lanqas fil-business plans ma ssib sentenza waħda fuq dawk il-local plans li għad iridu jsiru.

Ta' min isemmi li l-pjan ta' struttura kien jitkellem fuq 24 local plan pero' mbagħad meta raw li dawn ma setgħux ilaħħqu magħhom qabdu u ġabruhom f'sebgħa.

S'issa tlesta wieħed u hemm tlieta in the pipeline pero' fuq it- tlieta l-oħra, jiġifieri ta' Għawdex, taċ-ċentru u tan-naħa t'isfel ta' Malta għadek ma ssib xejn.

Dan lili jinkwetani għaliex ifisser li jkollok applikant li l-permess tiegħu jiġi rifjutat għaliex it-tali applikazzjoni tippreġudika t-tfassil ta' local plan u mhux għaliex l-iżvilupp propost ikun ħażin u allura qed jiġri li f'każ bħal dan l-applikazzjoni tiegħek ipoġġuhielek fil-freezer sakemm ifasslu l-local plan.

Allura jekk dan il- local plan se jdum seba' snin sabiex jiġi finalizzat, dan l-iżvilupp se tpoġġih fil-freezer għal seba' snin!

Ta' min igħid ukoll li fil-local plans hemm ukoll xi żbalji u bħala eżempju nista' nsemmi każ partikolari f'Hal Tarxien fejn fuq green area hemm petrol station u showroom u allura dan l-individwu ma jistax jagħmel extension għaliex skond il-pjan ta' struttura dik hija green area u per konsegwenza jrid ikun local plan ieħor li jirranġa dan l-iżball.

Fl-opinjoni tiegħi dan qed jikkostitwixxi inġustizzja ma' ħafna nies.

Nixtieq ngħid xi ħaġa wkoll fuq il-bord ta' l-appell għaliex anke hemmhekk teżisti ħafna ineffiċjenza.

Fil-fatt, anke meta riċentement tkellimt fuq dan is-suġġett, kont għidt li meta wieħed jitfa' appell idum aktar minn sena biex jibda jinstema'.

Jiena ma naħsibx li din hija xi sitwazzjoni li ma nistgħux intejbuha għax ma narahiex ħaġa daqshekk kbira li jiżdied bord ieħor.

Mill-estimi u mill-kalkoli li għamilt dan il-bord iqum lill-Gvern Lm13,000 biss.

Jidher ovvju li Gvern il-ġdid iħoss li għandu jbiddel u jirranġa l- istrutturi li jaqgħu taħtu u f'dan is-sens jien nawgura suċċess lill- Ministru responsabbli minn din l-awtorita' għax dan ikun pass fid- direzzjoni t-tajba.

Hemm ukoll xi tibdil propost mid-direttorat bħal, per eżempju, il-proposta li jittawwal il-perijodu statutorju li fih tkun proċessata applikazzjoni; hemm il-proposta li min ikollu proprjeta' li tkun se tiġi skedata ma jkollux id-dritt li jappella minn dak l-iskedar; u hemm proposta oħra li l-perijodu li fih wieħed jagħmel appell jibda jgħodd minn meta tittieħed id-deċiżjoni u mhux minn meta jirċievi din id-deċiżjoni bil- posta.

Dawn m'humiex suġġerimenti daqstant pożittivi u ma naħsibx li se ntejbu l-operat ta' l-awtorita' billi nnaqqsu d-drittijiet tas-sidien tal- proprjeta'.

Dwar dak li għandu x'jaqsam ma' strategic planning hemm proposti validi, pero' hawnhekk jien nappella biex minn barra l-proposti interni li qegħdin isiru, il-Ministru jagħti kas wkoll dawk il-proposti li ġejjin mill-Kamra tal-Periti.

Jekk irridu nkabbru l-fiduċja ta' l-awtorita' naħseb li għandna nikkonċentraw l-aktar fuq il-ħidma tad-development control unit għaliex dan huwa s-settur li l-iktar li jmiss miegħu l-pubbliku.

Hemm bżonn li f'dan il-qasam ikun hemm it-trasparenza, l-effiċjenza u s-sensibilita'.

Naħseb li wara ħames snin mit-twaqqif ta' l-Awtorita' ta' l-Ippjanar illum f'Malta kulħadd sar konxju li jkun xi jkun l-iżvilupp li se jsir dejjem hemm bżonn li ssir applikazzjoni.

Din hija xi ħaġa pożittiva ħafna u m'għandniex innaqqsu l-importanza tagħha billi nibdew ngħidu li t-tali permess għandu jkun eżentat jew billi ngħidu li l-Gvern m'għandux japplika għall-permessi imma minflok il-Gvern għandu jibda jagħmel l-istrategic planning tal- proprjeta' tiegħu stess.

Jien nawgura li l-Ministru jibda jniedi t-tibdil propost u jisma' lis-setturi kollha biex inżidu l-fiduċja f'din l- awtorita' li hija tant importanti għall-ħarsien ta' l-ambjent f'pajjiżna.

MADAM SPEAKER: Grazzi.

Aktar rimarki?

Il-Ministru Vella.

Il-ħin li fadal huwa kollu tal-Gvern.

ONOR.

GEORGE VELLA: Madam Speaker, jien ħadt gost li l-kollega tiegħi l- Onor. Jesmond Mugliett spiċċa d-diskors tiegħu bl-awguri li jsiru t- tibdiliet li hemm bżonn ħalli l-Awtorita' ta' l-Ippjanar tibda tagħmel dak li fil-fatt ġiet imwaqqfa għalih.

M'għandix dubju li dawn l-awguri saru b'mod sinċier u għaldaqstant jien naċċettahom għax, wara kollox, l-uniku skop tagħna huwa li ċ-ċittadin jiġi moqdi minn dawk l-istrutturi governattivi li jkunu sostnuti bi flus il-poplu stess.

Iktar qabel il- kollega tiegħi - forsi għax għadu ġdid u għadu sinċier - għamel kumment fejn qal li minkejja li l-kritika għall-Awtorita' ta' l-Ippjanar ilha ssir din jew ma tteħditx bis-serjeta' jew ma kienx hemm rieda tajba biżżejjed.

Jien hawnhekk nixtieq nistaqsi jekk in-nuqqas ta' rieda tajba jew in-nuqqas ta' serjeta' kenux ġejjin mill-Awtorita' ta' l-Ippjanar jew mill-Gvern.

Qed ngħid dan għaliex ma rridux ninsew li qegħdin nitkellmu fuq xi ħaġa - jien m'iniex se nuża l-kelma dispreġjativa li qed tintuża dan l-aħħar biex jiddiskrivu l-Awtorita' ta' l-Ippjanar - li aħna writna 18-il ġimgħa ilu.

Forsi jkun hawn min igħid li din diġa' għidtha l-aħħar darba, imma rridu nfakkru li din il-kritika u din il-kuxjenza, dwar kif tista' titranġa l- Awtorita' ta' l-Ippjanar biex tkun iktar effettiva u biex ma jkunx hawn daqshekk tgergir fuqha, ma twelditx il-bieraħ.

Jien kelli x-xorti li nkun membru fuqha sa mill-bidu nett u bqajt hemm proprju sakemm tbiddel il-gvern biex imbagħad kelli l-fortuna - jew l-isfortuna - li nerfagħħa fuq spallejja ħalli nipprovaw insibu soluzzjonijiet għall-problemi kbar li għandha.

Kif diġa' għidt il-kollega tiegħi, l-Onor.

Mugliett, qal li l- kritika għal din l-awtorita' ilha ssir iżda jidher li din ma tteħditx bis- serjeta' .

Jien ngħid li dażgur li l-kritika ilha ssir u dażgur li ma tteħditx bis-serjeta'!

Jien ngħid li ma kienx hemm rieda tajba f'dan ir- rigward għaliex dan it-tgergir kollu u din il-perception tal-poplu kontra kif taħdem il-Planning Authority ilha hemm u ma nħolqitx f'dawn l-aħħar erba' xhur.

Jiena diġa' kelli okkażjoni ngħid li minkejja li dan it- tgergir kollu kien ilu ġej - għaliex wara l-ewwel sentejn u nofs il- problemi kienu diġa' bdew jitfaċċaw u dawn għad irrid nitkellem aktar 'il quddiem - ma kien hemm l-ebda inizjattiva jew ma sar l-ebda rapport mill- ministru ta' qabel biex għallinqas juri li l-Awtorita' ta' l-Ippjanar għandha problemi u li jeħtieġ insibu soluzzjonijiet għalihom.

Jiena diġa' għandi s-sodisfazzjon kbir - dan ngħidu bl-ikbar umilta' għaliex m'għamiltux waħdi imma għamiltu bis-saħħa tal-kuxjenza li tqanqlet - li diġa' qanqalna kuxjenza li hemm bżonn li l-affarijiet jitranġaw.

Minbarra li f'dawn it-18-il ġimgħa aħna għamilna l-parti tagħna biex inqanqlu l-bżonn għat-tibdil li jrid isir, irnexxielna wkoll inqanqlu kuxjenza fl-istess awtorita' dwar il-bżonn ta' din ir-riforma.

Dan fih innifsu huwa diġa' pass 'il quddem għax appena l-marid jinduna li għandu bżonn il-kura ikun jista' jibda jfittex biex jeħodha.

Jiena nħoss li dan huwa l-bidu tar-riforma li hemm bżonn fil-Planning Authority ħalli nwassluha biex tilħaq dawk l-objettivi li għandha fil-mission statement, liema objettivi jiena ġieli kkritikajt mill-bankijiet tan-naħa l-oħra u għadni sal-lum m'iniex sodisfatt li dawn qed jintlaħqu.

Din ir-riforma għandha twassal biex l-awtorita' issir iktar effiċjenti, effettiva u iktar aċċettata min-nies billi nneħħu minn moħħ il-pubbliku l-idea ħażina li għandhom dwarha.

Għalkemm bħala l-ministru li taħti taqa' r-responsabbilta' ta' din l-awtorita' għandi d-dover li niddefendiha, minflok li se nieħu din il-pożizzjoni, li se nagħmel huwa li se nikkritika b'mod kostruttiv dak li huwa ħażin u se ngħid x'inhuma l-pjanijiet ta' l-awtorita' biex din ssir iktar effiċjenti.

Madam Speaker, għalkemm napprezza li d-diskorsi li saru mill-kollegi tiegħi kienu kollha ndirizzati biex jiġu ddentifikati l-problemi fil- Planning Authority, jien bqajt skantat meta hawnhekk smajt ċertu diskors mill-Onor.

Michael Bonnici, li inċidentalment ilu fuq il-bord ta' l- Awtorita' ta' l-Ippjanar għal żmien twil mhux ħażin, mill-Onor.

Tonio Borg, li llum m'huwiex qiegħed hawn, mill-Onor.

Ċensu Galea u mill-Onor.

Austin Gatt, li kollha tkellmu, kif jgħidu bl-Ingliż, missing the wood for the trees, fis-sens, li semmew elenku sħiħ ta' tentufiet u ħadd minnhom ...

(Interruzzjonijiet) Insomma hawn min l-Ingliż jafu u jafu sew!

Kont qed ngħid li jien stennejt li l-kollegi tiegħi tan-naħa l-oħra ma joqogħdux jagħmlu elenku ta' dawk l-affarijiet li jidhru li huma ħżiena għax jekk nagħmel hekk nista' nibqa' sejjer sa għada fil-għodu insemmi item wara l- ieħor ta' x'hemm ħażin u ta' kif nippretendi li għandhom ikunu l- affarijiet.

Iva, kont nistenna illi jkun hemm approach iktar fundamentali billi nattakkaw il-problema u naraw x'qed jikkawża din is-sitwazzjoni u billi jiġu suġġeriti xi soluzzjonijiet, imma jiddispjaċini ngħid li dwar dan ma smajt xejn mill-kelliema tan-naħa l-oħra.

L-Onor.

Michael Bonnici qal li l-poplu għadu ma fehemx.

Imma jien nistaqsi: X'ma fehemx il-poplu?

Dażgur li l-poplu fehem!

Hawnhekk qed nitkellmu fuq ħaġa li tolqot lill-poplu direttament.

Ma nafx jekk il-poplu fehemx kif l-awtorita' taħdem jew le, jew x'se jiġri jew ma jiġrix, imma li naf hu li l-poplu fehem illi huwa qed jintlaqat ħażin.

Dan qaluh kollegi tiegħi stess meta, per eżempju, saret riferenza għall-compliance certifate fejn hemm numru enormi ta' nies li qegħdin jintlaqtu ħażin minħabba deċiżjoni li ttieħdet mill-Planning Authority.

Jiena dak jinteressani!

Jiena li jinterassani huwa illi dik il-koppja li nefqet Lm20,000 biex xtrat plot u mbagħad nefqet xi Lm20,000 oħra biex bnietha ma tibqax mingħajr servizz minħabba li hemm nuqqas ta' qbil bejn il-Kamra tal-Periti u l- Planning Authority.

Peress li jien m'iniex tekniku, m'iniex se nidħol fil- mertu tal-każ, imma li għamilt kien li laqqajt lill-Planning Authority u lill-Kamra tal-Periti u għidtilhom: Isma', ejja jkollna kuxjenza pubblika għax wara kollox aħna qegħdin hawn biex nagħtu servizz lill-pubbliku.

F'dan il-każ minn hawn irrid nirringrazzja lill-Karma tal-Periti u l- Planning Authortiy għax b'rieda tajba miż-żewġ naħat rnexxielna nsibu soluzzjoni għal din il-problema.

Is-soluzzjonijiet issibhom għax tmur f'ras il-għajn u mhux biss billi noqogħdu ngħidu kemm hawn tgergir.

Issemmiet ukoll il-problema dwar id-dewmien.

Dażgur li hemm id-dewmien!

Din hija l-ikbar complaint li għandna kemm f'dawk li huma applikazzonijiet żgħar u kemm f'dawk li huma applikazzjonijiet kbar.

Dan id-dewmien huwa riżultat ta' l-ineffiċjenza, ta' struttura li mhux qed taħdem tajjeb u ta' management li forsi mhuwiex qed jiffunzjona kif suppost.

Għalkemm kultant forsi l-istorja ikabbruha xi ftit ukoll, xorta waħda jibqa' l-każ li qed ikun hemm dewmien u fil-fatt meta tikkompara kemm jieħu żmien permess biex jgħaddi mill-Awtorita' ta' l-Ippjanar tagħna ma' kemm jieħu żmien permess biex jgħaddi minn awtorita' simili barra minn Malta, insibu li f'dan ir- rigward aħna għadna qegħdin lura.

Ma rridux ninsew li wieħed mill- objettivi tal-mission statement huwa l-effiċjenza, mhux l-effiċjenza a skapitu ta' kwalita', għax jien ma rridx sitwazzjoni ta' ejja ħa mmorru biex imbagħad ikollna xogħol ħażin.

Dak m'għandux isir.

Il-kelliema tan- naħa l-oħra jgħidu li hemm id-dewmien, pero' ma jagħmlu l-ebda suġġeriment għas-soluzzjoni tal-problema.

Meta tan-naħa l-oħra kienu fil-gvern, x'kienu qed jagħmlu fuq id-dewmien?

Assolutament xejn, għax jekk saret xi inizjattiva ħalli jipprovaw jitħaffu l-proċeduri, din kienet saret mill- Planning Authority stess.

Meta tan-naħa l-oħra kienu fil-gvern kienu joqogħdu jiddandnu meta ssir xi ħaġa tajba min-naħa ta' l-awtorita' billi kienu jgħidu li dik għamluha huma filwaqt li ma tawx kas ta' dawk l- affarijiet negattivi.

Meta tkellem l-Onor.

Austin Gatt, dan għażel li jitkellem fuq il-kunsilli lokali.

Imma jiena niskanta kif, f'daqqa waħda, minn mindu nbidel l-gvern tan-naħa l-oħra saru jafu s-soluzzjonijiet għall-problemi kollha qisu niżel l-Ispirtu s-Santu u lluminahom.

Hawnhekk jien nistaqsi: Allura qabel għaliex ma kenux jitwettqu dawn is-soluzzjonijiet?

Jiena kont nieħu gost kieku sibt dawn il-problemi solvuti u lesti jew inkella li almenu sibt li dawn kienu qegħdin jiġu rranġati.

Mela qabel ma kien isir xejn u issa kulħadd għandu s-soluzzjoni lesta!

Hawnhekk tajjeb li ninforma lill-kollega tiegħi, l-Onor.

Austin Gatt, dwar il-kwestjoni tal-kunsilli lokali għax aħna nemmnu li l-kunsilli lokali għandu jkollhom rwol iktar importanti fir-relazzjonijiet tagħhom mal- Planning Authority.

F'dan ir-rigward l-Onor.

Gatt għandu jkun jaf ukoll li wieħed irid janalizza x'inhuma s-soluzzjonijiet għall-problema u mhux noqogħdu nikkritikaw biss.

Per eżempju, l-Onor.

Gatt qal li ħafna kunsilli lokali qegħdin igergru għax l-applikazzjonijiet tagħhom huma miżmuma mill- Planning Authority.

Jiena m'għandi l-ebda rwol li niddefendi l-Planning Authority, pero' jekk inħarsu lejn il-problema mill-ewwel nindunaw li hemm żewġ affarijiet li rridu nattakkaw biex nirranġaw din is-sitwazzjoni, jiġifieri li rridu nneħħu l-burokrazija żejda tad-dipartimenti tal-Gvern fejn ħafna drabi biex file jiġi kklerjat minn uffiċċju għal ieħor jieħu x- xhur kif ukoll irid ikollna l-koperazzjoni meħtieġa min-naħa tal-Kamra tal- Periti għax jekk dawn ikunu se jissottomettu applikazzjoni, dawn għandhom jagħmluha kompluta.

Mela hawnhekk diġa' nafu fejn għandna nattakkaw biex nipprovaw nagħmlu l-Planning Authority iktar effiċjenti.

Issa ħalli niġi għal dak li qal l-Onor.

Ċensu Galea għax mid-dehra dan iffissa li jrid jara r-rapporti.

Kieku huma ħallew xi rapporti u allura jridu jaraw tagħna biex iqabbluhom, kieku ngħid paċenzja, imma jekk inti qatt ma kienu jinterrassawk ir-rapporti fuq il-Planning Authority għalfejn trid tara r-rapporti li għamilna aħna?

Ir-rapporti li għamilna aħna huma rapporti biex naħdmu fuqhom u fil-fatt dawn diġa' ġew ippreżentati lill- Planning Authority Board ħalli jiddiskutihom, kif diġa' ġew studjati minna.

Aħna diġa' għandna analisi ta' dawn ir-rapporti u fil-fatt dawn il- working documents qed jgħinuna ħafna biex nidentifikaw il-problemi li hemm fit-tħaddim ta' l-Awtorita' biex b'hekk inkunu nistgħu nissuġġerixxu x'se jkunu l-miżuri li se nieħdu biex inżidu l-effiċjenza.

L-Onor.

Censu Galea qal li jrid li dawn ir-rapporti jsiru pubbliċi biex jirregolaw x'għandna nagħmlu fil-pajjiż.

Jiena ngħidlu: Issa trid tara x'għandna nagħmlu fil- pajjiż, meta qiegħed fl-oppożizzjoni!

F'dawn l-affarijiet tixtieq ma tkunx partiġġjan imma kultant ma tistax tagħmel mod ieħor.

L-Onor.

Ċensu Galea qed igħidilna: Uruhomna ir-rapporti li għandkom ħalli aħna - jiġifieri in-naħa ta' l-Oppożizzjoni - inkunu nistgħu nirregolaw x'għandna nagħmlu għall-pajjiż.

Imma hawnhekk jien ngħidlu: Meta intom kellkom il- Gvern f'idejkom għal disa' snin u nofs u meta allura kellkom l-aċċess għall- informazzjoni kollha u kontu tqabbdu dawk il-konsulenti kollha ma sibtux lil xi ħadd mustaċċun biex jgħidilkom x'għandkom tagħmlu biex ikollna planning aħjar f'dan il-pajjiż?

Allura dan mhux kollu tad-daħk!

Min qed jismagħna mhux bilfors jidħak meta jisma' lil xi ħadd li sa erba' xhur u nofs ilu kien Ministru tal-Gvern preċedenti jgħidilna biex ngħidulu x'rapporti għandna ħalli huma jkunu jafu x'għandhom jagħmlu għall-pajjiż?

Intom ma għamiltu xejn u ħallejtu lill-Planning Authority taqa' fl-istat inkwetanti ħafna biex imbagħad issa qed tgħidu li tridu taraw ir-rapporti biex tirregolaw irwieħkom.

Madam Speaker, dawn il-kelliema ma naqsux milli jitfgħu ċerti dubji tant li l-kollega tiegħi, l-Onor.

Jesmond Mugliett, f'xi ħin staqsa jekk hux se naqtgħu l-ġwienaħ ta' l-awtorita' filwaqt li l-Onor.

Ċensu Galea staqsa jekk aħniex se nibdew nieħdu l-liġi f'idejna.

Jiena lil dawn ngħidilhom li l-Gvern m'għandu l-ebda ħsieb - din għidniha kemm-il darba - li jieħu l- awtorita' taħt idejh jew li jaqtagħla l-ġwienaħ jew inkella li jneħħiha u dan kollu kollna għidnih meta konna fl-oppożizzjoni.

Kieku ridna aħna stajna nħalluha tmut mewta naturali billi nħalluha tiġġamja bil-burokrazija żejda li għandha, speċjalment f'dik il-parti ta' fejn jidħol l-iżvilupp jew aħjar fl-interface li hemm bejn dik il-parti u l-pubbliku.

Jien m'għandix dubju li bl-għadab u bid-dwejjaq li kien qed ikollu l-poplu dwar din l- awtorita' din kienet se tmut mewta naturali.

Nerġa' ngħid li aħna, fi 18- il ġimgħa, wrejna li rridu li l-Planning Authority tibqa' tiffunzjona u għalhekk qegħdin nipprovaw nipprovdu l-mediċina biex din tfiq mill-ġrieħi li għandha.

Mela tiġu tgħidu li rridu naqtgħulha l-ġwienaħ u li rridu nieħdu l-liġi f'idejna!

Fejn ħadna l-liġi f'idejna?!

Il-fatt li wieħed qed jikkritika d-dewmien - bħalma għamel l-Onor.

Michael Bonnici - ma jimportax, imma mhux li wieħed jikkritika għax aħna ikkoperajna u tkellimna mal-Planning Authority - u rrid ngħid li hawnhekk sibna koperazzjoni sħiħa - ħalli proġetti ta' żvilupp u ta' importanza nazzjonali jitħaffu!

Barra minn din il-kritika mbagħad qed ikollna wkoll il-kor ta' kitba tas-soltu li tidher fil-gazzetti ta' nhar ta' Ħadd - qisu dawn qed ikunu mħallsin biex jagħmlu hekk - fejn qed ikomplu mingħalihom jiddieħku bin- nies jew inkella jdaħħku lin-nies bihom, waħda mit-tnejn.

(Interruzzjonijiet)

ONOR.

AUSTIN GATT: Qed tgħid għall-Onor.

Lino Spiteri!

ONOR.

GEORGE VELLA: Le, mhux għall-Onor.

Lino Spiteri qed ngħid u inti taf sew għal min qed ngħid, Onor. Austin Gatt.

Tafu dak iċ-ċirku li għandkom u tħallsuh biex jiktbilkom fil-gazzetti u dan il-poplu jafu.

ONOR.

AUSTIN GATT: Għax bdejt nissuspetta ...

ONOR.

GEORGE VELLA: Inti kellek ħafna suspetti li dwarhom mort żbaljat !

ONOR.

AUSTIN GATT: Dan veru wkoll, hux hekk!

ONOR GEORGE VELLA: Dażgur li veru!

Inti wkoll għidt li wara biss 40 minuta mill-elezzjoni kont taf li tliftuha, imma biex tkomplu tidħku bil- poplu domtu dawk is-sigħat kollha biex għidtulu l-verita'.

Imissek tistħi tgħid dawn l-affarijiet!

Ħallejt lill-prim ministru tiegħek jgħaddi ż- żmien bin-nies għal tnax-il siegħa sħaħ meta wara 40 minuta kont diġa' taf li tliftu l-elezzjoni.

Imma issa biżżejjed fuq hekk għax dan huwa argument ieħor.

Madam Speaker, f'dan il-mument hawn min qed iħossu komdu għax iħoss li m'għandu l-ebda responsabbilita' ġaladarba qiegħed fuq in-naħa ta' l- oppożizzjoni u allura jrid iħammeġ in-naħa tal-gvern għax wara kollox qed nagħmlu xi ħaġa li messu għamel ħaddieħor.

Qed ngħid dan għax il-Gvern Nazzjonalista messu rranġa l-postijiet turistiċi biex dik l-industrija ma tibqax sejra lura u billi ma tibqax dik l-arja ta' shabbiness fuq dan il- pajjiż.

Bħalissa hawn il-kollega tiegħi li kien inkarigat mit-turiżmu u allura nħoss li dan għandu jkun jafhom dawn l-affarijiet għax kien hemm ċerti areas illi jbikkuk.

Allura, għax ħadna l-Planning Authority in our confidence u għax ħdimna magħha u għax din wegħditna li se toħroġ il- permessi meħtieġa, kif fil-fatt ħarġet, b'daqshekk għandna naqilgħu dik il-kritika!

Jien lil dawn nirringrazzjahom talli qegħdin jaħdmu bl-aktar mod kordinat u talli qed jgħinuna biex nesperimentaw sistema ħalli proġett bħal dak inħaffuh forsi nlestuh qabel l-istaġun tas-sajf u mhux nagħmlu bħalma għamlu huma f'Wied il-Għajn, fejn ix-xogħol sar fl-għeqqel tas-sajf għal tliet snin wara xulxin!

Hekk irriduh dan il-pajjiż!

Din hi l- effiċjenza!

Aħna m'aħniex se nagħmlu dawn l-affarijiet u lanqas m'aħna se nieħdu l-liġi f'idejna.

Dan m'hu veru xejn għax kull ma se nagħmlu hu li nikkoperaw u nimbuttaw ħalli nħaffu x-xogħol u dwar dan aħna nafu li għandna l-backing tal-poplu għax in-nies iridu jaraw l-affarijiet lesti u mhux noqogħdu nikkritikaw id-dewmien u fl-istess ħin ma nagħmlu xejn.

Ħadd għadu ma qal li dak li qed isir f'Buġibba ma jogħġbux.

U hekk se jsir f'Paceville, f'Għawdex u f'postijiet oħra.

Irrid ngħid li hawnhekk diġa' għandna l-koperazzjoni tal-Planning Authority.

Allura għalfejn dan il- paroli fuq il-fast track u fuq is-slow track!

Dan huwa fast track.

Mingħajr ma niksru l-liġi u bla ma nkunu qegħdin nirkbu fuq ħadd, aħna se nsibu sistema kif nikkoperaw ħalli dawk li huma proġetti mportanti u ta' fejda għan-negozju u għat-turiżmu jibdew isiru b'dan il-mod.

Nisperaw li din il-koperazzjoni tikber u nipperfezzjonawha - ta' dan aħna m'aħniex qed nistennew grazzi min-naħa l-oħra, pero' l-grazzi se neħduh mingħand il- poplu għax aħna se nuru li wara kollox l-affarijiet jistgħu jsiru.

Dan jista' jservi ta' ġid ukoll lill-istess Planning Authority billi min sal- lum għandu dik il-perception negattiva dwarha, nipprovaw indaħħlulu ċerta fiduċja fl-awtorita' billi nuruh li bir-rieda tajba u bil-koperazzjoni l- affarijiet jaslu biex isiru.

L-ex-Ministru Ċensu Galea llum għamel dikjarazzjoni importanti ħafna fejn qalilna ċar u tond li jaf li l-periti tal-Planning Authority qed jaħdmu privatament ukoll.

Allura hawnhekk jien nistaqsi: Bħala ministru responsabbli fil-Kabinett, dan x'għamel meta sar jaf li hemm min qed jikser il-liġi - għax jien ma naħsibx li sar jaf bihom fl-erba' xhur u nofs li aħna ilna fil-gvern?

L-Onor.

Membru rrapporta lil xi ħadd?

Jew sar jaf b'kollox issa, f'daqqa waħda?

Aħna ilna erba' xhur u ġimgħa fil-gvern u mhux erba' snin u nofs!

Allura erba' xhur ilu dawn l-affarijiet ma kenux isiru?!

Jiena hawnhekk nistieden lill-Onor.

Membru biex jekk għandu xi ismijiet jagħtihomlna għax hekk titlob is-serjeta' jew inkella ma joqgħodx isemmi affarijet bħal dawn.

Naħseb ikun aħjar jekk f'dan l-istadju jien insemmi wieħed mill- objettivi tal-mission statement tal-Planning Authority, jiġifieri li jkun hemm l-onesta', l-integrita' u t-trasparenza.

Issa jekk hemm ir- regolamenti jew se nikkontrollaw skond dawn ir-regolamenti inkella nbiddluhom.

Imma ma jistax ikun li jsiru r-regolamenti u l-liġijiet u meta konna ministri konna narawhom jinkisru u ma nagħmlu xejn biex mbagħad meta ma nibqgħux ministri niġu ngergru dwarhom!

Din x'serjeta' hi!

X'fiduċja qed nagħtuh lill-poplu b'dan l-aġir?

Aħna m'aħniex qegħdin hawnhekk biex noqogħdu naħlu ż-żmien, imma biex nattwaw politika onesta, serja u li tagħti r-riżultati.

Meta l-Onor.

Galea qal li n-nies qed jgħidu li ċemplu lill-case officers u ma sabuhomx, allura dawn qed ikunu fl-uffiċċju tal- periti?

Għax hawn issa se jibda jidħolli d-dubju!

Allura lil dawn ma jsibuhomx għax ikunu qegħdin jaħdmu x'imkien ieħor?

Jiena nistiednu jgħidilna, għax f'dawn l-affarijiet m'hemmx rispetti personali.

Biex l- affarijiet jimxu hemm bżonn is-serjeta', id-dixxiplina u li kulħadd jagħmel id-dover tiegħu għax dak li jitħallas minn flus il-poplu ma għandux jaqla' l-flus minn x'imkien ieħor ukoll sakemm ma niddeċiedux li nagħtuhom il- prattika privata, għax imbagħad hemmhekk tkun storja oħra.

Jekk naslu biex lil dawn il-periti ta' l-Awtorita' ta' l-Ippjanar nagħtuhom il-permess li jipprattikaw privatament wara l-ħin tax-xogħol tagħhom allura jkunu jistgħu jagħmlu hekk, imma s'issa l-liġi għadha ma nbidlitx f'dan is-sens.

Jekk niġu biex inbiddlu l-liġi wieħed ikun irid jara x'konflitt ta' interess jista' jkollu perit għax wara kollox kulħadd huwa uman u jien ma neskludix il-fatt li perit li jkun se jaqla' xi erba' soldi żejda mingħand xi klijent lil dan imexxilu l-pjanti aktar malajr minn ta' dak li ma jqallgħu xejn.

Mela aħna twelidna l-bieraħ!

GĦalhekk jien qed ngħid li dik li qal l-Onor.

Membru hija ħaġa serja ħafna u għalhekk qed nitolbu jgħaddili l-ismijiet ta' min qed jagħmel dan l-abbuż, anke privatament, ħalli b'hekk naraw li l-affarijiet ma jibqgħux isiru b'dan il- mod.

Jien inħoss li mhux sewwa li nitfgħu l-akkużi u mbagħad nieqfu hemm.

Jien għamilt żmien twil konness mal-Planning Authority u mhux darba u tnejn kien ikollna allegazzjonijiet kontra dak jew kontra l-ieħor.

Aħna dawn l- allegazzjonijiet konna ninvestigawhom u fejn kien hemm bżonn nieħdu passi ħadnihom ukoll.

Jekk kemm-il darba aħna nkunu nafu b'xi ħadd li qed iwettaq xi tip ta' abbuż, speċjalment aħna bħala Membri ta' dan il- Parlament - biex ma ngħidx ex-ministru - irridu nkunu responsabbli u ngħidu dak li nafu ħalli lil min ikun qed jabbuża nagħtuh lezzjoni.

Min għalih ma jibbastawhx il-flus li jaqla' mill-Awtorita' ta' l-Ippjanar u jrid jaqla' iktar flus jista' jaqbad u jagħmel il-wiesa' lil ħaddieħor.

Sa llum dawk huma r-regolamenti u għalhekk irridu naraw li dawn jiġu osservati.

Madam Speaker, issa ħalli naraw x'inhi l-pożizzjoni attwali għax jien irreaġixxejt b'dak il-mod għax kont qed nippretendi kritika ħafna iktar serja u kostruttiva min-naħa l-oħra.

Per eżempju, il-kollega tiegħi, l- Onor. Jesmond Mugliett, f'ħin minnhom għadda kumment rigward l-enforcement officers, f'daqqa waħda semma l-car park, imbagħad qal li m'hemmx standards.

Hawnhekk jien inħoss li minflok ma għandna noqogħdu ...(Interruzzjonijiet) Ħalli nkunu ċari, jien ma għandi l-ebda skop li niddefendi lill-Planning Authority, anzi kulħadd jaf kemm jien bniedem kritiku, imma fil-kritika tiegħi dejjem nipprova nkun kostruttiv.

Jien nitkellem ma' l-uffiċjali ta' l-awtorita' u naf li għandna bżonn nirranġaw ċerti affarijiet imma billi noqogħdu ngħidu li l-Awtorita' ta' l-Ippjanar ma għandhiex biex tagħmel l-istandards, b'daqshekk m'aħna se naslu mkien.

Madam Speaker, issa ħalli ngħid xi ħaġa fuq il-car park għax kumbinazzjoni dak iż-żmien jien kont għadni membru tal-Planning Authority.

Hawnhekk jien nistaqsi: X'hemm aktar ċar minn meta inti toħroġ numru ta' kondizzjonijiet ma' permess?

Per eżempju, jekk skond il-kondizzjonijiet li kien hemm mal-permess il-bibien riedu jkunu 10 piedi bi 12-il pied, u wara li xi ħadd li għamel inspection qalli li l-bibien saru b'dawk il-qisien, allura mbagħad kif insib li sebgħa jew tmienja minnhom ma kellhomx dawk il- qisien!

Forsi min għamel dawn il-bibien ma kellux biex ikejjel!

Dan żgur li ma kienx il-każ.

Sfortunatament kien hemm ħafna każi bħal dawn u għalhekk minn hawn jien nappella biex fost il-membri kollha tal-Planning Authority, mill-kbir saż-żgħir, ikun hemm aktar integrita'.

Dan jien kont għidtu fl-ewwel darba li bħala ministru jien kont mort inkellem lil dawn l- uffiċjali għax jien wieħed li nemmen fl-integrita' u fis-serjeta'.

Dak inhar jien appellajt għall-integrita' għal darba, tnejn, tlieta għax meta għandek lil xi ħadd li qed jiddeċiedi fuq talbiet li jinvolvu eluf kbar ta' liri, biex ma ngħidx miljuni ta' liri, ma tistax ma tiddependix fuq l- integrita'.

L-Onor.

Mugliett kien għadu m'huwiex membru parlamentari meta twaqqfet il-Planning Authority u allura rrid infakkru li l-iskop li għalih twaqqfet kien li jkun hemm buffer bejn il-poplu, jew aħjar iċ-ċittadin, u l- awtorita' biex ma jkunx hemm persuna waħda jew tnejn li jiddeċiedu imma jkun hemm deċiżjoni kollettiva.

Imma issa biex aħna ma ninkriminawx u ma nħammġux xi uffiċjal pubbliku jew xi ministru ma nistgħux naċċettaw sitwazzjoni fejn ikollna membri fil-Planning Authority li jibdew jikkorrompu ruħhom.

Hawn m'iniex qed nalludi għal xi ħadd imma qed nitkellem b'mod ġenerali.

Allaħares naslu f'dan l-istat għax allura ma nkunu nistgħu nafdaw lil ħadd, la lil dak li qiegħed fuq, la lil dak li qiegħed fin-nofs u lanqas lil dak li qiegħed isfel!

Jiġifieri hawnhekk irridu nagħmlu minn kollox biex din l-awtorita' tiffunzjona b'mod effiċjenti, indipendenti u b'mod li tagħti riżultati tajbin.

Dan huwa dak li qegħdin nipprovaw nagħmlu.

X'inhuma d-doveri tal-Planning Authority?

Permezz tal-liġi tal-1992, il- Planning Authority ġiet fdata biex tfassal il-policies u biex tattwa kif għandu jsir l-iżvilupp.

Beda għaddej iż-żmien u minn kważi xejn - hawn jien irrid infaħħarha ta' dan - il-Planning Authority saret dik li hija llum.

Hawnhekk huwa tajjeb li nagħmilha ċara ma' kull min qiegħed jismagħni - anke for the record - li l-Planning Authority m'hijiex qiegħda biss biex toħroġ il-permessi għax fil-fatt din tinkludi ħafna units oħra bħalma huma l-istrategic planning, il-local planning, l-environmental management, it-transport planning, id-development control, l-enforcement u mbagħad għandek ukoll dipartimenti oħra bħalma huma l-mapping department, il-land survey department u dipartimenti tat-tmexxija u l-finanzi.

Jien kull darba nipprova nenfasizza l-fatt li aħna spiss inkunu qegħdin nitkellmu fuq parti mill-Planning Authority, pero' dik hija l-parti li l- aktar qed iġġib tgergir u fejn l-aktar jista' jkun hemm lok - Alla ħares qatt! - għal abbuż u hija proprju dik il-parti li se nipprovaw nirranġaw.

Jiena ma nistax ngħid li kemm kont ili fil-Planning Authority kelli ħafna tgergir fuq id-dipartimenti l-oħra għax dawn jiffunzjonaw tajjeb u, bħalma qal il-kollega tiegħi, ta' dan irrid infaħħar lill-Planning Authority li permezz tal-mapping department tagħha pproduċiet mappa ta' Malta l-ġmiel tagħha u li din kienet l-ewwel darba li l-Maltin ipproduċew mappa b'dan id- dettal.

Hawnhekk ta' min jagħmel ftit kuraġġ lill-Planning Authority għax mhux sew li noqogħdu ingergru biss għax fil-fatt hemm tagħlim u xjenzi ġodda li qed jiġu prattikati fl-aworita'.

Hemm ħafna affarijiet li għall- grazzja t'Alla jinsabu mexjin tajjeb u m'hemm l-ebda skop jew intenzjoni għaliex lil dawn m'għandniex inħalluhom jiffunzjonaw tajjeb.

Pero' dan kollu bl-ebda mod ma jneħħi r-responsabbilta' ta' dak it-tgergir li hemm dwar id-development department u rridu nagħmlu xi ħaġa dwar dan u anke dwar id-dipartimenti tal-local plans u ta' l-environment.

Madam Speaker, għalkemm jien ngħid li wieħed jista' jidħol ukoll fl- argument ta' safejn għandha tasal u dwar kemm għandha tieħu kompetenzi l- Planning Authority, jien naħseb li dan is-suġġett aħjar inħallih għal xi seduta oħra.

Il-Ministru Buhagiar għamel riferenza għal ċerta strategic planning, fejn qal li ċerti artijiet forsi jistgħu jaqgħu f'idejn il-Lands Department.

Iva, ġieli tasal f'sitwazzjoni fejn tibda tgħid: Isma', safejn se tasal il-Planning Authority u minn fejn se jibda d-dipartiment l- ieħor?

Per eżempju, hawnhekk nista' nsemmi l-problema dwar safejn għandu jasal l-environment department tal-Planning Authority u sa fejn għandu jidħol l-environment protection department tad-Dipartiment ta' l-Ambjent.

Dawn huma problemi li wieħed irid jiddeċiedihom billi jara kemm il-Planning Authority tista' tieħu kompetenzi bla ma tkun qiegħda titgħabba żżejjed jew inkella bla ma tkun qed tieħu xogħlijiet li jistgħu faċilment isiru minn dipartimenti oħra.

Jien naf li kellna l-kwestjoni ta' interface bejn fejn tispiċċa l-Planning Authority u fejn jibda l-environmental protection department f'dak li jirrigwarda l-ambjent, li bi ftit diskors, bi ftit laqgħat u bi ftit imbuttar nista' ngħid li wasalna wkoll u fil-fatt nista' ngħid li għandi dokumenti quddiemi li jindikaw bl-iktar mod ċar fejn għandek tiġbed din il-linja bejn l-environment department tal-Planning Authority u l-environment protection department tad-Dipartiment ta' l- Ambjent.

Jekk dawn m'aħniex se nġibuhom jaħdmu flimkien se jkollna ħela ta' riżorsi, ħela ta' flus u probabbilment se jkollna opinjonijiet li ma jaqblux u b'hekk noħolqu d-diżgwid.

L-Onor.

Mugliett semma l-kwestjoni tal-local plan ta' Pembroke u hawnhekk jien ngħid li l-Planning Authority għamlet tajjeb li ma ħarġitx l-action plan ta' Pembroke allavolja dan kien prattikament lest, ħalli l-ewwel jaraw xi tkun ir-reazzjoni tal-ministri ġodda konċernati.

Jien insostni li hekk għandu jkun għax filwaqt li lill-Planning Authority irridu nagħtuha l- awtonomija, imbagħad ma jistax ikollna awtorita' li titlaq għal rasha, tagħmel li trid mingħajr ma jkollha l-input tal-Gvern, għallinqas biex jitfasslu l-policies, u dan iktar u iktar meta f'dawn l-aħħar snin ma kienx hawn din il-kultura ta' development plan u allura l-Gvern ma kellux miri ekonomiċi u soċjali biex il-Planning Authority tidderieġi ruħha.

Il-Gvern li kien hawn qabilna ma kienx jemmen li jagħmel development plan u allura l- Planning Authority kienet, biex ngħid hekk, ħaditha drawwa li hi tagħmel il- proġetti ta' l-iżvilupp.

Kif tista' tgħid kemm hemm bżonn lukandi jekk m'għandekx il-mira tal-gvern tal-ġurnata dwar kemm beħsiebu jieħu turisti, li dan imbagħad jiddependi wkoll fuq studju biex tara l-infrastruttura tagħna kemm tkun tiflaħ?!

Kif tista' tgħid kemm nistgħu nibnu mingħajr ma noħonqu r-raba' jew kemm nistgħu nibnu ħalli ma noħolqux żbilanċ enormi bejn il-parti mibnija u l-parti mhix mibnija u affarijiet oħra bħal dawn li jirrikjedu studju dettaljat u koperazzjoni sħiħa?!

Rigward l-action plan ta' Pembroke aħna sibna li area kbira kienet se tkun allokata għal business park.

Issa jekk il-Gvern l-ieħor kien kuntent li joħroġ Lm25 miljun biex jagħmel park għal xi industriji li qal li se jġib ...

(Interruzzjonijiet) Meta staqsejna ħadd ma qalilna kemm hemm minn dawn l-industriji fil-pipeline u fil-fatt jien kont għidt li ma nafx kemm hu twil dan il-pipeline għax qatt ma rajna xejn ħiereġ minnu.

Aħna staqsejna x'inhu l-iskop u jekk kienx hemm xi nies li talbu għal dan it-tip ta' servizz.

Ridna nkunu nafu jekk dan il-park konniex se nagħmluh biex nissodisfaw domanda jew inkella biex noqogħdu nistennew li jiġi xi ħadd u jerġa' jiġri bħalma ġara fil-park l-ieħor tal-Mosta.

Ma kienx hemm risposta għal dawn id-domandi u għalhekk aħna ħassejna li l-Gvern għandu dritt, anzi ngħid li għandu l-obbligu, li jindirizza lill-Planning Authority in the right direction.

Aħna għidna li minflok dik il-biċċa nagħmluha business park u nonfqu xi Lm25 miljun - mingħajr ma nafu x'se jsir minnu jew inkella jekk hux se jsir xi ċimiterju għall-qtates! - hemm bżonn li din l-art nindirizzawha għall-bżonnijiet aktar importanti tal- pajjiż.

Aħna konna qegħdin naħsbu li hemmhekk tista' ssir belt ġdida ħalli nkunu nistgħu nsolvu parti mix-shortage li hawn fil-qasam tal-housing.

Dan ma jfissirx li se niksru l-liġijiet.

Le, il-mertu tiegħek jien se nagħtihulek Onor. Bonnici għax meta konna qegħdin niddiskutu dan il-proġett u l-Gvern tiegħek ta' dak iż-żmien qalilna li naqqas 100 unit minn dak li kien allokat minħabba sport facilities, niftakrek taqbeż erba' piedi minn fuq is-siġġu għax kont irrabbjajt u kellek raġun.

Jien dak li hu tiegħek nagħtihulek.

Anke aħna għandna raġun għax il-problema mhijiex il-business park għax kieku kellna lista ta' applikanti li riedu dawk it-tip ta' servizzi kieku ngħidlek iva, imma jekk m'għandna lil ħadd jien se mmur nonfoq Lm25 miljun għalxejn?!

Onor. Mugliett, huwa għalhekk li jidħol il- Gvern fuq dawn l-affarijiet u mhux biex jimponi jew biex jaqta' l-ġwienaħ jew biex jikkmanda.

Il-Gvern irid jindirizza fejn għandu jmur l-iżvilupp kif ukoll jgħid x'inhuma l-prijoritajiet u l-bżonnijiet.

Wara kollox, meta l-affarijiet imorru ħażin, in-negative fall-out taqa' fuq il-Gvern, jiġifieri meta l-affarijiet ma jsirux tajjeb il-poplu ma jgħidx li dawn saru mill-Planning Authority imma jwaħħal fil-Gvern.

Meta tkun fil-Gvern tibda tħoss in-nuqqas ta' popolarita' għax tista' tagħmel xi affarijiet li forsi għall-bidu n-nies ma jibdewx jaraw x'inhu l-objettiv aħħari tagħhom.

Pero' l-Gvern xorta waħda jrid jindirizza l-iżvilupp għall-aħjar ġid ta' kulħadd u ma jistax iħalli flus il-poplu jintremew fi żvilupp bla bżonn.

Mela wara 18-il ġimgħa aħna għamilna xi ħaġa b'mod ristrutturat ħalli din il-problema nsolvuha b'mod li tagħti riżultat tajjeb.

Wara li saru ħafna diskussjonijiet u ħafna bdil ta' opinjonijiet konna qabbadna lil Karmenu Farrugia bħala konsulent - ekonomista ta' l-affari tiegħu - u tlabnih jagħmel management audit tas-sistema ħalli jagħtina l-opinjonijiet tiegħu dwar fejn jaħseb li l-affarijiet qegħdin jimxu ħażin u fejn qegħdin idumu - dawk li nsejħulhom bottlenecks - ħalli naraw kif insibu s-soluzzjonijiet għalihom.

Jiena għandi pjaċir ngħid li waqt li kien qed jitħejja dan ir- rapport, il-Planning Authority stess ħasset il-bżonn - dan għax rat li hemm rieda tajba li nirranġaw l-affarijiet - li hija wkoll tipproduċi rapport dwar dawn l-affarijiet u ta dan jiena rrid nirringrazzjahom għax għamlu rapport dettaljat, serju u li ħareġ mill-esperjenza tagħhom fill- Planning Authority.

Wieħed għamel rapport b'mod distakkat għax ħares lejn il-kwestjoni b'mod professjonali filwaqt li ħaddieħor, li qiegħed fil- Planning Authority, kien kapaċi jagħti indikazzjonijiet u jagħmel proposti li ġejjin mill-frott ta' l-esperjenza.

Kieku l-Gvern ta' qabilna wera daqsxejn tar-rieda u mbotta xi ftit xorta waħda kienu jagħmluhom dawk ir- rapporti u kienu jittieħdu dawk id-deċiżjonijiet meħtieġa.

Jiena għandi pjaċir ngħid li ftit ġranet ilu, wara li ltqajt mal-bord tal-Planning Authority, fejn iddiskutejna b'mod l-iktar miftuħ dwar x'inhuma l- viżjonijiet tagħna ħalli ntejbu l-istruttura tal-Planning Authority, ressaqt ir-rapporti li qed nirriferi għalihom quddiem min hu ikkonċernat biex dan jagħti r-reazzjonijiet tiegħu ħalli b'hekk niddistillaw is- suġġerimenti li hemm biex meta mbagħad niddeċiedu li nagħmlu xi ħaġa din issir bis-serjeta' u mhux nieħdu azzjoni li ma tkunx tista' taħdem.

Jekk tagħmel l-affarijiet bl-addoċċ allura mbagħad trid toqgħod tbiddel il-ħin kollu imma l-aħjar metodu hu li jekk se tbiddel, biddel darba u sew.

L-istadju li kien imiss kien li qbadna dawn iż-żewġ rapporti, rajna x'inhuma l-punti komuni li hemm fihom - u hemm ħafna punti komuni għax min iħares lejn problema b'mod distakkat u ma jkollux interessi personali jew interessi oħra ikun jista' jagħmel analisi serja - u nista' ngħid illi llum diġa' għandna stampa f'rasna, għalkemm għalissa mhijiex dettaljata ħafna, ta' x'irridu nagħmlu biex nirranġaw din l-organizzazzjoni.

Fil-fatt diġa' hemm sotto-kumitat tal-Kabinett illi qed jiltaqa' ħalli jkompli jiddiskuti s-suġġerimenti li ħarġu minn dawn iż-żewġ rapporti u nittama li mingħajr għaġġla żejda u fl-istess ħin b'ċertu galbu nkunu nistgħu noħorġu abbozz - ma nafx jekk ikunx hemm bżonn li noħorġu white paper għax dik toħroġ meta tkun se tbiddel il-liġi, għalkemm hawnhekk żgur li se jkun hemm bdil f'partijiet tal-liġi - ta' dak li jrid jitbiddel biex imbagħad nistennew ir- reazzjoni mill-Kamra tal-Periti, mill-pubbliku in ġenerali, mill- investituri u minn min għandu nteress ħalli b'hekk naraw kif dawn it- tibdiliet se jiġu nterpretati minn dawk konċernati.

It-time frame li għandi f'rasi huwa li dawn l-emendi jiġu mgħoddijin u mwettqa fil-prattika ferm qabel l-aħħar ta' din is-sena biex b'hekk naslu li jkollna awtorita' li taħdem b'mod effiċjenti.

Aħna la rridu naqtgħulha l-ġwienaħ, la rridnu nirkbuha u lanqas noqtluha imma kull ma rridu huwa awtorita' li taħdem għax wara kollox din twaqqfet biex tagħti servizz liċ-ċittadin.

Bħala ministru nkarigat minn din l-awtorita' nista' ngħid li ħafna mill- affarijiet li jintqalu fuq il-Planning Authority tista' tiġborhom fi ftit frażijiet, jiġifieri d-dewmien, in-nuqqas ta' trasparenza, in-nuqqas ta' konsultazzjoni, speċjalment bejn il-periti u l-case officers li jkunu qed jittrattaw l-applikazzjonijiet, in-nuqqas ta' aċċessibilita' - għax jgħidu li huwa diffiċli biex tagħmel xi appuntament biex tmur titkellem - u n- nuqqas ta' infurzar.

Aħna mhux qed ngħidu li hemm nuqqas ta' infurzar u niefqu hemmhekk, imma qegħdin naraw x'se nagħmlu ħalli l-enforcement ikun aktar effettiv għax inkella ma tagħmilx sens li tikkritika ħaġa u tħalliha kif inhi.

Ħaġa oħra hija li bħalissa lill-Planning Authority ingaġġajniha fil- kwestjoni dwar il-management ta' l-iskart u ingaġġajniha bis-serjeta'.

Il- Gvern ta' qabel ma kienx jaf biha din il-problema ta' l-iskart?!

Ma kienx qed jara li l-miżbla tal-Magħtab dejjem qed testendi ruħha?!

Ma kienx jaf li ma setax jibqa' għaddej b'għajnejh magħluqin qisu mhu qed jiġri xejn?!

Fil-Planning Authority, biex inkun onest, kien hemm ħafna rapporti dwar barrieri, dwar waste management u ħafna affarijiet oħra, imma l-Gvern ta' dak iż-żmien x'kien qed jagħmel dwar dan kollu?

Xejn!

Jekk m'iniex sejjer żball, ir-rapporti fuq il-waste management li kienu ħarġu bil-possibilita' li jintużaw il-barrieri għall-iskart u li kienu rrakmandaw dwar x'jista' jsir ħalli l-iskart ma jibqax jiżdied b'din ir-rata kienu ilhom ġejjin mill- 1992.

Fl-opinjoni tiegħi, kien hemm attentat fjakk biex tiġi ntrodotta s- sistema ta' waste separation iżda dan fil-fatt qatt ma seħħ.

Ma kien hemm l-ebda inizjattiva bis-serjeta' biex dak id-diżastru ambjentali niskansawh.

Hawnhekk jien nistaqsi: Fejn kienu l-għaqdiet ta' l-ambjent?

Dawn l-għaqdiet ma jitkellmux fuq dawn l-affarijiet?

Il- Magħtab hija ġerħa għal dan il-pajjiż li qed jipprova jgħix bit-turiżmu u dan apparti l-inkonvenjent għal dawk li joqogħdu fil-qrib kawża ta' l- intejjen li din tagħmel meta tibda tqabbad u trejjaħ.

Qed ngħid dan għaliex dawk il-high-class tourists jew up-market tourists li jaqsmu bejn Malta u GĦawdex bil-helicopter qed jgħaddu eżatt minn fuq din il-miżbla.

Hemm bżonn li dawn l-affarijiet insiru aktar konxji tagħhom.

Fil-fatt, fi 18-il ġimgħa li ilna fil-gvern aħna qbadna din il-problema minn qrunha, morna naraw x'hemm, għamilna rapporti u żammejna laqgħat ħalli nsibu s- soluzzjoni meħtieġa.

Barra minn hekk tlabna lill-Planning Authority biex tagħmel rapport biex imbagħad niddeċiedu flimkien dwar dak li hemm bżonn isir.

Għax jekk lill-Planning Autority ma' ndaħħluhiex f'biċċa xogħol bħal din, x'tiswa li jkollok Awtorita' bħal dik?!

Madam Speaker, dan huwa eżempju ta' kif qegħdin nattakkaw il-problemi u tal-mod kif irridu nsibu soluzzjonijiet għalihom.

Jiena m'iniex se noqgħod nidħol fid-dettal dwar x'se nagħmlu imma se nillimita ruħi billi ngħid biss li minn dawk ir-rapporti diġa' ddentifikajna l-postijiet fejn hemm bżonn li xi affarijiet jiġu rranġati u, f'ċerti każijiet, diġa' sar attentat mill-Planning Authority biex dawn jiġu rranġati.

Jiena m'iniex qed ngħid dan biex infaħħarhom jew biex nikkritikahom imma biex nuri li l- imbuttatura li tajna, jiġifieri li hemm bżonn issir riforma, diġa' qiegħda tiġi riflessa f'dan il-qasam.

Jiena nawgura wkoll li għad jasal iż-żmien li lanqas ikun hemm bżonn li nidħlu aħna biex jinbidlu l-affarijiet għax l- Awtorita' ta' l-Ippjanar tkun diġa' għamlet it-tibdil li hemm bżonn.

Dawn diġa' qegħdin jiddiskutu u jaraw x'se jagħmlu dwar ċerti problemi bħal, ngħidu aħna, billi jagħmlu file audit, jiġifieri li ssegwi l-file biex tara meta u fejn waqaf, kif ukoll tara case officer kemm għandu files, kemm ilhom għandu u għaliex damu għandu.

Pero' aħna qegħdin ngħidu li wieħed irid iħares b'mod ġenerali.

Fil-bord tal-Planning Authority kemm-il darba tkellimna - anke meta konna fl-Oppożizzjoni - dwar il-kwestjoni tad-development control commission, jiġifieri dak il-famuż bord li joħroġ il-permessi.

Kif semma wkoll xi ħadd min-naħa l-oħra, aħna nafu li dan il-bord huwa parti mill-ħtija għad- dewmien li qed ikun hemm u fil-fatt hawnhekk se jkun hawn tibdil biex id- DCC tibda taħdem b'ċerta ħeffa u effiċjenza.

GĦandna l-ħsieb ukoll li nħarsu lejn is-sistema ta' l-appell għaliex hawnhekk ma nistgħux nibqgħu b'żewġ bordijiet ta' l-appell fejn wieħed jagħti verżjoni mod u l-ieħor jagħti verżjoni oħra.

Aħna qegħdin naħsbu biex niddistakkaw dawk li huma appelli fuq punti ta' liġi, li għalihom hemm il-qorti, minn dawk li huma appelli fuq punti tekniċi, liema appelli se jibqgħu fi ħdan l-appeals board tal-Planning Authority.

Jien kemm-il darba għidt li wieħed irid jiddeċiedi fejn għandhom jibdew u jispiċċaw il-poteri tad-DCC biex b'hekk inkun nafu x'jaqa' taħt ir- responsabbilta' tiegħu u x'jaqa' taħt il-Planning Authority.

Għaliex qed ngħid dan?

Dan qed ngħidu għaliex meta kont fuq il-bord tal-Planning Authority qatt ma mmaġinajt li permess għal 40 tomna art - jiġifieri mhux nofs kejla! - ma jgħaddix mill-bord tal-Planning Authority biex imbagħad konna naħlu tliet seduti niddiskutu jekk gallerija għandhiex issir ta' l- aluminium jew ta' l-injam!

Hawnhekk irrid nagħmilha ċara li m'jien qed nallega l-ebda korruzzjoni.

GĦalhekk iridu jkunu ċari dwar il-kompetenzi tad-DCC u l-kompetenzi tal- bord tal-Planning Authority.

Jien nemmen li nistgħu nnaqqsu mill- istruttura tal-Planning Authority mingħajr ma nkunu qed inneħħu xejn mill- kompetenzi li għandha u dawk id-disa' dipartimenti li hemm forsi nġibuhom anke għal sebgħa.

Dan irid isir bil-għan li nkunu aktar cost effective.

Waħda mil-linji li se nimxu fuqha hija li nirresponsabilizzaw lill- periti u dan wara li nkunu tajnihom parameters ċari permezz ta' policies preċiżi.

Dawn il-parametri jridu jkunu ċari għax inkella ma nkunux nistgħu naħdmu tajjeb.

Dan diġa' bdejnieh għax fil-laqgħa li kellna rigward il- kwestjoni tal-compliance certificate jien għidt li din tista' tkun il-bidu ta' kif nirresponsabilizzaw lill-periti, li wara kollox, m'humiex tfal żgħar imma professjonisti b'responsabbiltajiet tagħhom - anke kodiċi ta' etika għandhom - u allura għandna ngħabbuhom b'ċerta responsabbilta'.

Jien minn hawnhekk nappella lill-Kamra tal-Periti biex tikkopera mal-Planning Authority u mal-Gvern ħalli nkunu nistgħu nirresponsabilizzaw lil periti.

L-iskop tagħna huwa li nnaqqsu mill-burokrazija ħalli ċ-ċittadin ikun moqdi aħjar.

Parti mil-linja wkoll hija l-enfasi enormi li trid issir biex il- Planning Authority tkun customer friendly u billi din tibda tirrealizza li hija qiegħda hemmhekk għall-klijent u mhux il-klijent qiegħed għaliha.

Il- perception tan-nies ħafna drabi hija li meta tmur quddiem l-Awtorita' ta' l-Ippjanar qisek dieħel f'sancta sanctorum, fejn ikun diffiċli biex tagħmel appuntament ħalli tkellem lil xi ħadd.

Għaldaqstant hemm bżonn li jittieħdu ħafna miżuri biex ikollna customer desk u public relations officers tajbin ħalli n-nies u l-periti jkollhom aċċess aħjar għall- informazzjoni.

Jien nemmen li għandna nħaffu l-każi li jkun hemm quddiem id-DCC u rridu nistħarrġu l-kwestjoni ta' jekk il-perit tal-klijent għandux jingħata kopja tad-deċiżjoni tal-case officer qabel ma' tiltaqa' d-DCC.

Jekk nieħdu miżuri biex dak il-case officer ma jkunx jista' jiġi sottomess għall- pressjoni mill-perit privat, allura nkunu nistgħu nagħtu kopja tad- deċiżjoni biex il-perit ikun jista' jipprepara ruħu fid-difiża tal-każ quddiem id-DCC.

F'dan ir-rigward jien jidhirli li m'għandniex inħallu ċertu negozju ta' avukati u periti jikber, li biex imorru jiddefendu l- klijenti tagħhom quddiem id-DCC qed jeħdulhom Lm140 għal ħames minuti!

Madam Speaker, nistħi ngħidha ħaġa bħal din!

Jien ma nafx jekk hemmx interess li ċerti periti jagħmlu l-oġġezzjonijiet ħalli jkollhom għalfejn jidhru, imma nerġa' ngħid li kulħadd huwa uman.

Madam Speaker, dawn huma l-ħotob li rridu nneħħu min-nofs!

Bħalma ġie ndikat fid-diskorsi ta' qabel, hemm ukoll ħsieb li flimkien mat-track normali - ma ngħidx is-slow track imma t-track normali - issir il- fast track.

Hawnhekk irridu niddistingwu wkoll bejn dawk li huma applikazzjonijiet żgħar bħal, per eżempju, meta wieħed jagħmel structure alteration żgħira, u l-proġetti l-kbar għax Allaħares dawn se jibqgħu clogged kollha flimkien.

Pero' mbagħad irridu naraw ukoll li jkun hemm sistema li biha nkunu nafu li ma jiġrix dak li allega l-Onor.

Galea, jiġifieri li jkun hemm case officer li għandu interessi li jmexxi applikazzjonijiet u ma jmexxix oħrajn, fejn min iħallas jimxi u min ma jħallasx jieqaf.

Jien nawgura li s-sistema mhux se tkun hekk imma li fis- sistema li se nagħmlu se ninforzaw li jekk perit daħal jaħdem hemmhekk - u allura m'għandux prattika privata - ma jistax joqgħod jimla l-formoli tal- periti jew inkella jmur jagħmel xogħol privat mal-periti għax inkella din se ġġib sistema ta' korruzzjoni.

Madam Speaker, jien ngħid li dan kollu jrid ikun indirizzat mhux bil- paroli biss imma bil-fatti u bis-serjeta'.

Hemm ħafna miżuri oħra li xtaqt nitkellem dwarhom imma l-ħin ma jippermettix.

Aħna nemmnu li l-Planning Authority trid tiffunzjona skond il-mission statement tagħha u dan huwa t-thrust li qed nagħmlu aħna.

Aħna għadna ma semmejnix l-enforcement, l-edukazzjoni tal-poplu u l-arroganza ta' ċerti nies li jisfidaw, li lkoll huma affarijiet li weħed għandu jiddiskuti kieku hemm il-ħin.

Pero' aħna rridu nagħmlu aċċenn għal dak li jgħid il-mission statement fis-sens li jkun hemm bżonn ta' l-integrita' u tal-kwalita' fis- servizz li nagħtu liċ-ċittadin.

Il-kwalita' ma titkejjilx biss bil-figuri u bil-pie charts tar-rapporti, imma din issarrafha meta l-pubbliku jgħidlek li nqeda u m'għandux għalfejn igerger għax iħoss li hemm il-ġustizzja.

Aħna rridu li bejn in-nies u l-Planning Authority ikun hemm ir-rispett reċiproku.

Mela jiġu jgħidulek li bagħtu nota u ma jafux meta se jkollhom risposta għaliha!

F'dawn l-erba' xhur u nofs jien tlabt liċ-chairman jispjegali kif ċerti nies ilhom sitt xhur li kitbu lill-Planning Authority u mhux talli għadhom ma ħadux risposta imma ħafna lanqas biss acknowledgement ma ħadu.

Dan mhux sew.

Irridu dejjem niftakru fil-famużi three "Es", l-effiċjenza, l-ekonomija u l-effikaċita' għax, bħalma għidt fil-bidu, din qed taħdem bi flus il-poplu .

MADAM SPEAKER: Onorevoli, jekk jogħġbok ikkonkludi.

ONOR.

GEORGE VELLA: M'iniex ngħid dan b'mod ta' disprezz għaliex kif diġa' qalet l-awtorita' ma tistax tiġġenera revenue biżżejjed biex tkun self sufficient, imma li nippretendi jien hu li meta l-Parlament jivvota dawn il-flus għall-Awtorita' ta' l-Ippjanar dan għandu jiġi ġustifikat billi nagħtu riżultati tajbin.

Madam Speaker, jien nagħlaq billi ngħid li minkejja dak kollu li għidt, xorta nirringrazzja lill-membri tal-Planning Authority u lill-istaff li għamel ħafna xogħol.

Jiddispjaċini li meta nitkellmu fuqhom inkunu kattivi, pero' jiena ċert li dawn ir-rimarki jeħduhom bħala kritika kostruttiva u mhux bħalma kienet tagħmel in-naħa l-oħra, li kienet tikkritika u ma tagħmel xejn.

Veru li aħna qegħdin nikkritikaw, pero' nittama li b'dawn il-miżuri naslu biex sena oħra niġu hawnhekk u nitkellmu fuq il-Planning Authority bħala awtorita' li hija effiċjenti u li tkun qed taqdi lin-nies, biex b'hekk titjieb il-perception tagħha mal-pubbliku.

Nirringrazzjak.

MADAM SPEAKER: Grazzi.

Il-mistoqsija hija li l-Kamra tapprova l-Estimi ta' Dħul u Nfieq ta' l-Awtorita' ta' l-Ippjanar għas-sena finanzjarja mill- 1 ta' Ottubru 1996 sat-30 ta' Settembru 1997 skond l-Att ta' l-1992 dwar l- Ippjanar ta' l-Iżvilupp.

Dawk favur?

(Onor. Membri: Aye) Dawk kontra?

(Onor. Membri: No) Carried.

ONOR.

MEMBRU: Division.

MADAM SPEAKER: Din id-Division tittieħed minn hawn u 20 minuti oħra.

Billi intalbet votazzjoni, il-Kumitat ġie sospiż fid-9.00 p.m. u rriżuma 20 minuti wara.

MADAM SPEAKER: Il-mistoqsija hija li l-Kamra tapprova l-Estimi ta' Dħul u Nfieq ta' l-Awtorita' ta' l-Ippjanar għas-sena finanzjarja mill-1 ta' Ottubru 1996 sat-30 ta' Settembru 1997 skond l-Att ta' l-1992 dwar l- Ippjanar ta' l-Iżvilupp.

Dawk favur?

(Onor. Membri: Aye) Dawk kontra?

(Onor. Membri: No) Carried.

ONOR.

MEMBRU: Division.

MADAM SPEAKER: Ninforma lill-Kamra li l-Onor Dom Mintoff u l-Onor Karmenu Vella huma paired ma' l-Onor Helen D'Amato u l-Onor Edwin Vassallo.

VOTAZZJONI NRU.

FAVUR : 33

L-Onor.

|Abela Carmelo|Farrugia Michael| |Abela Joseph |Farrugia Noel | |Agius Chris |Grech Edwin | |Attard |Gulia Gavin | |Montalto John| | |Bartolo |Herrera Jose' | |Evarist | | |Borg Karmenu |Mangion Charles | |Brincat Leo |Mizzi Joe | |Buhagiar |Pace Bertu | |Charles | | |Buhagiar |Portelli Alfred | |Louis | | |Camilleri |Refalo Anton | |Maria | | |Cardona Chris|Sant Alfred | |Chircop Karl |Sceberras | | |Trigona Alex | |Cilia Joe |Schembri Adami | | |Sandro | |Dalli Helena |Spiteri Lino | |Debono Grech |Vassallo Adrian | |Joe | | |Farrugia |Vella George | |Anglu | | |Farrugia Joe | | | | |

KONTRA : 31

L-Onor.

|Abela Tony |Gatt Austin | |Agius Francis|Gonzi Lawrence | |Bonnici |Hyzler George | |Michael | | |Borg Joe |Mifsud Bonnici | | |Antoine | |Borg Tonio |Mugliett Jesmond| |Cassar Joe |Muscat Claude | |Dalli John |Muscat Richard | |De Marco |Psaila Savona | |Guido |Joe | |Debono |Pullicino George| |Giovanna | | |Deguara Louis|Pullicino | | |Orlando Jeffrey | |Farrugia Jean|Refalo Michael | |Pierre | | |Fenech Adami |Tabone Anton | |Eddie | | |Frendo |Vella John | |Michael | | |Galea Censu |Zammit Ninu | |Galea Louis |Zammit Dimech | | |Francis | |Galea Pace | | |Victor | | | | |

Il-mozzjoni għaddiet.

MADAM SPEAKER: Grazzi.

Nitlob lill-Viċi Prim Ministru sabiex jekk jogħġbu jressaq l-Aġġornament tal-Kamra.

AĠĠORNAMENT

ONOR.

GEORGE VELLA: Madam Speaker, nipproponi l-Aġġornament tal-Kamra għal nhar it-Tlieta, 11 ta' Marzu, 1997 fis-6.00 p.m. b'din l-aġenda:

Ordnijiet tal-Ġurnata

Mozzjoni biex jiġu approvati l-Estimi tal-Korporazzjoni għas-Servizzi ta' l-Ilma għas-sena finanzjarja 1996/97 - Kontinwazzjoni;

Abbozz ta' Liġi li jemenda l-Att dwar Dazju tas-Sisa - Tieni Qari (Kont.);

Abbozz ta' Liġi li jemenda l-Att dwar Taxxa tar-Reġistrazzjoni ta' Vetturi bil-Mutur - Kumitat; u

Abbozz ta' Liġi dwar it-Tribunal għall-Investigazzjoni ta' Inġustizzji - Tieni Qari (Kont.).

MADAM SPEAKER: Rimarki?

L-Onor.

Chris Cardona.

ONOR.

CHRIS CARDONA: Madam Speaker, il-Programm Elettorali tal-Partit Laburista kellu sezzjoni li tikkonċerna l-kunsilli lokali bit-titolu "Biex insaħħu l-Valuri tal-Komunita'" liema titolu jixhed id-direzzjoni li beħsiebu jaqbad - u li fil-fatt diġa' qabad - il-Gvern Laburista f'dak li għandu x'jaqsam mal-kunsilli lokali.

Aħna rridu nsaħħu l-valuri tal- komunita' permezz tal-parteċipazzjoni taċ-ċittadini fil-kunsill tal-lokal tagħhom u naħseb li jkun xieraq li jumejn wara l-elezzjonijiet tat-8 ta' Marzu, naraw daqsxejn x'ġara u x'qiegħed jiġri f'dan il-kamp tant importanti u vitali fid-demokrazija tal-pajjiż.

Waħda mill-akbar sfidi politiċi li hemm quddiem is-soċjeta' tagħna hija proprju dik li nkabbru fostna lkoll is-sens ta' komunita'.

Għalkemm aħna bilfors irridu ngħixu flimkien permezz ta' ċertu strutturi li jgħaqqduna f'rabta ċivili, pero' biex dan iseħħ hemm bżonn li lkoll inħossuna parti mill-komunita' u li nipparteċipaw b'mod dirett fid-deċiżjonijiet li jaffettwaw ħajjitna mill-qrib.

Meta ngħidu sfidi politiċi m'aħniex qegħdin nirreferu għal xi tellieqa politika bejn il-partiti u hawnhwkk naħseb li nkun qiegħed fit-triq it- tajba jekk ngħid li proprju minn hawn toħroġ l-ewwel differenza kardinali bejn il-Partit Laburista u l-Partit Nazzjonalista dwar il-kunsilli lokali.

Fuq naħa waħda għandna lill-Partit Nazzjonalista li donnu b'għamad ma għajnejh qiegħed iħares biss lejn l-interessi li għandu l-partit billi jara kemm se jżidu kunsillieri biex eventwalment dak kollu li jsir fil-lokalita' jkun dejjem fil-linji u skond ix-xewqa tal-Partit Nazzjonalista.

Dan joħroġ bl-iktar mod ċar minn kif attwalment qiegħed jippreżenta ruħu l- Partit Nazzjonalista għall-elezzjonijiet tal-kunsilli lokali, mill-mod kif il-Partit Nazzjonalista qed janalizzata r-riżultati u mill-mod ta' kif qed jimxu ċertu kunsilli lokali li fihom ikun hemm maġġoranza ta' kunsilliera Nazzjonalisti.

Min-naħa l-oħra, il-Partit Laburista qiegħed iġib fl-ewwel post l- interessi taċ-ċittadini billi bil-mod il-mod qed nibni politika li se twassal għat-tisħiħ u għat-twessiħ tal-funzjonijiet eżekuttivi ta' l-istess kunsilli lokali permezz ta' konsultazzjoni kontinwa u sħiħa mal-kunsilli lokali.

Fi ftit kliem, il-Partit Laburista qiegħed jagħti appoġġ sħiħ għall-aspirazzjonijiet taċ-ċittadini sabiex il-ħidma tal-kunsilli lokali tissaħħaħ u tiżviluppa.

Pero' minn barra dan ix-xogħol li qiegħed isir mill-Gvern preżenti huwa importanti wkoll li ċ-ċittadini nfushom jipparteċipaw fit-tmexxija tal-kunsilli u hawnhekk l-Iċken ħaġa li jistgħu u li għandhom jagħmlu huwa proprju dak li jivvutaw.

M'inix beħsiebni nittratta fil-fond ir-riżultat ta' l-aħħar elezzjonijiet li saru pero' dalgħodu tbissimt meta smajt u qrajt l- aħbarijiet imxandra mill-mezzi tax-xandir ta' l-Oppożizzjoni fejn b'ton ta' trijonf ħabbru li l-Partit Nazzjonalista kiseb 51% tal-voti u saħansitra qalu li hemm indikazzjoni li l-Partit Laburista diġa' tilef il-maġġoranza li kiseb fl-Elezzjoni Ġenerali ta' Ottubru li għadda.

Madam Speaker, l- appoġġ tal-poplu ma tirbħux bil-qerq jew permezz ta' analiżi fallaċi, bħalma qiegħed jagħmel il-Partit Nazzjonalista, imma l-appoġġ tal-poplu tirbħu billi twiegħed serjeta' fit-tmexxija kif għamilna aħna qabel l- elezzjoni ġenerali u mbagħad - u hawn l-iktar ħaġa importanti - meta tiġi għal-fatti tmexxi bis-serjeta' u tmexxi b'mod u manjiera li d- deċiżjonijiet ma teħodhomx kif jaqbel lilek, iżda kif jaqbel lill-pajjiż.

Naħseb li huwa propizju li ngħid li ħadd ma jista' jiġi hawn jew xi mkien ieħor u jgħid li t-tmexxija tal-Prim Ministru Dr Alfred Sant m'hijiex serja għax il-Gvern Laburista qed juri bil-fatti li l-interess immedjat tiegħu m'huwiex li jissodisfa lill-partitarji tiegħu biss imma huwa wieħed li jissodisfa l-interess nazzjonali, jiġifieri qisu dak interess li għandu jkollu l-missier lejn it-tfal kollha tiegħu.

Madam Speaker, ġieli jiġu żmenijiet fejn it-tfal igergru kontra l-missier, fejn jgħidulu li qed jabbandunahom u li nsihom, iżda fl-aħħar mill-aħħar dan il-perijodu jgħaddi u kulħadd imur lura lejn missieru u jgħidlu: "Grazzi missier talli kont bil-għaqal".

Forsi ċerti deċiżjonijiet li jkun ħa l-Gvern għall-ewwel jidhru koroh u li forsi jdejjquna wkoll, pero' fl-aħħar mill-aħħar l-iskop tal-missier dejjem ikun kif se jirnexxielu jżomm lit-tfal tiegħu fit-triq it-tajba.

Għalkemm min-banda jien naħseb li l-Partit Laburista jaqbillu li ta' l- Oppożizzjoni jibqgħu jaġixxu bil-mod li qegħdin naġixxu, mill-banda l- oħra nappella lil ta' l-Oppożizzjoni biex ma jibqgħux jaraw l-affarijiet sa mnieħirhom.

Dawn iridu jiftakru li biex jiksbu l-appoġġ tal-poplu jridu jkunu Oppożizzjoni denja u kostruttiva u mhux Oppożizzjoni distruttiva għax b'hekk tispiċċa biex titkisser hi stess u jtellfu lit-tmexxija tal-pajjiż minn parti essenzjali tal-proċess demokratiku, li hija proprja dik li jkun hemm oppożizzjoni tajba.

Jien inħoss li wieħed ikun qed jagħmel ħażin meta jgerger għax dan irid jirrealizza li l-wegħdiet li għamel il-Partit Laburista fil-programm elettorali ma jistgħu qatt jiġu materjalizzati f'ħames xhur.

Il-programm elettorali qiegħed hemmhekk biex għal perijodu ta' ħames snin jiggwida lil dak il-partit li jkun fil-gvern.

Barra minn hekk wieħed irid jgħid ukoll li diġa' twettqu ħafna affarijiet bħal, per eżempju, l-ħruġ ta' Malta mill- Partnership for Peace, id-diskussjonijiet li għaddejjin bħalissa biex titneħħa l-Value Added Tax, in-numru ta' rapporti li saru, ir-riforma fit- Tarzna u l-investigazzjonijiet li saru dwar ċerti allegazzjonijiet li konna għamilna meta konna fl-Oppożizzjoni.

Jien naħseb li kieku kelli nsemmi l- miżuri kollha li saru u li ttieħdu f'dawn il-ftit ġimgħat li ilna fil- gvern, kieku lanqas jieqaf.

Fl-opinjoni tiegħi, biċċa xogħol iebsa oħra li se jkollu jinkariga ruħu minnha l-Gvern preżenti hija proprju li jerġa' jdaħħal sens ta' fiduċja fil- kunsilli lokali.

Hawnhekk ieħed irid jirrealizza li bl-apatija lejn il- kunsilli lokali wieħed ma jkunx qed jagħmel deni lill-gvern imma jkun qiegħed jagħmel deni lilu nnifsu għax permezz tal-kunsill wieħed ikun qed jikkontribwixxi għall-formazzjoni tat-tmexxija tal-lokal tiegħu.

Jien nista' nimmaġina x'kienu dawk ir-raġunijiet għalfejn sezzjoni mill-poplu li għadda ma vvutawx fl-elezzjonijiet tal-kunsilli lokali ta' nhar is-Sibt li għadda.

Per eżempju, jekk ċertu kunsill ma jkunx ħadem daqskemm ikun mistenni li jaħdem u għall-elezzjoni ta' dan il-kunsill jerġgħu joħorġu l- istess kandidati li kienu jifformaw dak il-kunsill, allura bifors li ċerti nies għażlu li ma jivvotawx u dan minħabba n-nuqqas ta' interess li wrew f'xogħlhom dawk il-kunsilliera.

M'inix se noqgħod insemmi r-raġunijiet kollha li jwasslu lil ċerti nies biex ma jivvotawx, iżda nixtieq nappella lil kull min qiegħed jismagħna biex jekk din id-darba ma vvotawx, darb' oħra joħorġu jivvotaw.

Dan l-appell mhux qed nagħmlu biex darb' oħra l- Partit Nazzjonalista ma jkollux iċ-ċans idoqq it-trombi li kiseb maġġoranza fl-elezzjonijiet tal-kunsilli lokali għax, ngħiduha kif inhi, il-Partit Nazzjonalista lanqas kellu għalfejn idoqq it-trombi nhar is-Sibt.

Jekk nieħdu in konsiderazzjoni l-eżerċizzju massiv li għamel il-Partit Nazzjonalista għal dawn il-kunsilli lokali u jekk dan l-eżerċizzju ta l- frott mistenni, jien naħseb li hemm il-possibilita' li ħafna minn dawk li ma vvotawx m'humiex Nazzjonalisti u allura f'dan il-każ il-persentaġġ li ġab il-Partit Nazzjonalista m'huwiex wieħed li jista' jiftaħar bih.

Madam Speaker, jien nixtieq nagħlaq dan l-intervent b'appell ġenwin - li nispera li jiftiehem bħala tali kif fil-fatt hu - biex kulħadd jirrealizza l-bżonn li lkoll flimkien insaħħu l-valuri tal-komunita' tagħna permezz tal-kunsill lokali.

Il-futur tal-kunsilli lokali jrid ikun ibbażat fuq għarfien sħiħ minn kulħadd li l-kunsilli għandhom iservu bħala ħolqa essenzjali bejn iċ-ċittadini u l-awtorita' ċentrali.

Madam Speaker, il- kunsilli lokali huma għodda siewja biex niżguraw li ċ-ċittadini jkunu qed jingħataw dak it-trattament li tassew jixirqilhom.

MADAM SPEAKER: Grazzi.

Aktar rimarki?

L-Onor.

Chris Agius.

ONOR.

CHRIS AGIUS: Madam Speaker, fil-ġimgħat li għadhom kif għaddew kellna d-diskussjoni dwar il-budget fejn smajna wkoll il-kritika tan-naħa ta' l-Oppożizzjoni.

Minn dak kollu li qalu qisu jridu jbellgħuha lill- poplu li l-Partit Laburista ilu żmien imexxi lil Malta u Għawdex u qisu jridu jnessu lill-poplu li sa erba' xhur ilu kien hemm huma jmexxu.

Dawn qed jippretendu li dak kollu li m'għamlux huma matul fid-disa' snin u nofs fil-gvern, kellna nagħmluh aħna f'dawn l-erba' xhur li għaddew.

Din il- linja ta' ħsieb toħroġ ċara ukoll meta tisma' lill-membri ta' l- Oppożizzjoni jagħmlu l-mistoqsijiet parlamentari, l-aktar dwar ċerti affarijiet li jridu jieħdu ż-żmien sabiex jitwettqu fosthom, il-problema tal-housing.

Pero' meta toqgħod tidħak bil-poplu llum u tidħak bih l- għada, fl-aħħar il-poplu jinduna bl-ingann u fil-fatt dan hekk għamel meta ddeċieda favur il-bidla fil-gvern nhar is-26 ta' Ottubru.

Il-poplu kien induna li l-Partit Nazzjonalista fil-gvern ma kienx wettaq dak li kien wiegħed u kosergwenza ta' dan il-poplu tħalla fl-għama jgħix f'pajjiż infarrak u mimli problemi f'kull settur tal-ħajja.

Madam Speaker, mhux l- istess jista' jingħad għall-Gvern ġdid Laburista li wara li wera lill- poplu l-verita' dwar kif inhuma l-fatti, qal lill-poplu li minħabba dak kollu li wiret se jkollna nimxu b'aktar serjeta', dixxiplina u għaqal sabiex nibdlu t-triq li konna qbadna, liema triq li kienet wasslitna f'xifer l-irdum.

Minn hawn toħroġ id-differenza kollha bejn iż-żewġ partiti għax il-Partit Laburista dejjem qal il-fatti kif inhuma u wiegħed lill-poplu dak biss li kien ċert li seta' jwettaq imma mhux l-istess nistgħu ngħidu għall-partit tan-naħa l-oħra.

Illum jien nixtieq infakkar ftit minn dawk il-wegħdiet li kien wiegħed Iil-Partit Nazzjonalista fil-program elettorali tiegħu ta' l-1987 u li baqa' ma wettaqx f'disa' snin u nofs ta' tmexxija Nazzjonalista.

L-akbar wegħda soċjali tal-Partit Nazzjonalista li baqgħet tistenna fuq l-ixkaffa kienet dik li t-tabib li trid int jiġi jarak f'darek b'xejn.

Din il-wegħda ma twettqitx anzi, nista' ngħid li mhux talli t-tabib b'xejn ma wasalx iżda s-servizz nazzjonali tas-saħħa tħalla jmur lura sena wara l-oħra.

Minħabba f'hekk il-poplu tagħna tilef il-fiduċja fis-servizz pubbliku u minkejja l- ilmenti kontinwi taċ-ċittadini din is-sitwazzjoni qatt ma ġiet irranġata bil-konsegwenza li min seta' jħallas beda jinqeda bas-servizz privat, filwaqt li min ma kellux il-mezzi finanzjarji kien joqgħod jistenna l- ħniena sabiex jinqeda.

Fejn tidħol il-mediċina, il-Partit Nazzjonalista fil-gvern kien wegħdna li mhux biss se ninqdew iżda li l-mediċini li jkollna bżonn inkunu nistgħu niġbruhom mingħand l-ispiżjar li trid int u li għalilhom kien se jħallas il-Gvern.

Pero' hawnhekk, l-anzjani - aktar minn ħaddieħor - jistgħu jixhdu kemm dan ma kienx minnu għax dawn jafu kemm marru għalxejn fl- ispiżeriji tal-gvern biex hemm kienu jgħidulhom li ċerta mediċina jew oħra qegħda out of stock u kien ikellhom jixtruhom mingħand spiżeriji privati.

Fil-fatt kien ma' l-400 tip ta' mediċini li kienu out of stock.

Dan wiret il-gvern il-ġdid f'dan il-qasam, flimkien ma' sitwazzjoni fejn il-pagamenti li għad għandhom jieħdu l-aġenti tal-mediċini jlaħħqu kważi Lm3.5 miljuni.

Kien għalhekk li l-Gvern il-ġdid kellu jaħseb sabiex mill-ewwel jirranġa din is-sitwazzjoni hekk prekarja f'qasam daqstant delikat biex il-poplu tagħna jkun jista' jiġi moqdi aħjar.

Wegħda oħra tal-Partit Nazzjonalista fil-gvern kienet dik li jagħmluna lkoll aħwa u li l-Partit Nazzjonalista kien se jkun gvern tal-poplu Malti u Għawdxi kollu.

Qalulna wkoll li kellhom ikunu gvern li jagħmel ġustizzja mingħajr vendikazzjonijiet, pero' kull min għex dawn id-disa' snin u nofs ta' tmexxija Nazzjonalista jiftakar fir-rikonċiljazzjoni nazzjonali li twettqet.

Din ir-rikonċiljazzjoni kienet bdiet itwettaq mat-tħabbira tar- rebħa ta' l-elezzjoni ta' Mejju 1987 meta kienu tkissru numru ta' każini.

Niftakar ukoll kif id-Depot tal-Pulizija kien ġie assedjat minn nies li daħlu sabiex jieħdu over it-tmexxija tal-Korp tal-Pulizija.

Meta kienu straħu b'dan l-aġir, imbagħad kienet bdiet rikonċiljazzjoni mod ieħor fejn kull ċittadin ta' fehma Laburista beda jiġi mwarrab u mitfuħ f'xi rokna ma jagħmel xejn inkella ġie mitfugħ jaħdem il-bogħod minn daru fit-tarf l- ieħor tal-gżira.

Ħaġa oħra kienet li l-promotions kienu jingħataw biss fuq mertu ta' jekk għandekx għajnejk blu u lill-Laburisti ħallewhom jistennew bil-ħniena.

Dan ġara meta wegħeduna li kellhom ikunu Gvern ta' kulħadd.

Imbagħad x'ingħidu għall-wegħda li għamlu lill-mara tad-dar!

Kienu wegħdu kumpens finanzjarju ta' Lm5 fil-ġimgħa lil dik l-omm li tiddeċiedi li tiddedika ruħha għat-trobbija ta' uliedha għax riedu li ħadd mill- ommijiet ma jħossuhom imġiegħla joħorġu jaħdmu minħabba bżonnijiet finanzjarji.

Pero' kulħadd jaf x'ġara f'dawn id-disa' snin u nofs għax, kuntrarju għal dak li kien jingħad, kważi kull omm kellha toħroġ taħdem minħabba li l-għoli tal-ħajja tant sploda 'il li kien sar impossibbli li tkampa bil-paga tar-raġel biss.

Din kienet ir-raġuni vera għaliex kważi kull mara kellha toħroġ taħdem u mhux kif ipprova jagħti l-impressjoni Prim Ministru ta' dak iż-żmien meta qal li n-nisa qed joħorġu jaħdmu b'kapriċċ.

Niftakar ukoll li qabel l-elezzjoni ta' l-1987 kienu xewxu lil dawk li kienu tilfu l-pensjoni tas-servizzi Ingliżi u kemm kienu ittamawhom lil dawn ex-service men.

Kienet saret drawwa ta' kuljum li fuq il-ġurnali naraw artikoli sħaħ li mal-bidla tal-Gvern dawn kienu se jingħataw din il- pensjoni.

Fil-fatt ħafna minn dawn il-pensjonanti belgħu din il-lixka u vvotaw lill-Partit Nazzjonalista għax stennew li din il-wegħda kienet se titwettaq mal-bidla fil-Gvern.

Pero' wara ħafna snin jistennew għalxejn dawn kienu bdew jiktbu kontra l-Gvern ta' dak iż-żmien għax dan kien qed jittamahom għal xejn u li kienu daħku bihom.

Dawn il-pensjonanti ndunaw li hemm differenza bejn dak li jiġi mwiegħed u dak li jiġi mwettaq u allura hawnhekk dawn indunaw ukoll li dejjem kien il-Partit Laburista li żamm il- wegħdi li jagħmel lill-elettorat.

Paragrafu 15 tal-Programm Elettorali Nazzjonalista ta' l-1987 kellu t- titlu "Postna huwa fl-Ewropa" u kienu qagħdu jittamaw lill-poplu li konna se nissieħbu fl-Unjoni Ewropea u li dan kien se jseħħ fl-ewwel tkabbir tagħha.

Pero' meta sar l-ewwel tkabbir u Malta ma daħlitx, dawn qalulna li aħna konna se nidħlu wara l-Konferenza Inter-governattiva.

Il-Partit Nazzjonalista fil-gvern baqa' jitkarrab mal-membri tal-Komunita' sabiex Malta tissieħeb bħala membru sħiħ u dan minkejja l-fatt li l-Partit Laburista beda jwissi lill-Gvern li sħubija sħiħa fl-Unjoni Ewropea ma kenitx l-aħjar triq għal Malta.

Pero' l-poplu nduna li l-Partit Nazzjonalista ma setax jittieħed bis-serjeta' dwar il-wegħda li Malta tkun full member fl-Unjoni Ewropea.

Imbagħad x'ngħidu għat-titlu ta' punt numru 4 tal-programm elettorali ta' l-1987, jiġifieri "Gvern nadif".

Hawn se nikkwota mill-istess programm elettorali fejn intqal hekk:

"Min ma jiġġelidx kontra l-korruzzjoni huwa korrot u jkun qed jisraq lilek u lil pajjiżek.

F'ħaġa waħda l-Onorevoli Ministri tal-Gvern Soċjalista Malti żebqu lill-Gran Mastri ta' l-imgħoddi, fin-numru ta' vilel li bnew għalihom infushom.

Kemm għajtu bil-korruzzjoni ħmistax- il sena ilu u meta telgħu fil-gvern ma sabu jdendlu lil ħadd.

Il-korruzzjoni tinten seba' pesti minn kullimkien.

Il-Partit Nazzjonalista fil-gvern jaħtar kummissjoni indipendenti bis-setgħat kollha meħtieġa biex tistħarreġ u teqred il-korruzzjoni bl-għeruq u x- xniexel.

Lill-pajjiżna nġibuh nadif tazza."

Dan li għadni kif għidt mhux ħloqtu jien iżda din kienet il-wegħda numru 4 tal-Partit Nazzjonalista fil-programm ta' l-1987.

Dak kollu li ntqal implikawh fuq il-Gvern ta' qabilhom, pero' llum l-istorja wrietna li l- affarijiet tbiddlu.

Dak li ppruvaw, imma ma rnexxilhomx, iħammġu bih lill- Gvern Laburista ta' qabel, issa qed jiġi mixli bih il-Gvern Nazzjonalista ta' dawn l-aħħar disa' snin u nofs.

Punt numru 4 tal-programm Nazzjonalista ta' disa' snin u nofs ilu jista' faċilment jiġi applikat għal dak li ġara f'dawn l-aħħar disa' snin u nofs għax jekk taqbad issemmi l- każi fejn ġie implikat abbuż ta' poter u korruzzjoni f'dawn l-aħħar disa' snin u nofs ta' tmexxija Nazzjonalista ma tiqafx.

Huma ħafna l-każi fejn il-Partit Laburista fl-oppożizzjoni kien jakkuża lill-Gvern ta' dak iż- żmien dwar il-mod kif ittieħdu ċerti deċiżjonijiet u jien naħseb li fi żmien qasir jista' jkollna xi żviluppi fuq uħud minn dawn il-każi.

Għalhekk Madam Speaker, trid tkun veru ma tafx tistħi mill-poplu meta tipprova titfa' dell ikrah fuq dan il-Gvern ġdid billi kull darba in-naħa ta' l-Oppożizzjoni qed tgħid li dak wiegħed il-Partit Laburista għadu ma twettaqx.

Għalkemm għad ilna biss ftit xhur fil-gvern, aħna diġa' wettaqna ħafna minn dak li wegħdna u dan minkejja l-fatt li kellna nagħmlu budget li suppost sar minn Gvern Nazzjonalista.

Il-Gvern il-ġdid qabad ritmu ta' ħidma f'kull qasam u diġa' beda jbiddel dak kollu li kien hemm bżonn jitbiddel.

L-intenzjoni tagħna hi li dak li wegħdna nwettquh bil-pass li jiddeċiedi l-Gvern kif ukoll bil-għaqal, b'mod organizzat u maħsub, b'konsultazzjoni u b'mod trasparenti sabiex meta nieħdu pass inkunu ċerti li nkunu għamilna dan fl-aħjar interess tal-poplu Malti u Għawdxi.

Grazzi.

MADAM SPEAKER: Grazzi.

Sar il-ħin.

Il-Kamra hija aġġornata għal nhar it-Tlieta 11 ta' Marzu, 1997 fis-6.00 p.m. bl-agenda kif komunikata mill- Viċi Prim Ministru.

Fid-9.50 p.m.il-Kamra aġġornat mingħajr ma saret il-mistoqsija

MISTOQSIJIET GĦAL TWEĠIBIET ORALI MWIEĠBA BIL-MIKTUB

PTA - SURVEYS

L-ONOR.

SANDRO SCHEMBRI ADAMI staqsa lill-Ministru għat-Trasport u Portijiet: Jista' l-Ministru jgħid kemm-il survey sar mill-Awtorita' dwar it-Trasport Pubbliku kemm ilha mwaqqfa?

Minn min saru u kemm swew?

X'kien l-iskop ta' kull survey u x'kienu l-konklużjonijiet li wasslu għalihom?

ONOR.

JOE DEBONO GRECH: Jiena nformat li kemm ilha mwaqqfa l-Awtorita' dwar it-Trasport Pubbliku saru dawn is-surveys.

Bus Owners and Drivers Survey f'Novembru-Diċembru 1989.

Dan kien sar mill-MPS flimkien mal-MISCO, għal ħlas ta' Lm720.

L-iskop kien li jinġabar tagħrif dwar kif jaħsbuha s-sidien u x-xufiera tal-karozzi tal-lijna dwar materji speċifiċi konessi max-xogħol tagħhom; dwar kif iħarsu kemm lejn ix- xogħol tsgħhom kif ukoll lejn it-trasport pubbliku b'mod ġenerali; u dwar d- dħul u l-infiq konness mas-servizzi kif ukoll dwar il-kondizzjonijiet tax- xogħol.

Public Transport Users' Survey, bejn Ottubru u Diċembru 1989, mill-MPS u l-MISCO.

L-ammont mħallas għalih kien ta' Lm5,300 u l-iskop kien li jinġabar tagħrif dwar l-użu tas-servizz tal-karozzi tal-linja; dwar kif iħarsu lejn dan is-servizz kemm-il passiġġieri kif ukoll dawk li normalment ma jużawhx; u dwar kif jaħsibha l-pubbliku dwar materji speċifiċi li jikkonċernaw it-trasport pubbliku.

Survey ieħor sar mill-MISCO f'Għawdex mifrux fuq żewġ staġuni differenti fl-1991 u għalih l-awtorita' ħallset Lm 1,525.

L-iskop kien li jinġabar tagħrif dwar l-użu tat-trasport pubbliku f'Għawdex.

L-aħħar survey fuq bażi nazzjonali sar mill-Awtorita' stess f'Awissu u Settembru ta' l-1993 u kien ukoll dwar l-użu tas-servizz tal-karozzi tal- linja f'Malta.

Għal dan l-istħarriġ intużaw impjegati ta' l-Awtorita' u persuni li ntbagħtu mill-Korporazzjoni għax-Xogħol u Taħriġ, biex jgħinu fil-ġbir ta' informazzjoni.

Il-ħlas li sar lil dawn il-persuni kien jammonta għal total ta' Lm1,500.

L-iskop kien li jinġabar tagħrif dwar it- travel patterns tal-poplu Malti.

Permezz ta' dan l-istħarriġ kien stabbilit, per eżempju, kemm hu n-numru ta' nies li jużaw it-trasport pubbliku f'ħinijiet differenti tal-ġurnata u dan billi nġabret informazzjoni dwar in-numru ta' passiġġieri li jkunu rikbu mill-venda u minn kull stage ieħor, dettalji dwar kemm-il darba jużaw is-servizz u f'liema destinazzjoni jkunu sejrin; problemi li kien hemm fis-servizz; u rotot/servizzi ġodda, fosthom dawk diretti bejn raħal u ieħor, li seta' kien hemm domanda għalihom.

Minn żmien għal ieħor isiru surveys oħra biex ikun mistħarrġa lmenti fuq inħawi partikolari jew talbiet għal estenzjonijiet jew servizzi ġodda.

Dawn isiru minn uffiċjali ta' l-awtorita.

PTA - RINNOVAR TA' LIĊENZJI

L-ONOR.

SANDRO SCHEMBRI ADAMI staqsa lill-Ministru għat-Trasport u Portijiet: Jista' l-Ministru jgħid kemm kien l-għadd ta' karozzi tal- linja, mini buses li kellhom il-liċenzja rinnovata matul l-1996?

Jista' l- Ministru jgħid kemm karozzi tal-linja, minibuses kien hemm reġistrati fl- istess perjodu?

ONOR.

JOE DEBONO GRECH: Jiena nformat li n-numru ta' karozzi tal-linja u mini-buses li kellhom il-liċenzja rinnovata matul l-1996 huwa:

Karozzi tal-linja Mini buses 411 351

Fl-istess perjodu kien hemm 547 karozza tal-linja u 402 mini-bus irreġistrati.

PTA - BUS STAGES/SHELTERS

L-ONOR.

SANDRO SCHEMBRI ADAMI staqsa lill-Ministru għat-Trasport u Portijiet: Jista' l-Ministru jgħid x'sar mis-sejħa għall-offerti li kienet saret mill-Awtorita' dwar it-Trasport Pubbliku dwar il-provvista u twaħħil ta' bus stages u bus shelters?

ONOR.

JOE DEBONO GRECH: Jiena nformat li għadha ma ttieħdet l-ebda deċiżjoni.

PTA - UŻU MIS-SERVIZZ

L-ONOR.

SANDRO SCHEMBRI ADAMI staqsa lill-Ministru għat-Trasport u Portijiet: Peress li n-numru ta' passiġġieri li jużaw is-servizz tal- karozzi tal-linja jiġi kkalkolat fuq in-numru ta' biljetti mibjugħa mill- Uffiċċju tax-Scheduled Bus Service, li skond il-liġi għandu jżomm lill- Awtorita' dwar it-Trasport Pubbliku nformata b'din l-informazzjoni, jista' l-Ministru jgħid kemm kien in-numru ta' passiġġieri li użaw dan is-servizz fil-perjodu bejn l-1 ta' Ottubru, 1995 u t-30 ta' Settembru, 1996?

ONOR.

JOE DEBONO GRECH: Jiena nformat li n-numru ta' passiġġieri li użaw is-servizz tal-karozzi tal-linja fit-12-il xahar bejn 1 ta' Ottubru 1995, u t-30 ta' Settembru, 1996 kien ta' 36,041,730.

KAROZZI TAL-LINJA - TESTIJIET

L-ONOR.

SANDRO SCHEMBRI ADAMI staqsa lill-Ministru għat-Trasport u Portijiet: Jista' l-Ministru jgħid kemm f'dawn l-aħħar ħames snin sena b'sena saru testijiet fuq karozzi tal-linja dwar possibbilta' ta' użu ta' pitrolju?

ONOR.

JOE DEBONO GRECH: Jiena nformat li fl-aħħar ħames snin, sena b'sena, saru dawn it-testijiet fuq karozzi tal-linja dwar possibbilta' ta' użu ta' pitrolju:-

|1992 |10 | |1993 |10 | |1994 |10 | |1995 |20 | |1996 | xejn|

F'dawk il-każi fejn id-diesel instab kontaminat, is-sidien ittellgħu quddiem il-Qorti u l-każ tagħhom għadu pendenti sal-lum.

MIA - UFFIĊJALI

L-ONOR.

SANDRO SCHEMBRI ADAMI staqsa lill-Ministru għat-Trasport u Portijiet: Jista' l-Ministru jgħid f'liema dati kienu mpjegati mal-Malta International Airport dawn l-uffiċjali: Mario Cuomo, Norman Cassar, Simon Naudi u Joseph Camilleri?

Kienet saret sejħa għall-applikazzjonijiet f'kull każ u jekk saret, meta saret, kemm kien hemm li applikaw, meta saru l-intervisti u kemm f'kull każ kienu intervistati?

X'inhuma l-kwalifiki akkademiċi u esperjenza li kellhom kull wieħed minn dawn l-uffiċjali?

X'salarju u x'benefiċċji oħra għandu kull wieħed minnhom illum?

ONOR.

JOE DEBONO GRECH: Jiena nformat li l-informazzjoni dwar l- uffiċjali msemmija li talab l-Onor.

Interpellant hija kif ġej:-

Id-dati ta' l-impjieg huma:

Mario Cuomo 15 ta' Ġunju 1991 Norman Cassar 15 ta' Ġunju 1991 Simon Naudi 15 ta' Diċembru 1991

Is-sejħa għall-applikazzjonijiet ħarġet permezz ta' avviż fil-ġurnali lokali li deher fl-10 ta' April, 1991.

L-intervisti għal dawn il-postijiet saru matul it-twaqqif tal-kumpannija bejn April u Diċembru 1991.

Kienu applikaw diversi persuni għal postijiet u l-Bord tal-Malta International Airport ta` dak iż-żmien kien intervista numru ta` nies minn dawk li applikaw u alloka l-karigi.

Il-kwalifiki akkademiċi u esperjenza hija kif ġej:-

Mario Cuomo

Kwalifiki: Attenda diversi korsijiet fil-Management.

Esperjenza: Qabel ma ngħaqad mal-Malta International Airport bħala Security Manager, huwa kien Operations Manager mal-MIMCOL (1987-1992), Production Manager mar-Romatex Ltd.(1986-1987), Manager ma` C. Grech & Co, (1985-1986), Import Export Manager mal-Foster Clark (1981-1985), u kellu diversi ħatriet maniġerjali mal-Blue Bell (Malta) Ltd.f`Malta u barra (1977-1981).

Salarju: Lm9207 fis-sena

Norman Cassar

Kwalifiki: Diploma fil-Marketing minn Cranwell College, U.K.

Esperjenza: Qabel ingħaqad ma` l-MIA bħala Operations Manager, huwa kien Area Manager ma` l-Air Europe (1989-1991).

Qabel dan huwa kellu diversi pożizzjonijiet mal-British Airways fosthom dawk ta` Reservations Manager, Sales and Marketing Manager u Area Manager (1972-1989).

Salarju: Lm10,182 fis-sena

Simon Naudi

Kwalifiki: Diploma fil-ġurnaliżmu mill-Universita` ta` Malta.

Esperjenza: Qabel sar Marketing manager mal-MIA, huwa kien Manager Communications ma` l-istess kumpannija.

Qabel dan huwa kien Communications Manager mal-MIMCOL (1990-1991) u ġurnalista ma` The Times (1986-1990).

Salarju: Lm9207 fis-sena

Dawn it-tliet impjegati għandhom allowance ta` Lm500 fis-sena, performance bonus minn 0% sa 10% tas-salarju fis-sena, karozza tal- kumpannija u Health Insurance (BUPA).

Ninforma lill-Onor Interpellant li hemm aktar minn Joseph Camilleri wieħed jaħdem mal-kumpannija.

Jekk jagħtini aktar dettalji nkun nista` nagħtih l-informazzjoni li qed jitlob.

XANDIR BIT-TELEVIŻJONI

L-ONOR.

AUSTIN GATT staqsa lill-Prim Ministru: Peress li l-Prim Ministru meta kien Kap ta' l-Oppożizzjoni kien stqarr li x-xandir bit- televiżjoni għandu jkun regolat bil-mod kif inhuma regolati l-gazzetti, jista' l-Prim Ministru jgħid hux beħsiebu jressaq emendi għal-liġi u għall- Kostituzzjoni f'dan is-sens?

ONOR.

ALFRED SANT: Jitressqu l-emendi li hemm bżonn fiż-żmien opportun.

IBU - BROADCASTING FREQUENCIES"

L-ONOR.

AUSTIN GATT staqsa lill-Prim Ministru: Jista' l-Prim Ministru jikkonferma li l-Amministrazzjoni preċedenti kienet laħqet ftehim ma' l-Italja għall-użu ta' numru ta' broadcasting frequencies addizzjonali għal dawk li kienu reġistrati f'isem Malta ma' l-International Broadcasting Union?

Jekk fl-affermattiv, jista' l-Prim Ministru jgħid kemm huma l- frekwenzi, meta sar il-qbil ma' l-Italja?

Ġew reġistrati f'isem Malta mal- IBU u meta l-Gvern beħsiebu jgħaddihom lill-Awtorita' tax-Xandir?

ONOR.

ALFRED SANT: It-tweġiba dwar l-ewwel parti tal-mistoqsija parlamentari hija fl-affermattiv.

Rigward it-tlett partijiet l-oħra li jmiss tal-mistoqsija, l- informazzjoni mitluba mill-Onor.

Membru hi kif tidher hawn taħt:

in-numru ta' frekwenzi huwa sebgħa; il-qbil ma l-Italja ntlaħaq f'Mejju ta' l-1995; il-frekwenzi ġew irreġistrati ma l-International Telecommunication Union f'Awissu ta' l-1995.

Dwar l-aħħar parti tal-mistoqsija nirriferi lill-Onor.

Membru għat- tweġiba li tajt għall-mistoqsija parlamentari numru 332.

GOZO CHANNEL - ROSTERS

L-ONOR.

AUSTIN GATT staqsa lill-Ministru għat-Trasport u Portijiet: Wara d-diskors li għamel fil-budget, jista' l-Ministru jikkonferma li issa beda jindaħal fil-mod kif isiru r-rosters tal-Gozo Channel?

ONOR.

JOE DEBONO GRECH: Le, ma nikkonfermax.

Li nikkonferma żgur, għax dan għidtu fil-Budget huwa, li mhux lest li nħalli lill-kapijiet joperaw mingħajr ma jgħatu rendikont lili, għaliex jiena ġejt elett mill-poplu biex fejn ikun hemm bżonn nagħti s-sodisfazzjon meħtieg.

Hija redikola li ssib li fil-Gozo Channel ir-roster kien jinħadem minn irjus kbar u li dawk li huma nvoluti fil-Human Resourses Management, u li hu d-dover tagħhom li jlestu u jieħdu ħsieb ir-roster, jinżammu kompletament fl-għama.

KUMITAT TA' RIABILITAZZJONI - GUIDELINES

L-ONOR.

AUSTIN GATT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk tlestiex l-istudju dwar il- guidelines li jaħdmu fuqhom il-Kumitat ta' Riabilitazzjoni (ara PQ 917) u jekk iva, x'inhu r-riżultat?

ONOR.

CHARLES BUHAGIAR: L'istudju dwar il-guidelines li jaħdmu fuqhom il-Kumitat ta' Riabilitazzjoni għadu ma tlestiex.

Meta dan l-istudju jkun lest titpoġġa kopja fuq il-Mejda tal-Kamra

PERSUNI LI KKONTESTAW GĦALL-ELEZZJONI ĠENERALI

L-ONOR.

AUSTIN GATT staqsa lill-Prim Ministru: Jista' l-Prim Ministru jgħid liema persuni li kkontestaw l-aħħar elezzjoni ġenerali mal- Malta Labour Party ġew nominati bħala membri ta' xi bord, jew ingħataw konsulenza jew ġew impjegati mal-Gvern jew xi korp statutorju jew kumpannija kkontrollata mill-Gvern u jindika n-natura tan-nomina tagħhom u kemm jitħallsu?

Jista' l-Prim Ministru jgħid ukoll liema kandidati ma ngħatatilhom ebda ħatra?

ONOR.

ALFRED SANT: Jekk l-Onor.

Interpellant jgħoġbu jistaqsi dwar kandidati individwali nagħtih l-informazzjoni mitluba.

PROĠETT GĦAR-RIABILITAZZJONI TAL-BELT, VALLETTA

L-ONOR.

AUSTIN GATT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid meta ltaqa' l-Valletta Rehabilitation Committee mill-1 ta' Novembru, 1996 sal-lum u jekk iddiskutiex l-irranġar ta' Triq Zakkarija u jekk iva, meta?

ONOR.

CHARLES BUHAGIAR: Il-Kumitat għar-Riabilitazzjoni tal-Belt Valletta ma sejjaħ l-ebda laqgħa mill-1 ta' Novembru 1996 'l hawn.

Il- Membri tal-Kumitat il-ġdid għandu jiġi ffurmat dalwaqt.

Għar-rigward tal-proġett ta' titjieb ta' servizzi u pavimentar ta' Triq Zakkarija dan il-proġett kien diskuss u approvat mill-Kumitat f'Ġunju tas- sena li għaddiet.

Il-Proġett għar-Riabilitazzjoni tal-Belt Valletta għadu jimxi fuq il-business plan ta' tlett snin approvat f'Ġunju li għadda.

ĦAL LUQA - FTUĦ TA' TRIQ

L-ONOR.

ĊENSU GALEA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jieħu l-passi neċessarji biex it-triq li mill-industrial area ta' Ħal Luqa, liema triq twassal sa ħdejn id- Dipartiment ta' l-Avjazzjoni Ċivili, tinfetaħ immedjatament, billi jitħaffef ix-xogħol ta' trinek li qed isir, peress li minbarra li din hi l- uniku aċċess għal dan id-dipartiment din isservi wkoll f'każ ta' emerġenza fl-ajruport?

ONOR.

CHARLES BUHAGIAR: Dan ix-xogħol qiegħed isir ġo żona li responsabbli għaliha l-MDC u għalhekk l-Onor.

Interpellant mitlub jagħmel din id-domanda lill-Ministru kkonċernat.

MIA - SECURITY

L-ONOR.

ĊENSU GALEA staqsa lill-Prim Ministru: Jista' l-Prim Ministru jieħu l-passi neċessarji biex is-security li hemm ħdejn il-gate ta' qrib Park I ta' l-Ajruport, jitqiegħed iktar 'il barra minn fejn hu llum, biex b'hekk jiġi assigurat li din l-area kollha tkun kontinwament taħt il-ħarsien tal-forzi tas-sigurta'?

ONOR.

ALFRED SANT: L-area immedjatament barra l-gate imsemmija mill- Onor. Membru ma tifformax parti mir-restricted area minħabba n-natura tax- xogħol li jsir f'din l-area.

Barra minn hekk, minħabba li l-għan ewlieni tal-forzi tas-sigurta' fl-ajruport huwa li jipproteġu u jissalvagwardjaw l- Avjazzjoni Ċivili kontra interferenza illegali, m'huwiex prattikabbli li din il-gate titqiegħed aktar 'il barra fl-interess ta' l-istess sigurta' ta' l-avjazzjoni.

ĠONNA/PLAYING FIELDS

L-ONOR.

ĊENSU GALEA staqsa lill-Ministru tad-Djar: Jista' l- Ministru jgħid liema huma l-ġonna/playing fields li bħalissa huma mfassla jew qed jiġu mibnija minn xi dipartiment jew awtorita' li jaqgħu taħt id- dikasteru tiegħu?

Meta tfassal u meta saret l-applikazzjoni lill-Planning Authority fil-każ ta' kull wieħed minn dawn il-ġonna?

Meta ħareġ il- permess relattiv mill-Planning Authority?

Kemm hu stmat li se jiswa kull wieħed minn dawn il-ġonna/playing field?

Meta ħarġu t-tenders/documents u meta ġie mogħti x-xogħol f'kull każ?

ONOR.

FREDDIE PORTELLI: Kif aktarx jaf l-Onor.

Interpellant, il-proġetti ta' ġonna pubbliċi/playing fields fl-oqsma ta' djar jaqgħu taħt ir- responsabbilta' tad-Dipartiment tal-Bini u Tiswija ta' Djar.

Madankollu aktarx jaf ukoll li għalkemm il-kordinazzjoni tal-proġetti u l-ħlas għax- xogħlijiet isir mid-Dipartiment li fil-fatt jifforma parti minn dan il- Ministeru, it-tfassil ta' pjanti, applikazzjonijiet ta' l-Awtorita' ta' l- Ippjanar u l-ħruġ u l-għoti tat-tenders isir mit-Taqsima tax-Xoghlijiet.

Għalhekk rigward dik l-informazzjoni li tikkonċerna l-permessi nagħti parir lill-Onor.

Interpellant jagħmel din il-mistoqsija lill-Ministeru għax- Xogħlijiet Pubbliċi u Kostruzzjoni.

Dawn li ġejjin huma l-proġetti kollha għall-1997:

Tenders mogħtija f'Jannar:

Kalkara/Bighi -Lm17,000 Sta.Lucia -Lm31,900 Zabbar(S.Pietru) -Lm17,800 Zejtun(ta' Ganza)-Saqaf tal-Gibjun -Lm19,000

Tenders li se joħorġu fix-xhur li ġejjin:

Fgura(Patri Redent Gauci) (Marzu) Lm104,600 Floriana(Binja Vilhena) (April) -Lm 85,000 Pieta' H.E. (Mejju) Lm 38,000 Ghaxaq H.E. (Gunju) -Lm 50,200 Mgarr H.E (Lulju) Lm 31,400 Gudja(Tax-Xlejli) (Awissu) Lm 48,000

Apparti minn dawn, hemm proġetti oħra bħal dawk tas-Siġġiewi (Wied Ħesri) u Luqa (Ħal-Farruġ) li għadhom qed jistennew il-permess ta' l-Awtorita' ta' l- Ippjanar u li għadom ma tħejjewx l-offerti għalihom.

TURIŻMU - TIMESHARE ACCOMODATION

L-ONOR.

ĊENSU GALEA staqsa lill-Ministru tat-Turiżmu: Jista' l- Ministru jgħid jekk hemmx il-ħsieb li jkun hemm xi tibdil dwar l-użu tat- timeshare accomodation f'Malta u f'Għawdex?

Kemm hu n-numru ta' sodod reġistrati għat-timeshare f'Malta u f'Għawdex?

Hemm il-ħsieb li jkun hemm xi tibdil fil-mod ta' kif ikun regolat il-bejgħ tat-timeshare accomodation?

Jekk iva, x'tibdil mistenni jsir?

ONOR.

KARMENU VELLA: Il-Gvern ihares lejn l-akkommodażżjoni tat-Time Share f'Malta bhala wahda ta' livell tajjeb hafna, kif ukoll li din l- industrija tagħti Turizmu garantit, infatti, iqis dan is-settur bhala wiehed pożittiv.

Bħalissa hawn 2,500 sodda li jintużaw ghat-Timshare.

Hemm il-ħsieb li l-Assoċjażżjoni tat-Timeshare bhal assoċjazzjonijiet ta' setturi ohra, tinghata r-responsabilita li tirregola hi stess is-settur tagħha - f'dan il-każ il-bejgħ ta' appartamenti Timeshare lill-barranin.

DJAR - APPLIKAZZJONIJIET

L-ONOR.

ĊENSU GALEA staqsa lill-Ministru tad-Djar: Jista' l- Ministru jgħid kemm kien in-numru ta' applikazzjonijiet li daħlu fid- Dipartiment tad-Djar, xahar b'xahar, u lokalita' lokalita', minn Novembru 1996 sal-lum?

Kemm kien in-numru ta' postijiet li ġew allokati xahar b'xahar u lokalita' b'lokalita', minn Novembru 1996 sal-lum?

Kemm kien it- total ta' applikazzjonijiet pendenti mad-Dipartiment għall-Akkomodazzjoni Soċjali xahar b'xahar, minn Ottubru 1996 sal-lum?

Kien hemm xi applikazzjonijiet li għalkemm daħlu fid-dipartiment, s'issa għadhom ma ġewx reġistrati u jekk kien hemm, kemm kien hemm?

ONOR.

FREDDIE PORTELLI: L-informazzjoni mitluba qed titqiegħed fuq il- Mejda tal-Kamra.

Dwar l-aħħar parti tad-domanda, jien infurmat illi m'hemmx applikazzjonijiet mhux reġistrati.

Total ta' applikazzjonijiet pendenti:

|Xahar |Total | |Ottubru 1996 |4505 | |Novembru 1996|4588 | |Diċembru 1996|4662 | |Jannar 1997 |4750 | |Frar 1997 |4839 |

MUŻEWIJIET - HOWARD GARDENS F'IMDINA

L-ONOR.

JOE CASSAR staqsa lill-Ministru ta' l-Edukazzjoni u Kultura Nazzjonali: Billi ġie mħabbar f'gazzetti lokali li qed jitħejja pjan dwar il-Majjistral ta' Malta li jolqot fost inħawi oħra l-Imdina, jista' l- Ministru jgħid x'konsultazzjonijiet kellu s'issa mad-Dipartiment tal- Mużewijiet dwar l-Imdina speċjalment dwar Howard Gardens?

ONOR.

EVARIST BARTOLO: Ngħarraf lill-Onor.

Interpellant li s'issa d- Dipartiment tal-Mużewijiet ma rċeviex domanda għal konsultazzjoni mingħand l-Awtorita' għall-Ippjanar.

Meta ssir din id-domanda tingħata l-attenzjoni meħtieġa.

TUNEŻIJA - ŻJARA MILL-MINISTRU

L-ONOR.

JOE CASSAR staqsa lill-Ministru tal-Kummerċ: Jista' l- Ministru jgħid min kienu l-Ministri Tuneżini li ltaqa' magħhom dan l-aħħar f'Tuneż u x'kien ir-riżultat ta' dawn il-laqgħat?

ONOR.

LEO BRINCAT: Matul iż-żjara tiegħi ġewwa t-Tuneżija, iltqajt ma' s- Sur Mondher Zenaidi, Ministru għall-Kummerċ, is-Sur Mohamed Ghannouchi, Ministru għall-Koperazzjoni Internazzjonali u Investiment Barrani; is-Sur Toufik Baccar, Ministru għall-iżvilupp Ekonomiku; is-Sur Slaheddine Bourguerra, Ministru ta` l-Industrija; u mas-Sur Hamdane Ben Othman, President u Direttur - Ġenerali taċ-CEPEX.

Iż-żjara saret biex twitti t-triq fuq livell governattiv għall-mawra li 43 negozjant għamlu ġewwa t-Tuneżija bħala parti minn Trade Mission organizzata mill-METCO.

Fil-laqgħat kollha li saru, intwerew ix-xewqa u l-impenn li r- relazzjonijiet kummerċjali bejn iż-żewġ pajjiżi jikbru u jiżviluppaw f`mod aktar viżibbli u bbilanċjat, bħala parti mill-politika tal-Gvern li jiddiversifika kemm jista' s-swieq għall-prodotti Maltin.

Naħseb li l-Onor.

Membru ilu jaf tajjeb li x-xogħol tal-METCO mhuwiex li jikseb ordnijiet direttament għad-ditti Maltin iżda li jiffaċilita l- kuntatti bejn ditti u ażjendi Maltin u dawk barranin fis-swieq 'il bogħod minn xtutna.

B'sodisfazzjon ninnota li f'Tuneż id-ditti Maltin irċevew madwar 430 enquiry, filwaqt li ġewwa l-Eġittu l-istess delegazzjoni kellha madwar 1000 enquiry.

Il-pubbliċita` estensiva fl-istampa Eġizzjana u Tuneżina għenu mhux ftit biex inkisbet din it-tweġiba pożittiva.

Dan kollu sar fl-isfond ta` l-appoġġ tal-Gvern Malti għall-iżvilupp kontinwu tas-Settur Privat.

SAĦĦA - ĦADDIEMA

L-ONOR.

JOE CASSAR staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kemm ħaddiema ġew imċaqalqin minn posthom fid-dipartimenti li hu responsabbli għalihom, f'dawn l-aħħar jiem, jekk dan ġara, jista' l-Ministru jgħid f'liema dipartimenti ġara dan u għaliex?

ONOR.

MICHAEL FARRUGIA: Filwaqt li nirriferi lill-Onor.

Membru għall- mistoqsija parlamentari numru 3670 tas-Seduta Nru. 39, in-numru ta' ċaqliq kien ta' 159.

ONOR.

JOE DEBONO GRECH - LAQGĦAT MAL-MINISTRI

L-ONOR.

JOE CASSAR staqsa lill-Ministru għat-Trasport u Portijiet: Billi fid-diskors tiegħi f'din il-Kamra nhar l-Erbgħa 26 ta' Frar, l- Ministru semma li ta' sikwiet ikollu laqgħat ma' ministri oħra dwar il- proġetti tiegħu, jista' l-Ministru jgħid meta kellu laqgħat dwar dak li semma mal-Ministru tal-Ħarsien Soċjali u mal-Ministru ta' l-Edukazzjoni u Kultura Nazzjonali u x'kien ir-riżultat ta' dawn il-laqgħat?

ONOR.

JOE DEBONO GRECH: Ninforma lill-Onor Interpellant li mal-ministri kollegi tiegħi kollha jkolli minn żmien għal żmien laqgħat kemm ta' natura ġenerali kif ukoll fuq materji speċifiċi li jikkonċernaw l-operat tal- Ministeru għat-Trasport u Portijiet.

NORTH WEST LOCAL PLAN

L-ONOR.

ĊENSU GALEA staqsa lill-Vici Prim Ministru, Ministru għall- Affarijiet Barranin u ta' l-Ambjent.: Billi f'seduta tal-Parlament il- Viċi Prim Ministru esprima l-opinjoni li n-North West Local Plan għadu biss draft u għalhekk mhux bilfors li dan jiġi osservat f'dan l-istadju, jista' l-Viċi Prim Ministru jagħti tagħrif dwar x'inhi r-raġuni li meta l-Planning Authority tiġi biex tikkonsidra applikazzjonijiet tal-privat, din l-istess awtorita' tkun iebsa ħafna biex tapplika r-regoli l-ġodda kif proposti, u mhux darba jew tnejn li l-applikanti jiġu nformati li jridu jistennew sakemm regoli oħra jiġu fis-seħħ?

ONOR.

GEORGE VELLA: Nixtieq ninforma lill-Onor.

Interpellant, illi rakkomandazzjonijiet fuq applikazzjoni isiru a bażi tal-Pjan ta' Struttura u dokumenti oħra ta' policy approvati mill-awtorita'.

Jistgħu jingħataw ukoll rakkomandazzjonijiet ibbażati fuq Pjan Lokali li jkun għadu fi stadju ta' abbozz (jiġifieri li jkun għadu ma tressaqx quddiem l-awtorita' għall- approvazzjoni).

Dawn, pero', jkunu sekondarji għal raġunijiet ibbażati fuq dokumenti ta' policy approvati.

Barra minn hekk, skond il-Pjan ta' Struttura, applikazzjoni tista' tiġi rrifjutata jekk l-iżvilupp propost jikkomprometti Pjan Lokali li għad irid jitħejja (jew jiġi approvat).

DROGATI - SERVIZZ TA' APPOĠĠ

L-ONOR.

JOE CASSAR staqsa lill-Ministru tal-Ħarsien Soċjali: B'riferenza għall-mistoqsija parlamentari numru 693 dwar servizzi għall- familji li jkollhom membru/membri milquta bid-droga, jista' l-Ministru jgħid kemm hemm persuni mħarrġa li jagħtu counselling u support lill- familji?

ONOR.

EDWIN GRECH: B'riferenza għall-mistoqsija parlamentari numru 693, dwar "servizzi għall-familji li jkollhom membru jew membri milquta bid- droga", fejn kienu ġew ikkwotati il-figuri t'Ottubru 1996, dak iż-żmien kien hemm tliett persuni mpjegati fulltime u ieħor part-time, ilkoll gradwati u mħarġa fil-counselling u support lill-familji.

Fil-preżent, fis-Servizzi għall-Familji, hemm żewġ persuni fulltime, u bħalissa qed jiġu reklutati persuna fulltime u oħra part-time ilkoll bil- kwalifiki meħtieġa.

IMPJIEGI

L-ONOR.

JOE CASSAR staqsa lill-Ministru tal-Ħarsien Soċjali: Billi fit-tweġiba għall-mistoqsija parlamentari numru 3428, l-Ministru stqarr "li hija prattika aċċettabbli internazzjonalment, li meta ssir analisi ta' statistika, ċertu assunzjonijiet ikollhom isiru bilfos, dan isir saħansitra, anke meta jsir stħarriġ xejntifiku", jista' l-Ministru jgħid jekk jistax ikun hemm dak li jissejjaħ margin of error fiċ-ċifri mogħtija?

ONOR.

EDWIN GRECH: M'għandi xejn x'inżid ma' dak li għidt fit-tweġiba li tajt għall-mistoqsija parlamentari numru 3428.

ĦABS ĊIVILI - SEJBA TA' DROGA

L-ONOR.

TONIO BORG staqsa lill-Prim Ministru: Jista' l-Prim Ministru jgħid kemm-il sejba ta' droga saret fi Frar, 1997 fil-Faċilita' Korrettiva ta' Kordin?

ONOR.

ALFRED SANT: Fi Frar ta' l-1997 saru żewġ sejbiet ta' droga fil- Faċilita' Korretiva ta' Kordin.

EDUKAZZJONI - ARRETRATI LILL-INSTRUCTORS

L-ONOR.

TONIO BORG staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid xi żviluppi kien hemm fil-kwestjoni tal-ħlas ta' arretrati lill-instructors fid-Dipartiment ta' l-Edukazzjoni?

ONOR.

EVARIST BARTOLO: Nixtieq ninforma lill-Onor.

Interpellant li fi Frar 1997 id-Diviżjoni ta' l-Edukazzjoni għaddiet id-dokumentazzjoni bir- rakkomandazzjonijiet meħtieġa għall-assimilazzjoni tal-gradi ta' l- instructors lill-Kummissjoni għas-Servizz Pubbliku.

Hekk kif ikun hemm l- approvazzjonijiet meħtieġa tittieħed l-azzjoni neċessarja għall- ħlas ta' l- arretrati dovuti.

LIJA - QTUGĦ FIL-PROVVISTA TA' L-ILMA

L-ONOR.

TONIO BORG staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid x'kienet ir-raġuni li għal jiem sħaħ ma kienx hemm provvista ta' ilma f'parti minn Triq il-Mitħna, Triq Kardinal Ferretti u Triq Depiro Guorgion f'Ħal Lija?

X'passi se jittieħdu biex ma jkunx hemm ripetizzjoni ta' din l-inkovenjenza għal dawn ir- residenti?

ONOR.

CHARLES BUHAGIAR: Tweġiba tingħata f'xi seduta oħra.

RUSSI - APPLIKAZZJONI GĦAL VISA

L-ONOR.

TONIO BORG staqsa lill-Prim Ministru: Jista' l-Prim Ministru jikkonferma li persuni ta' nazzjonalita' Russa m'humiex iktar obbligati li japplikaw għal visa 15-il jum qabel il-wasla f'Malta, kif isir ma' persuni ta' nazzjonalitajiet oħra li jirrikjedu l-visa?

Jekk ir-risposta hi fl- affermattiv, minn mindu bdiet tapplika din il-politika ġdida?

X'miżuri se jittieħdu biex ma jsirux abbużi; ġewx ikkonsultati l-uffiċjali ta' l- Immigrazzjoni (Pulizija) dwar din il-bidla u kenux ta' parir favorevoli għal din il-policy ġdida?

ONOR.

ALFRED SANT: Ma nikkonfermax.

P.A. - APPLIKAZZJONI NRU.

L-ONOR.

TONIO BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jgħid x'diffikultajiet iltaqgħet magħhom l-Awtorita' ta' l-Ippjanar fl- ipproċessar ta' l-applikazzjoni 511/96 magħmula mill-Kunsill Lokali ta' Ħal Lija għal titjib fil-Pjazza ta' Ħal Lija li ilha pendenti minn Frar 1996?

Xi prospetti hemm li tittieħed deċiżjoni fil-viċin?

ONOR.

GEORGE VELLA: L-applikazzjoni ġiet deċiża mill-Kummissjoni għall- Kontroll ta' l-Iżvilupp fid-29 ta' Jannar 1997 u l-permess issa nħareġ.

Kien hemm bżonn li jsiru konsultazzjonijiet mal-Kummissarju ta' l-Artijiet, mal-Kumitat Konsultattiv tal-Wirt Nazzjonali u ma' Units oħra fid- Direttorat ta' l-Ippjanar.

ĦABS ĊIVILI - SEJBA TA' DROGA

L-ONOR.

TONIO BORG staqsa lill-Prim Ministru: B'riferenza għall- mistoqsija parlamentari numru 3291, jista' l-Prim Ministru jgħid kemm-il darba ssejjaħ il-maġistrat ta' l-għassa bħala maġistrat inkwerenti fil-ħabs għas-sejbiet ta' droga msemmija fir-risposta għall-istess domanda u dan ai termini ta' Artiklu 546 tal-Kodiċi Kriminali?

ONOR.

ALFRED SANT: Ħames darbiet.

SKEJJEL - ŻEBBUĠ

L-ONOR.

MICHAEL BONNICI staqsa lill-Ministru ta' l-Edukazzjoni u Kultura Nazzjonali: Minħabba l-fatt li l-iskejjel primarji ta' Ħaż- Żebbuġ saru żgħar wisq għall-popolazzjoni ta' dan il-lokal, jikkonsidra l- Ministru li tinbena skola ġdida fl-area ta' Ħal Mula kif hemm pprovdut fuq il-pjanta li qed nibagħtlek under separate cover?

ONOR.

EVARIST BARTOLO: Tweġiba tingħata f'xi seduta oħra

GŻIRA - ŻBROFFAR TA' DRENAĠĠ

L-ONOR.

JOHN VELLA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid x'inhuma l-pjani biex id-dipartiment isolvi l-problema tad-drenaġġ li jfur matul ix-Xatt tal-Gżira partikolarment fejn jiżbroffa f'Bouverie Street kull darba li tagħmel ix- xita?

ONOR.

CHARLES BUHAGIAR: Id-dipartiment bħalissa qiegħed jesegwixxi proġett ġewwa Ta' Sliema, fejn permezz ta' main ġdid u overflow chamber f'The Strand u t-tqegħid ta' hydrobrake, biex jillimita l-kwantita' ta' drenaġġ iżjed 'l isfel fis-sistema, il-fawran fix-Xatt tal-Gżira jitnaqqas konsiderevolment.

Bħala t-tieni fażi hu maħsub illi tissaħħaħ il-pumping station tal-Gżira wara li jitqiegħdu rising mains ġodda bejn il-Gżira u l-Imsida.

Dan hu wieħed mill-long term objectives tal-Master Plan tad-drenaġġ u għad irid jiġi ddisinjat.

SKEJJEL - TQASSIM TA' ĦALIB

L-ONOR.

JOHN VELLA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid għaliex qed ikun hemm tgergir minn ġenituri f'diversi skejjel minħabba li qed ikun hemm xi sikkatura fil-mod kif qed jitqassam il-ħalib?

Sar xi tibdil fis-sistema riċentement?

ONOR.

EVARIST BARTOLO: Bħala parti mill-proċess ta' deċentralizzazzjoni, id-Diviżjoni ta' l-Edukazzjoni fdat f'idejn il-Kapijiet ta' l-iSkejjel ix- xiri tal-ħalib għall-iskejjel partikolari tagħhom.

Kull kap, fis-sistema preżenti, jagħmel l-arranġamenti diretti mal-Malta Dairy Products skond il-bżonn ta' kull skola u jieħu ħsieb l-ilmenti li jistgħu jinqalgħu dwar din il-materja.

Ħadd daqs il-kap ta' l-iskola ma jkun jaf il-ħteġijiet ta' l-iskola fejn tidħol provvista ta' ħalib u llum il-kapijiet għandhom l-awtorita' li jsolvu il-problemi li jinqalgħu bla ma jkollhom bżonn joqgħodu jirriferu kollox lill-Uffiċċju Ċentrali.

Fejn jidħol kwalita' u kwantita' huma l-kapijiet li jagħmlu l-kalkoli u jiddeċiedu.

Dwar dan ma kien hemm l-ebda tibdil u s-sistema għadha kif kienet jiġifieri li flixkun ta' pinta jinqasam bejn tliet itfal.

SKEJJEL - TQASSIM TA' ĦALIB

L-ONOR.

JOHN VELLA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm tqassam ħalib fl-iskejjel primarji u sekondarji matul ix-xahar ta' Ottubru 1996?

Jista' l-Ministru jagħti din l-informazzjoni b'riferenza għal kull skola?

ONOR.

EVARIST BARTOLO: L-informazzjoni mitluba mill-Onor.

Interpellant tqiegħed fuq il-Mejda tal-Kamra għall-qari aktar kmieni f'din is-seduta.

P.A. - PERMESSI

L-ONOR.

MARIA CAMILLERI staqsiet lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jispjega kif inbeda xogħol ta' bini ta' erba' maisonettes semi-detached b'garaxx sottopost fuq Plot Nru. 51 Triq Alessandro Curmi Tal-Virtu' Rabat (App.

Nru. 7771/96) meta l-applikazzjoni għadha qegħda tiġi proċessata; l- applikazzjoni tmur kontra kull forma ta' estetika fl-ambjent meta l-istess area hija żviluppata f'vilel detached u/jew semi-detached?

ONOR.

GEORGE VELLA: Saret spezzjoni mill-Enforcement Officer fuq is-sit imsemmija.

Mill-ispezzjoni rriżulta li hemm permess validu PA2559/95 li ħareġ fit-8/1/96.

L-applikazzjoni PA7771/96 msemmija fil-mistoqsija hija talba biex jiġi mġedded il-permess oriġinali.

Ix-xogħol li sar s-issa jikkonsisti fi tħammil u qtugħ ta' blat.

Spezzjonijiet se jsiru aktar 'il quddiem biex niżguraw li x-xogħol isir skond il-permess.

AIR MALTA - IMPJEGATI

L-ONOR.

ALEX SCEBERRAS TRIGONA staqsa lill-Ministru tat-Turiżmu: Peress li xi sitt ġimgħat qabel ma xolja l-Parlament il-Prim Ministru ta' dak iż-żmien kien ħareġ direttiva biex ma jsiru l-ebda promozzjoni jew impjieg mas-settur pubbliku, inklużi dawk parastatali, jista' l-Ministru jgħid fuq liema kriterju ġew impjegati seba' persuni fl-Air Malta ġimgħa qabel l-elezzjoni ġenerali; u min hu responsabbli b'dan l-aġir?

Jista' l-Ministru jagħti lista ta' l-impjegati - bil-grad tagħhom - li għandhom membri tal-familja jaħdmu ma' l-istess kumpannija meta ġew ingaġġati ma' l-Air Malta?

Jista' l-Ministru jagħti lista tal-membri tat-tmexxija - management - u qrabathom li ġew impjegati ma' l-Air Malta minn meta laħaq chairman is-Sur Joe N. Tabone?

ONOR.

KARMENU VELLA: Nippreżumu li l-Onor Ħabib tieghi qiegħed jirriferi ghad-direttiva li kienet ħarget immedjatatment wara u mhux qabel ma ġie xolt il-Parlament f'Settembu li għadda.

Dwar l-ewwel parti tal-mistoqsija nikkonferma li kien hemm ksur ta' din id-direttiva meta f'Ottubru 1996, iċ-chairman tal-kumpannija kien awtorizza l-impjieg ta' sitt Assistant Managers, anke jekk dan sar bil-permess ta' l- ETC (Numru 158/96) u kienet pubblikata sejħa għall-applikazzjoniet f'Lulju ta' qabel.

Rigward it-tieni parti tal-mistoqsija, ir-records tal-kumpannija ma jinkludux dettalji dwar membri tal-familja impjegati.

Għal dak li għandu x'jaqsam mat-tielet parti, u għalkemm hawn ukoll, m'hemmx records uffiċjali, matul il-perijodu in kwestjoni, gew impjegati bhala clerk jew cabin crew it-tifel jew tifla ta' division Co-Ordinator u zewg Heads, filwaqt li wieħed mid-Diretturi kellu l-ħuh impjegat bħala Group Head.

SERVIZZ PUBBLIKU - SENIOR PRINCIPALS

L-ONOR.

ALEX SCEBERRAS TRIGONA staqsa lill-Prim Ministru: Jista' l- Prim Ministru jgħid xi preparazzjonijiet qed isiru għall-extended interview għall-għażla ta' senior principals?

Meta sejjer isir l-extended interview u fiex jikkonsisti?

ONOR.

ALFRED SANT: Id-deċiżjoni li ħabbar il-Gvern dwar eżami ieħor li għandu jsir, u li se jieħu l-forma ta' extended interview, għall-ħatra ta' uffiċjali fil-grad ta' Senior Principal ġiet ikkomunikata lill-Kummissjoni dwar is-Servizz Pubbliku, li għandha r-responsabbilita' li tniedi dan il- proċess ta'għażla.

Deċiżjoni finali dwar fiex ikun jikkonsisti dan l-extended interview u dwar ħwejjeġ oħra relatati tittieħed fl-isfond tar-reazzjoni tal- kummissjoni.

TURIŻMU - AKKOMODAZZJONI TURISTIKA

L-ONOR.

MICHAEL REFALO staqsa lill-Ministru tat-Turiżmu: Jista' l- Ministru jikkonferma li l-proprjeta' msemmija fit-tweġiba parlamentari numru 3275 hi kollha reġistrata bħala akkomodazzjoni turistika?

Jekk fl- affermattiv x'tip ta' liċenzja għandhom biex joperaw fis-settur tat-turiżmu bħala akkomodazzjoni turistika?

ONOR.

KARMENU VELLA: Il-lukanda Bay Point, li kienet ingħatat l-art tagħha mill-Gvern b'rizoluzzjoni tal-Parlament f'Ġunju 1992, u li għandha l- permessi meħtiega mill-Awtorita' ta' l-Ippjanar u mill-HCEB, tingħata l- liċenżja proprja skond il-klassifikazzjoni li jistħoqqilha, wara li tibda topera.

Il-Porto Azzurro u l-break point huma reġistrati biex joperaw bħala appartamenti.

TURIŻMU - VOT KAPITALI

L-ONOR.

MICHAEL REFALO staqsa lill-Ministru tat-Turiżmu: Peress li l-Ministru fit-tweġiba tiegħu għall-mistoqsija parlamentari numru 2224 jibda bil-frażi "l-irjus li taħthom kien maħsub li jiġi allokat u minfuq, il-vot ...", jista' l-Ministru jinforma lill-Kamra jekk il-proġett huwiex se jseħħ jew inkella ġiex abbandunat?

ONOR.

KARMENU VELLA: Il-proġett ma giex abbandunat.

MILAN - BIT

L-ONOR.

MICHAEL REFALO staqsa lill-Ministru tat-Turiżmu: Peress li l-ġimgħa li għaddiet l-Ministru attenda għal BIT f'Milan, jista' l-Ministru jinforma lill-Kamra bl-ismijiet u l-karigi ta' dawk li mill-Ministeru u l- NTOM attendew din il-fiera?

X'kien ix-xogħol ta' kull wieħed minnhom?

X'inizjattivi ġodda beħsiebu jieħu l-Gvern u/jew l-NTOM biex ikompli jsaħħaħ it-turiżmu mill-Italja ta' Fuq?

X'inhi l-marketing plan ta' l-NTOM għas-suq Taljan għas-sena 1997 u l-futur qarib?

Xi prospetti joffri t- turiżmu Taljan lejn Malta għas-sena 1997 skond il-fehma tal-Ministru?

ONOR.

KARMENU VELLA: Id-delegazzjoni li attendiet għall-BIT minbarra minni kienet komposta mill-Private Secretary, mid-Direttur Marketing u mill- Manager Research and Planning ta' l-NTOM.

L-istand ta' l-NTOM kien immexxi mid-Director Designate ta' l-NTOM f'Milan.

Bħas-soltu kien hemm ukoll rappreżentanza mill-Air Malta.

L-għan tal-parteċipazzjoni tad-delegazzjoni fil-BIT kien li l-Ministru jiltaqa' ma' l-operaturi u jagħti intervisti lit-Travel Trade Press Taljana filwaqt li ssir analisi tal-performance ta' Malta fis-suq Taljan minn fejn kien hemm nuqqas sostanzjali fl-1996.

Il-Marketing Plan ta' l-NTOM fl-Italja jikkonsisti f'reklamar, kemm fl- istampa, fuq it-television, partecipazzjoni fil-fieri, għajnuna lit-Tour Operators u pjan ta' Public Relations.

Jidher li ħafna min-nuqqas li kellna s-sena l-oħra kien l-aktar minn Sqallija fl-istess waqt fit-Tramuntana ta' l-Italja hemm potenzjal qawwi għal Malta.

Dan jista' jiġi sfruttat aktar b'ħidma fil-qrib ma' l-operaturi turistiċi kif ukoll ma' l-Air Malta.

DRITTIJIET TAN-NISA - DISKORS TA' L-ONOR.

HELENA DALLI

L-ONOR.

JOE BORG staqsa lill-Prim Ministru: Jista' l-Prim Ministru jekk jgħoġbu jqiegħed fuq il-Mejda tal-Kamra kopja tad-diskors li għamlet l-Onor.

Helena Dalli, Segretarja Parlamentari dwar id-Drittijiet tan-Nisa fi Brussels fit-3 ta' Marzu, 1997 waqt konferenza ntitolata Women's Rights are Human Rights?

Id-diskors ta' l-Onor.

Dalli kien dwar l- ugwaljanza fl-aċċess għall-flus u għall-poter?

ONOR.

ALFRED SANT: Kopja tad-diskors mitlub tpoġġa fuq il-Mejda tal-Kamra aktar kmieni f'din is-seduta.

STAMPERIJA TAL-GVERN

L-ONOR.

JOE BORG staqsa lill-Prim Ministru: Peress li milli jidher li l-istamperija tal-Gvern ma fadlilhiex kopji għal bejgħ ta' Att Nru. XXV ta' l-1995 dwar il-kumpanniji, jista' l-Prim Ministru jieħu ħsieb li jsiru numru sostanzjali ta' kopji ta' dan l-att kemm jista' jkun malajr peress li jintalbu ta' spiss kopji ta' din il-liġi minn studenti universitarji, avukati, accountants, awdituri, kummerċjanti u oħrajn?

ONOR.

ALFRED SANT: Ninsab informat li r-reprint ta' 800 kopja ta' l-Att Numru XXV ta' l-1995 dwar il-kumpanniji diga' qiegħed isir u mistenni li jkun għall-bejgħ fl-ewwel ġimgħa ta' April.

RICASOLI - TANK CLEANING FARM

L-ONOR.

JOE PSAILA SAVONA staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Prim Ministru jgħid x'inhuma l-proposti tal-Gvern fuq it-Tank Cleaning Farm ta' ħdejn Forti Ricasoli?

Hu meqjus bħala kompattibbli mal-proposti kulturali u storiċi li hemm għal dawn l-inħawi?

Hemm xi ħsieb biex jinstab post ieħor għal dan ix-xogħol?

ONOR.

GEORGE VELLA: Għalissa m'hemmx proposti għat-Tank Cleaning Farm ħdejn Fort Ricasoli.

Fid-Development Brief preparat mill-Awtorita' ta' l- Ippjanar għall-Forti Ricasoli huwa rikonoxxut il-fatt li l-viċinanza tat- tank cleaning farm m'huwiex ideali u jista' jkun ta' sogru għall-iżvilupp propost.

Din is-sitwazzjoni għandha tiġi studjata f'aktar dettal.

Hija wkoll rikonoxxuta l-importanza ta' din il-faċilita għall-użu tal-Port il- Kbir.

Madanakollu għalissa mhux qiegħed jiġi kkonsidrat ir-rilokazzjoni ta' din il-faċilita għal post ieħor.

UNIVERSITA' - NATIONAL MARINE SCIENCES STATION

L-ONOR.

JOE PSAILA SAVONA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid x'sar minnha l-inizjattiva li kienet ittieħdet mill-Universita' Maltija biex jittella' National Marine Sciences Station?

ONOR.

EVARIST BARTOLO: Tweġiba tingħata f'xi seduta oħra

TURIŻMU - GRADWATORJI ĠODDA

L-ONOR.

JOE PSAILA SAVONA staqsa lill-Ministru tat-Turiżmu: Billi minn Jannar ta' din is-sena kellhom jidħlu fis-seħħ il-gradwatorji ġodda għas-settur ta' l-akkomodazzjoni - kemm f'dak li huwa livell ta' stilel kif ukoll dak li huwa livell ta' servizzi u dan kellu jkun fid-deher bi plakka indikattiva fuq il-faċċata tal-hotel, tant li biex dawn ikunu standard għall-istabbilimenti kollha kienu maħruġa taħt is-sorvelljanza tal- HCEB minn ħafna żmien ilu.

X'qiegħed iżomm milli dan jiġi fis-seħħ?

ONOR.

KARMENU VELLA: Il-Bord tal-Lukandi u Stabbilimenti li jservu l-Ikel qed jifli bir-reqqa il-classifications u l-gradings li għandhom jidħlu fis- seħħ minn din is-sena.

Dawk tal-Ħames Stilel kif ukoll dawk ta' Erba' Stilel għanhom jinħargu dan ix-xhar.

ZEJTUN - SISTEMA TAD-DRENAĠĠ

L-ONOR.

JOE PSAILA SAVONA staqsa lill-Ministru tax-Xogħlijiet Pubbliċi u Kostruzzjoni: Jista' issa l-Ministru jwieġeb il-mistoqsija parlamentari numru 3155?

ONOR.

CHARLES BUHAGIAR: Għada kif għaddiet is-sistema tad-drenaġġ f'xi wħud minn dawn it-toroq.

Hu maħsub li dalwaqt tkompli t-tieni fażi ta' installazzjoni tas-sistema ta' drenaġġ f'dawn l-areas.

KUNSILL LOKALI TA' WIED IL-GĦAJN - SINDKU

L-ONOR.

JOE PSAILA SAVONA staqsa lill-Ministru tal-Ġustizzja u Kunsilli Lokali: B'riferenza għall-mistoqsija parlamentari numru 3151 u t-tweġiba għaliha, jista' l-Ministru jinforma lill-Kamra fejn waslu l- investigazzjonijiet?

ONOR.

CHARLES MANGION: Ninforma lill-Onor.

Interpellant li l- investigazzjonijiet li għalihom irriferejt fit-tweġiba li tajt għall- mistoqsija parlamentari numru 3151 għadhom għaddejjin.

DIABETE - SIRINGI

L-ONOR.

JOE PSAILA SAVONA staqsa lill-Ministru tas-Saħħa, Kura ta' l-Anzjani u Affarijiet tal-Familja: Jista' l-Ministru jgħid għaliex m'għadhomx jinħarġu disposable syringes tal-0.5cc u b'labra ta' gauge żgħira għall-użu ta' tfal li jbatu mid-diabete?

ONOR.

MICHAEL FARRUGIA: L-informazzjoni li għandu l-Onor.

Interpellant hija żbaljata.

HAMRUN: TRIQ L-ISKOLA - FOND 4C/3

L-ONOR.

JOSE' HERRERA staqsa lill-Ministru tad-Djar: Jista' l- Ministru jispjega kif ftit qabel l-elezzjoni l-fond 4C/3 School Street, Hamrun ġie trasferit minn persuna għal fuq ieħor, fil-fatt sar bejn omm u tifel meta l-omm kienet għadha ħajja, li isimhom qed jintbagħat separatament u kif ma ġewx segwiti l-proċeduri preskritti?

ONOR.

FREDDIE PORTELLI: Jien informat illi l-persuni msemmija ilhom joqogħodu fil-post mill-anqas sa mill-1986 u ommhom, li għandha 95 sena marret toqgħod ma' bintha oħra minħabba saħħitha.

Hi rrinunzjat għal- kirja.

Għalhekk id-dipartiment ma kellux triq oħra ħlief li joħroġ rikonoxximent lill-persuni indikati li fuq kollox kellhom applikazzjoni sa mill-1994.

PORTIJIET - PORT WORKERS SCHEME

L-ONOR.

JOSE' HERRERA staqsa lill-Ministru għat-Trasport u Portijiet: Jista' l-Ministru jgħid jekk hux beħsiebu jdaħħal emenda fil- Port Workers Scheme fejn ix-xogħol ma jintiritx biss mill-eredi maskili f'każ li ma jkunx hemm tfal maskili, jintiret minn nisa?

L-isem tal-persuna interessata qed jintbagħat separatament.

ONOR.

JOE DEBONO GRECH: Nixtieq ninforma l-Onor Membru li r-regolamenti eżistenti jipprovdu biss għall-ulied jew l-aħwa maskili li jistgħu jirtu l- liċenzja.

Bħalissa hemm kawża pendenti quddiem il-Qorti u għalhekk wieħed għandu jistenna s-sentenza li mistennija tinqata' dalwaqt.

EDUKAZZJONI - VOTI KAPITALI

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jispjega għaliex kien hemm it- tnaqqis segwenti fil-voti tal-Ministeru tiegħu: Technician Apprentices Scheme (TAS) minn Lm375,000 (1996) għal Lm300,000 (1997); Guidance and Counselling Services minn Lm25,000 (1996) għal Lm15,000 (1997); Nautical School Trainees Allowances Scheme minn Lm18,000 (1996) għal Lm15,000 (1997); u s-Science Lab Technicians Scheme minn Lm20,000 (1996) għal Lm15,000 (1997)?

Għaliex tneħħa l-vot dwar European Education?

ONOR.

EVARIST BARTOLO: Tweġiba tingħata f'xi seduta oħra

EDUKAZZJONI - VOTI KAPITALI

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jispjega għaliex il-vot Equipment for Government Schools, Further and Adult Education niżel minn Lm253,000 (1996) għal Lm160,000 (1997)?

ONOR.

EVARIST BARTOLO: Matul is-snin 1995/6/7, id-Dipartiment ta' l- Istudji Ogħla u Edukazzjoni ta' l-Adulti kien u għadu nvolut fit-tieni Protokol Finanzjarju ta' l-Ewropa Magħquda.

Skond dan il-Protokol kellna u għad għandna b'kollox tliet tenders.

Fil-1995 mis-somma ndikata fl-Estimi Equipment for Govt.

Schools li hi ta' Lm650,000, Lm600,000 huma flus li jngħataw lura skond l-imsemmi Protokol.

Fl-1996, is-somma ndikata kienet ta' Lm253,000 li minnhom Lm185,000 huma miksuba taħt dan il-Protokol.

Fl-1997, is-somma ndikata hi ta' Lm160,000 li minnhom Lm100,000 huma miksuba taħt dan il-Protokol.

Għalhekk fil-verita', is-somma kapitali Equipment for schools hija:

1995 Lm50,000 1996 Lm68,000 1997 Lm60,000

Bħala riżultat jidhru li n-nefqa Kapitali għas-settur Post-Sekondarju varja bi ftit.

EDUKAZZJONI - KUNSILLI SKOLASTIĊI

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid għaliex neħħa mill-budget tiegħu l-Vot dwar il-kunsilli skolastiċi?

Jista' l-Ministru jgħid jekk l- Assoċjazzjoni tal-kunsilli talbitx xi għajnuna?

F'każ affermattiv, x'kienet it-talba?

ONOR.

EVARIST BARTOLO: Il-fondi li qabel kienu jintnefqu prinċipalment fuq l-elezzjonijiet tal-kunsilli skolastiċi issa se jibdew joħorġu minn voti oħra.

L-Assoċjazzjoni tal-Kunsilli Skolastiċi f'diskussjonijiet informali miegħi ġiet imwegħda din l-għajnuna: l-użu ta' pustaġġ tad- Diviżjoni/Ministeru/l-użu ta' fax machine; użu ta' post li jservi ta' uffiċċju għall-assoċjazzjoni; u għajnuna kelrikali fl-amministrazzjoni.

L-assoċjazzjoni wkoll talbet lid-Direttur Ġenerali permess biex il- President tal-assoċjazzjoni jkun jista' joħroġ mill-iskola (fejn qiegħed bħala Assistent Kap) ħalli jkun jista' jżur l-iskejjel.

EDUKAZZJONI - NEFQA FL-ESTIMI 1997

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jagħti breakdown dettaljat skond il- Cost Centre and by Standard Item tan-nefqa fl-Estimi għas-sena 1997 għas- setturi li ġejjin: Planning & Development; Operations Primary; Operations Secondary; Further and Adult Education; Operations Trade School; Student Services & International Relations; Curriculum Development, Implementation & Review?

ONOR.

EVARIST BARTOLO: L-Onor.

Interpellant jista' jsib it-tagħrif li jixtieq fl-iskeda li tpoġġiet fuq il-Mejda tal-Kamra aktar kmieni f'din is- seduta.

Din l-iskeda turi l-flejjes għas-setturi varji tad-Diviżjoni, maqsuma skond il-cost centre u l-item.

L-iskeda turi wkoll il-cost centre tal-Finance and Administration li jaqdi wkoll il-ħteġijiet bħall-utilities u rent, għas-setturi kollha.

Il- Personal Emoluments tas-setturi kollha jinsabu wkoll taħt il-cost centre tal-Finance and Administration, biex hekk titħaffef it-tmexxija ta' dawn il- fondi.

Items li jinstabu taħt il-kategorija tal-Programmes and Initiatives m'humiex standard items, iżda jidhru f'din l-iskeda biex hekk ikun hemm ritratt aktar ċar tal-flejjes li hemm taħt il-cost centres kollha.

SKEJJEL - KINDERGARTENS

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jikkwantifika l-cost centre tal- kindergartens fl-Estimi għas-sena 1997 u jagħti l-ammont tan-nefqa kapitali maħsuba għal dan il-livell ta' edukazzjoni?

ONOR.

EVARIST BARTOLO: In-nefqa kapitali maħsuba għall-bżonnijiet ta' l- istudenti f'livell ta' kindergarten hija nkorporata taħt il-vot:

EQUIPMENT FOR GOVERNMENT SCHOOLS - Primary Schools (aktar dettalji jinsabu f'paġna numru 185 tal-Estimates 1997 maħruġ mill-Ministeru tal-Finanzi).

Kull kap ta' skola primarja, sew fit-tfassil tal-business plans kif ukoll fil-commitment sheet li huma obbligati jippreżentaw lid-Diviżjoni ta' l- Edukazzjoni, jinkorporaw il-bżonnijiet tal-klassijiet tal-kindergarten mal- bżonnijiet globali ta' l-iskola tagħhom.

Aktar ma qed ngħaddu flus lill-kapijiet ta' l-iskejjel aktar qed tinħass il-ħtieġa li kull kap jikkonsulta ma' l-istaff tiegħu dwar kif għandu jonfoq il-flus skond il-bżonnijiet u l-prijoritajiet ta' kull skola u l-mod kif issir in-nefqa ssir pubblika permezz ta' rendikont annwali.

SKEJJEL - XOGĦLIJIET

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jagħti lista dettaljata tax- xogħlijiet kollha li beħsiebu jwettaq il-Ministeru fl-iskejjel matul il- kumplament ta' din is-sena skolastika fuq bini ta' skejjel ġodda; estensjonijiet ta' skejjel; manutenzjoni ordinanrja ta' skejjel; u manutenzjoni jew tiswija straordinarja ta' skejjel?

Kemm hi stmata kull biċċa xogħol?

Liema minn dawn ix-xogħlijiet se jsiru mill-privat u kemm mill-ħaddiema tal-Gvern?

F'liema xahar se tinbeda kull biċċa xogħol elenkata hawn fuq?

ONOR.

EVARIST BARTOLO: Nirriferi lill-Onor.

Membru għat-tweġiba li tajt għall-mistoqsija parlamentari numru 3081.

HAMRUN - PJAZZA KAPPILLAN MUSCAT

L-ONOR.

ANTOINE MIFSUD BONNICI staqsa lill-Ministru tax-Xogħlijiet Pubbliċi u Kostruzzjoni: Peress li għad-domanda parlamentari numru 816 ta' l-Onor Jean Pierre Farrugia rigward il-Pjazza Kappillan Muscat, il- Ħamrun, ingħatat ir-risposta li "Id-Dipartiment tal-Bini u Inġinerija, li kien qed jieħu ħsieb dan ix-xogħol, bħalissa m'għandux pjanijiet immedjati biex jibda dan ix-xogħol", jista' l-Ministru jgħid jekk għas-sena 1996 kienx hemm pjanijiet mill-Ministeru għall-Ambjent sabiex tiġi upgraded and refurbished il-Pjazza Kappillan Muscat, il-Ħamrun?

Jista' jikkonferma li dawn ix-xogħlijiet kienu nklużi fil-pjan ta' ħidma għal 1996 tas-sezzjoni tal-Building and Engineering fi ħdan l-istess Ministeru?

Jista' l-Ministru jikkonferma li f'risposta għad-domanda parlamentari numru 35007 magħmula min Louis Cuschieri fis-17 ta' Lulju 1996, il-ministru għall-ambjent ta' dak iż-żmien, kien stqarr "Ninsab informat li x-xogħol fuq Pjazza Kappillan Muscat, Hamrun, mistenni li jibda f'Ottubru li ġej""

Jidhirlu l-Ministru li issa ma jkunx ġust għall-poplu Ħamruniż u lanqas għall-Kunsill Lokali li dan ix-xogħol ma jinbedix immedjatament biex almenu jilħaq jitlesta sa l-ewwel ġimgħa ta' Lulju meta tiġi ċċelebrata l-festa tal-Kunċizzjoni u anke għaliex din il-pjazza preżentement tinstab fi stat miżeru billi kienu diġa' nqalgħu s-siġar kollha bi preparamenti għax-xogħol li kellu jibda?

ONOR.

CHARLES BUHAGIAR: B'riferenza għax-xogħlijiet fi Pjazza Kappillan Muscat, il-Ħamrun wara laqgħa mal-Kunsilli Lokali ġie deċiż li jibda xogħol billi l-ewwel isir il-kordinament tas-servizzi infrastrutturali li għaddejjin minn din il-pjazza.

Wara li jiġi aċċertat li s-servizzi huma adegwati jitkompla x-xogħol l-ieħor.

Dan kollu hu konformi mal-policy ġdida tal-Gvern li qabel ma jsir xi tip ta' xogħol ta' resurfacing f'toroq, pjazez jew bankini jrid l-ewwel jiġi aċċertat il-kondizzjoni tas-servizzi infrastrutturali.

Minkejja li dawn ix-xogħlijiet kienu nklużi fil-pjan ta' ħidma għall-1996, sa l-aħħar ta' Ottubru, 1996 l-ebda xogħol ma kien inbeda ħlief il-qtugħ tas-siġar.

ANZJANI - SERVIZZ TAL-HOME HELP/CARE

L-ONOR.

ANTOINE MIFSUD BONNICI staqsa lill-Ministru tas-Saħħa, Kura ta' l-Anzjani u Affarijiet tal-Familja: Jista' l-Ministru jgħid x'kien in-numru totali ta' anzjani li kienu qed jirċievu s-servizz tal-Home Help/Care u n-numru ta' CSA's li kienu qed jaħdmu fit-28 ta'Frar 1997 f'Għawdex?

ONOR.

MICHAEL FARRUGIA: In-numru ta' anzjani li kienu qed jirċievu s- servizz tal-Home Help\Care f'Għawdex fit-28 ta' Frar, 1997 kien ta' 814 filwaqt li n-numru ta' CSA's jaħdmu fl-istess data kien 132.

ANZJANI - SERVIZZ TAL-HOME HELP/CARE

L-ONOR.

ANTOINE MIFSUD BONNICI staqsa lill-Ministru tas-Saħħa, Kura ta' l-Anzjani u Affarijiet tal-Familja: X'kien in-numru totali ta' anzjani li kienu qed jirċievu s-servizz tal-Home Help/Care u n-numru ta' CSA's li kienu qed jaħdmu fit-28 ta' Frar 1997 f'Malta?

ONOR.

MICHAEL FARRUGIA: In-numru ta' anzjani li kienu qed jirċievu s- servizz tal-Home Help/Care fit-28 ta' Frar, 1997, f'Malta, kien ta' 2,509 filwaqt li n-numru ta' CSA's jaħdmu fl-istess data kien 443.

ANZJANI - MEALS ON WHEELS

L-ONOR.

ANTOINE MIFSUD BONNICI staqsa lill-Ministru tas-Saħħa, Kura ta' l-Anzjani u Affarijiet tal-Familja: Billi skond tagħrif mogħti fir- risposta għad-domanda parlamentari numru 3380, is-servizz tal-Meals on Wheels diġa' twassal għand anzjani li joqogħdu f'diversi rħula u bliet imxerrdin ma' Malta kollha - 47 b'kollox - jista' l-Ministru jgħid jekk hemmx xi anzjani f'xi lokalita' oħra barra minn dawn is-47 lokal li qegħdin jistennew is-servizz?

Għalkemm il-vot għas-servizz ta' Meals on Wheels fil-budget għas-sena 1996 kien ta' Lm14,000, x'kienet l-ispiża attwali li d-Dipartiment ta' l- Anzjani nefaq fuq dan is-servizz fl-1996?

ONOR.

MICHAEL FARRUGIA: M'hemmx anzjani li bħalissa qed jistennew is- servizz Meals on Wheels peress li dan jingħata mill-ewwel wara li tiġi mistħarrġa l-applikazzjoni.

L-ispiża attwali li d-Dipartiment ta' l-Anzjani u Bżonnijiet Speċjali nefaq fuq dan is-servizz fl-1996 kienet Lm16,918.500.

GZIRA - POLIKLINIKA

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jispjega għaliex fl- aħħar ġimgħa ta' Frar 1996 ma tqassmux pilloli Diclofenac mill-Health Clinic tal-Gzira?

ONOR.

MICHAEL FARRUGIA: Wieħed jassumi li l-Onor.

Deputat qiegħed jistaqsi fuq Frar ta` 1997 u mhux fuq Frar ta` 1996.

Id-Dipartiment tas-Saħħa jixtri żewġ dożi tal-pilloli Diclofenac, dawk tal-25mgs u tal-50mgs.

Il-pilloli tal-50mgs m`humiex fuq il-Formularju ta` l-Isptar u b`hekk jitqassmu biss mill-Ispiżerija ta` l-Isptar San Luqa lil dawk il-pazjenti li ġew approvati mid-DTC (Drugs Therapeutic Committee).

Il-pilloli Diclofenac tal-25mg ma kenux out of stock mill-Medical Stores.

Dawn ġew ordnati mill-Ispiżerija tal-Gvern fil-Gżira f`nofs Frar, l-ordni nħadmet fis-27 ta` Frar u ġiet mibgħuta l-Ispiżerija fil-bidu ta` Marzu.

Għal din ir-raġuni jista` jkun li l-Ispiżerija tal-Gżira, kienet out of stock minn dawn il-pilloli għal ftit ġranet sakemm dawn il-pilloli tqassmu.

GĦAWDEX: RABAT - DAWL FIT-TOROQ

L-ONOR.

VICTOR GALEA PACE staqsa lill-Prim Ministru: Jista' l- Ministru jgħid jekk huwiex possibbli li toroq ġodda fir-Rabat, Għawdex, bħal per eżempju Muniċipju Ruman, Viani, Kunsill Ċiviku, Karla Galea u Universitas, li issa huma abitati u għandhom is-servizz neċessarji, jiddawlu bil-lampi?

Jekk iva, meta se jibda dan ix-xogħol?

ONOR.

ALFRED SANT: It-talbiet mill-Onor Membru għal aktar lampi fit- triqat imsemmija gewwa Għawdex qegħdin jiġu kkonsidrati flimkien ma' talbiet oħra.

TELEMALTA - CUSTOMER SERVICES UNIT

L-ONOR.

KARL CHIRCOP staqsa lill-Prim Ministru: Jista' l-Prim Ministru jgħid x'inhi r-raġuni li għada ma għaddietx ir-riforma tal- ħaddiema tal-Customer Services Unit tal-Korporazzjoni Telemalta li hemm aktar minn mija minnhom?

Kemm ħallset kummissjoni it-Telemalta fis-snin 1994, 1995 u 1996 lil Posta Ltd, lil Bank of Valletta u lil Mid-Med Bank għal ħlas ta' kontijiet tat-telefon li sar fil-branches tagħhom?

ONOR.

ALFRED SANT: Filwaqt li diga' kien hemm diversi taħdidiet bejn il- Management u l-Union dwar ir-riforma għall-ħaddiema fit-taqsima tas-CSU; u filwaqt li l-Management diġa' ressaq il-proposti tiegħu lill-Union, il- Union ressqet il-Kontro Proposti tagħha u t-taħdidiet għadhom għaddejjin.

Sal-lum l-ebda naħa ma ddeċidiet li hemm xi dead lock f'dawn it-taħdidiet.

Kummissjoni mħallsa mill-Korporazzjoni Telemalta għal ħlas ta kontijiet hija:-

| |Posta|Bank of |Mid-Med |Tota| | |Ltd |Valletta |Bank Ltd|l | | | |Ltd. | | | | |Lm |Lm |Lm |Lm | |199|61,13|1,529 |2,002 |64,6| |4 |6 | | |67 | |199|67,82|8,751 |16,676 |93,2| |5 |1 | | |48 | |199|52,91|8,909 |14,341 |76,1| |6 |7 | | |66 | |Tot|181,8|19,188 | | | |al |74 | | | |

SPTAR SAN LUQA - PAZJENTI

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jinforma lill-Kamra kemm kien hemm pazjenti f'kull sala ġewwa l-Isptar San Luqa u l-Isptar Karen Grech fis-16 ta' Frar 1997 sala b'sala?

ONOR.

MICHAEL FARRUGIA: Lista ta' kemm kien hemm pazjenti f'kull sala ġewwa l-Ispar san Luqa u l-Isptar Karen Grech fis-16 ta' Frar 1997 tpoġġiet fuq il-Mejda tal-Kamra aktar kmieni f'din is-seduta.

IMPJIEGI - REĠISTRAZZJONI GĦAX-XOGĦOL

L-ONOR.

LOUIS DEGUARA staqsa lill-Ministru tal-Ħarsien Soċjali: Jista' l-Ministru jirrispondi d-domanda parlamentari numru 322?

ONOR.

EDWIN GRECH: B'riferenza għall-mistoqsija parlamentari numru 3816 li tirreferi għall-mistoqsija parlamentari numru 322, l-informazzjoni mitluba mill-Onor.

Interpellant qed tpoġġiet fuq il-Mejda tal-Kamra aktar kmieni f'din is-seduta.

SAĦĦA - PARAMEDIC AIDES

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jinforma lill-Kamra jekk il-Gvern preżenti għadux bil-ħsieb li jkompli bl-ipproċessar tas-sejħa għal paramedic aides skond ma kien wieġeb għad-domanda parlamentari numru 395?

ONOR.

MICHAEL FARRUGIA: M'għandix x'inżid mar-risposta li kont tajt għall- mistoqsija parlamentari numru 395.

SPIŻERIJI TAL-GVERN - MEDIĊINI

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid x'tip ta' kontroll isir ġewwa l-health centres u l-ispiżeriji tal-Gvern biex ma jinħarġux mediċini li l-expiry date fuqhom tkun inqabżet?

ONOR.

MICHAEL FARRUGIA: Ninsab informat li l-mediċini li jaslu fl- ispiżeriji taċ-ċentri tas-saħħa mill-medical stores ikollhom l-expiry date tagħhom iċċekjata kif jaslu fl-ispiżerija.

Il-mediċini fuq l-ixkaffef fl- ispiżeriji jerġgħu jiġu ċċekkjata kull tlieta jew erba` ġimgħat.

MEDICAL STORES - MEDIĊINI

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jpoġġi fuq il-Mejda tal-Kamra lista ta' mediċini sew dawk formulary sew dawk non formulary li kienu neqsin mill-Medical Stores fis-16 ta' Ottubru 1996?

ONOR.

MICHAEL FARRUGIA: In-numru involut ta' items out of stock tpoġġew fuq il-Mejda tal-Kamra minni aktar kmieni f'din is-seduta, waqt l- aġġornament fis-seduta ta' nhar l-Erbgħa, 26 ta' Frar, 1997.

Dan kien parti minn ittra b'risposta għall-artikolu f'ġurnal lokali.

Dan huwa wieħed konsiderevoli u ma narax raġuni għalfejn inġiegħel l-istaff joqgħod jipprepara l-listi minflok li jara li x-xogħol ikompli jitħaffef.

FURJANA - XOGĦLIJIET FUQ SUBWAYS

L-ONOR.

JEAN PIERRE FARRUGIA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid fejn waslet l-għażla tat-tenders għax-xogħlijiet fuq iż-żewġ subways fi Triq Sant'Anna, l- Furjana?

Meta se jinbeda dan ix-xogħol?

Meta hu maħsub li jitlesta?

ONOR.

CHARLES BUHAGIAR: Id-Dipartiment tat-Toroq għadu qiegħed jiddiskuti mal-Kunsilli tal-Furjana, is-sistema tax-xogħol ta' restawr li trid tiġi mplimentata f'dan il-proġett u li eventwalment twassal għall- għażla tat-tenders ta' dan il-proġett.

SAĦĦA - TRANSFERIMENTI

L-ONOR.

JEAN PIERRE FARRUGIA staqsa lill-Ministru tas-Saħħa, Kura ta' l-Anzjani u Affarijiet tal-Familja: Jista' l-Ministru jgħid kemm seħħew transfers fid-Dipartiment tas-Saħħa u fl-isptarijiet pubbliċi (sptar b'sptar) kollha f'dawn l-aħħar sitt ġimgħat?

ONOR.

MICHAEL FARRUGIA: In-numru ta' każi ta' deployment fid-Dipartiment tas-Saħħa u fl-isptarijiet pubbliċi f'dawn l-aħħar sitt ġimgħat kien ta' 163.

Dan jikkompera mat-361 fl-ewwel xhur wara bidla fl-amministrazzjoni fl-1987.

ŻJARA MIS-SEGRETARJU PARLAMENTARI FI FRANZA

L-ONOR.

JEAN PIERRE FARRUGIA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid min iffinanzja ż-żjara tas- Segretarju Parlamentari u tliet persuni oħra fi Franza dan l-aħħar, il- Gvern jew il-Malta Racing Club?

Peress li sew il-Gvern kif ukoll l-MRC jilmentaw min nuqqas ta' finanzi, kienet meħtieġa delegazzjoni ta' erba' min nies?

ONOR.

EVARIST BARTOLO: Tweġiba tingħata f'xi seduta oħra

AMBJENT - ATT DWAR ŻIBEL U SKART

L-ONOR.

JEAN PIERRE FARRUGIA staqsa lill-Prim Ministru: Jista' l- Prim Ministru jirrispondi l-mistoqsija parlamentari numru 3716 li oriġinarjament kienet saret lill-Viċi Prim Ministru u Ministru ta' l- Affarijiet Barranin u li issa ġiet riferuta lilek, ċioe' jista' l-Prim Ministru jgħid kemm saru ċitazzjonijiet f'dawn l-aħħar tliet xhur dwar anti litter law biex il-ħmieġ ma jkomplix jiżdied?

ONOR.

ALFRED SANT: Bejn Diċembru 1996 u Frar 1997 saru 12-il ċitazzjoni rigward ksur ta' l-Att dwar Żibel u Skart.

BUĠIBBA - XOGĦLIJIET FL-PROMENADE

L-ONOR.

FRANCIS ZAMMIT DIMECH staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jinforma lill-Kamra jekk kienx hemm xi parti mix-xogħlijiet li qed isiru fuq il-Promenade ta' Buġibba li twaqqfu fuq ordni ta' l-Awtorita' ta' l-Ippjanar?

ONOR.

CHARLES BUHAGIAR: Le

COMMONWEALTH SCHOLARSHIPS -KANDIDATI

L-ONOR.

EDWIN VASSALLO staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħidilna kemm kienu l-kandidati li sa Settembru 1996 applikaw għal Commonwealth Scholarships?

Xi kwalifiki kellhom u min ġie magħżul?

Jista' l-Ministru jpoġġi fuq il-Mejda tal-Kamra kopja tar-Rapport tal-Bord?

ONOR.

EVARIST BARTOLO: L-informazzjoni mitluba tpoġġiet fuq il-Mejda tal- Kamra għall-qari.

Dawn id-dokumenti jispjegaw il-proċess addottat għal għażla tal-kandidati nominati għar-Renju Unit u l-Kanada għas-sena 1997.

Doc 1 - Board's Report Doc 2 - Shortlist Doc 3 - Nominations Doc 4 - List of applicants for 1997

ETC - IMPJIEGI

L-ONOR.

RICHARD MUSCAT staqsa lill-Ministru tal-Ħarsien Soċjali: F'każi meta xi enti jew awtorita' jkollha l-ħsieb li timpjega skrivan u titlob lill-Korporazzjoni għax-Xogħol u Taħriġ tipprovdilha lista bl- ismijiet tal-persuni kollha li jkunu jirreġistraw għal xogħol f'dak il- grad, jista' l-Ministru jgħid jekk il-Korporazzjoni għax-Xogħol u Taħriġ tipprovdix biss l-ismijiet tal-persuni li jkunu jirreġistraw taħt l-Ewwel Parti tar-Reġistru jew inkella tinkludix fil-lista wkoll lil dawk li jkunu jirreġistraw taħt it-Tieni Parti tar-Reġistru?

ONOR.

EDWIN GRECH: Meta l-Korporazzjoni ta' Xogħol u Taħriġ tirriferi nies għall-intervisti ma' xi korp parastatali hija tista' tibgħat nies kemm mill-ewwel parti u kemm mit-tieni parti.

Iżda meta tirriferi persuna għall- impjieg, il-korporazzjoni tagħti preferenza lill-persuni reġistrati fl- ewwel parti fuq dawk reġistrati fit-tieni parti.

SKEJJEL - SKOLA TAL-BINI

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid liema huma x-xogħlijiet li fuqhom huma mpenjati bħalissa l-istudenti ta' l-Iskola tal-Bini?

ONOR.

EVARIST BARTOLO: L-istudenti ta' l-iskola tal-Bini jaħdmu flimkien ma' ħaddiema ta' Building and Restoration Section u jintgħażlilhom xogħol li permezz tiegħu jistgħu jitgħallmu.

Bħalissa l-istudenti individwali qegħdin jaħdmu f'dawn il-postijiet:

Dar it-Tama Bormla 2.

Faċċata tal-Knisja biswiet id-dar ta' l-Anzjani Bormla 3.

Fl-ex Sptar Bighi 4.

Niċċa tas-sittax il-seklu fil-Mosta 5.

Ċimiterju ta' Braxja 6.

Restawr ta' sala Ospizio Floriana 7.

Faċċata u l-kampnar tal-knisja tal-Għargħur.

DIPARTIMENTI TAL-GVERN - TRASFERIMENTI

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: B'riferenza għall-memo li nħareġ fis-26 ta' Diċembru li għadda mis-Segretarju Parlamentari Cilia lill-Kapijiet tad-Dipartimenti, li fih is-Segretarju Parlamentari ta struzzjonijiet biex id-dipartimenti jagħtu pre-avviż suffiċjenti dwar tenders li jkun hemm il-bżonn li jinħarġu; u jassiguraw li t-tenders kollha jiġu approvati u aġġudikati minn Bord li jiġi maħtur minnu, jista' l-Ministru jgħid jekk l-istruzzjonijiet tas-Segretarju Parlamentari jmorrux kontra l-prassi amministrattiva?

ONOR.

EVARIST BARTOLO: It-tagħrif mitlub għadu qed jinġabar.

LIBRERIJA PUBBLIKA

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid xi pjan għandha d-Diviżjoni ta' l-Edukazzjoni biex il-pubbliku jkun jista' jagħmel użu aħjar mil- libreriji ta' l-iskejjel?

Hemm maħsub li l-kunsilli lokali jieħdu sehem f'dan il-pjan?

ONOR.

EVARIST BARTOLO: Naħseb li l-Onor.

Interpellant qed jirriferi għall-fergħat tal-Librerija Pubblika li hemm fl-iskejjel, prinċipalment primarji.

Dawn jaqgħu taħt id-Dipartiment tal-Bibljoteki u Arkivji u mhux taħt id-Diviżjoni ta' l-Edukazzjoni.

Id-Dipartiment tal-Bibljoteki qed ifassal pjan biex itejjeb is-servizz mogħti minn dawk il-fergħat billi jgħaqqadhom f'network permezz tal- komputerizzazzjoni, itejjeb il-kollezzjonijiet u billi wħud minnhom ikunu miftuħa għall-pubbliku għal aktar siegħat fil-ġimgħa.

Il-ministeru tiegħi se jibda taħdidiet mal-ministeru resopnsabbli mill- kunsilli lokali biex jintlaħaq ftehim dwar is-sehem li jistgħu jagħtu l- kunsilli biex il-pubbliku jingħata servizz aħjar minn dawn il-fergħat tal- Librerija Pubblika.

CULTURAL SUPPORT PROGRAMME

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm organizzazzjonijiet u/jew individwi bbenefikaw kull sena (sena b'sena) taħt il-Cultural Support Programme minn meta beda jitħaddem il-programm?

Jista' l-Ministru jpoġġi fuq il-Mejda tal-Kamra lista sħiħa bl-ismijiet ta' min ibbenefika u bl- ammont li rċieva kull benefiċċjarju?

Jista' l-Ministru jgħid hemmx il- ħsieb li l-programm jibqa' jitħaddem?

ONOR.

EVARIST BARTOLO: Lista mitluba tpoġġiet fuq il-Mejda tal-Kamra aktar kmieni f'din is-seduta.

Għar-rigward tal-aħħar parti, it-tweġiba hija fl-affermattiv.

YOUTH SUPPORT PROGRAMME

L-ONOR.

RICHARD MUSCAT staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm organizzazzjonijiet u/jew individwi bbenefikaw kull sena (sena b'sena) taħt il-Youth Support Programme minn meta beda jitħaddem il-programm?

ONOR.

EVARIST BARTOLO: Nixtieq ninforma lill-Onor.

Interpellant li minn meta beda jitħaddem il-programm Youth Support, ibbenefikaw organizzazzjonijiet u individwi b'dan il-mod:

| |Organizzazzj|Individ| | |onijiet |wi | |1993 |34 |4 | |1994 |27 |1 | |1995 |21 |1 | |1996 |38 |1 | |1997 (l-ewwel |13 |- | |6 xhur) | | |

BARRIERI

L-ONOR.

MICHAEL BONNICI staqsa lill-Ministru tax-Xogħlijiet Pubbliċi u Kostruzzjoni: Kemm-il barriera taż-żrar jew tal-franka għandu l-Gvern bħala proprjeta' tiegħu?

Min qiegħed jużahom?

Kemm huwa l-prezz tal-kirja għal kull waħda?

Kemm hija stmata l-produzzjoni ta' dawk il-barrieri li qiegħed iħaddem il- Gvern bl-impjegati tiegħu?

Jikkonsidra l-Gvern li juża dawn il-barrieri għall-irdim ta' skart tal- bini u ta' excavation work?

ONOR.

CHARLES BUHAGIAR: Il-Gvern għandu barriera tal-franka f'Ta' Robba mħaddma min-nies tal-Gvern, għall-użu tiegħu stess.

Il-kirja tal-barriera tal-franka qiegħda tiġi sstudjata.

Fl-1996 mill-barriera tal-Gvern tal-franka nqatgħu:

|Kantun |69907 No | |Blokki | 698 | | |No | |Samrotti| 327 | | |No | |Blajjet | 111 | | |No | |Vasi | 840 | | |No | |Xorok | 4706 No|

Din il-barriera għadha fi stat tajjeb ħafna u tkun ħasra jekk tintilef għar-radam.

Barra l-Barriera tal-franka ġewwa Ta' Robba, il-Gvern għandu diversi barrieri oħra mikrijin lil terzi persuni għall-użu ta' qtugħ ta' ġebel.

Lista kif mitluba mill-Onor.

Interpellant tpoġġiet fuq il-Mejda tal-Kamra aktar kmieni f'din is-seduta.

ĦARĠA TTG ITALIA - INTERVISTA PPUBBLIKATA

L-ONOR.

MICHAEL REFALO staqsa lill-Ministru tat-Turiżmu: B'riferenza għall-intervista ppubblikata fil-ħarġa ta' TTG Italia tat-30 ta' Jannar, 1997, jista' l-Ministru jikkonferma li dak li ġie ppubblikat jirrifletti fedelment dak li l-Ministru imwieġeb għall-mistoqsijiet ta' Pamela Mc Court Francescone?

Jekk le, x'inhuma d-diverġenzi bejn dak li wieġeb l-Ministru u dak li ġie ppubblikat?

ONOR.

KARMENU VELLA: Nitlob lill-Onor.

Interpellant ikun aktar speċifiku fid-domanda tiegħu.

MOSTA EXCHANGE - CANTEEN

L-ONOR.

MICHAEL BONNICI staqsa lill-Prim Ministru: Jista' l- Ministru jagħti informazzjoni lil din il-Kamra kif ġie stabbilit Canteen fl- exchange tal-Mosta?

Kif ġie mikri dan il-canteen permezz ta' offerti jew b'direct allocation?

X'relazzjoni għandu l-persuna li qed tmexxi dan il-canteen:- Mal- Korporazzjoni Telemalta; ma' l-Uffiċċju tal-Prim Ministru; mal-Partit Soċjalista?

ONOR.

ALFRED SANT: Nixtieq ninforma lill-Onor.

Interpellant li fil-Mosta Exchange ma ngħatax permess li jinfetaħ Canteen.

Dan l-aħħar ġiet talba minn uffiċjal fil-Mosta Exchange f'dan ir-rigward fejn din it-talba qed tiġi kkonsidrata.

Instab li dan l-aħħar infetaħ tuck shop mingħajr permess għal xi ħinijiet minn ħaddiem tal-Korporazzjoni Telemalta.

Nassigura lill- Onor. Interpellant li dan ingħalaq u se jittieħdu l-miżuri kollha neċessarji.

PENSJONI TA' L-IRTIRAR

L-ONOR.

MICHAEL BONNICI staqsa lill-Ministru ta' l-Ekonomija u l- Finanzi: Jista' l-Ministru jgħid kemm huwa n-numru ta' pensjonanti (ex- impjegati tal-Gvern) li qegħdin jieħdu l-pensjoni ta' l-irtirar?

Kemm minn dawn hija l-mara li qed tieħu l-pensjoni għax ir-raġel ikun miet?

ONOR.

LINO SPITERI: In-numru ta' pensjonanti li jieħdu pensjoni ta' l- irtirar mit-Teżor huma kif ġej:

8461 - pensjonant skond l-Ordinanza tal-pensjonijiet.

1117 - pensjonant skond l-Ordinanza tal-Pulizija.

480 - pensjonant skond l-Att tal-Forzi Armati

1508 - pensjonanti nisa romol skond l-Att tal-pensjoni lir-Romol u l-Orfni.

PERSUNI B'DIŻABILITA' - BENEFIĊĊJI

L-ONOR.

MICHAEL BONNICI staqsa lill-Ministru tal-Ħarsien Soċjali: Jista' l-Ministru jgħid kemm huwa n-numru ta' dawk il-persuni b'diżabilita' li qegħdin jirċievu xi benefiċċji, allowances, etc?

ONOR.

EDWIN GRECH: Ninforma lill-Onor.

Interpellant illi persuni b'diżabilita' jistgħu jikkwalifikaw għal pensjoni.

Din hija pensjoni mhux kontributorja b'rata massima ta' Lm24.48 fil-ġimgħa li magħha jirċievu wkoll il-Bonus Addizzjonali ta' Lm1.34 fil-ġimgħa, u l-Bonus li jitħallas f'Ġunju u f'Diċembru ta' Lm58.

Din il-pensjoni hi marbuta mat-test tal- mezzi.

In-numru ta' persuni li qed jirċievu din il-pensjoni huwa ta' 1834, u mqassmin hekk:

Pensjoni b'diżabilita' mentali 1547 Pensjoni b'diżabilita' gravi 172 Pensjoni għall-għomja 115

F'każ ta' tfal b'diżabilita' dawn jikkwalifikaw għall-allowance ta' Lm5 fil-ġimgħa li wkoll hi marbuta mat-test tal-mezzi.

Minn dawn hemm madwar 601 tifel u tifla li qed jirċievu din l-għajnuna.

PROPRJETA' TAL-GVERN - KERA

L-ONOR.

MICHAEL BONNICI staqsa lill-Ministru tad-Djar: Jista' l- Ministru jgħid kemm huwa n-numru ta' familji li qegħdin jokkupaw b'kera flat, dar eċċ, proprjeta' tal-Gvern li huma ntitolati għal roħs fuq il-kera ta' l-abitazzjoni tagħhom?

ONOR.

FREDDIE PORTELLI: Jien informat illi hemm 2635 appartament jew dar tal-Gvern li huma mikrija taħt xi skema jew oħra fejn il-kera kummerċjali hija sussidjata skond id-dħul tal-inkwilini.

SPTARIJIET - KAŻI TA' MRSA

L-ONOR.

JEAN PIERRE FARRUGIA staqsa lill-Ministru tas-Saħħa, Kura ta' l-Anzjani u Affarijiet tal-Familja: Jista' l-Ministru jgħid kemm kien hemm każijiet ta' MRSA xahar b'xahar f'dawn l-aħħar sentejn fl-isptarijiet pubbliċi sptar, sptar?

F'każ li hemm żieda fin-numru ta' każijiet fl-Isptar San Luqa, x'inhu jżomm lid-Dipartiment tal-Kirurġija milli jipposponi operazzjonijiet li m'humiex urġenti?

ONOR.

MICHAEL FARRUGIA: L-MRSA hija kondizzjoni komuni ta` kuljum f`diversi sptarijiet fid-dinja u sfortunatament tul dawn l-aħħar snin ġejna wkoll affetwati biha f`Malta.

Fl-ebda pajjiż bl-epidemjoloġija speċifika s'issa f`Malta, ma jkun hemm raġuni għall-postponiment ġenerali ta` operazzjonijiet mhux urġenti.

Il-każi preżenti qed jiġu ndirizzati.

MUS LTD - PROJECT MANAGEMENT OFFICE

L-ONOR.

CHRIS CARDONA staqsa lill-Ministru ta' l-Edukazzjoni u Kultura Nazzjonali: B'riferenza għat-tweġiba li ta għall-mistoqsija parlaentari numru 2902, jista' l-Ministru jgħid x'żamm milli jintlaħaq ftehim bejn il-Project Management Office u d-Diviżjoni tas-Saħħa dwar kuntratt ta' servizz ta' Project Management?

Jista' l-Ministru jagħti wkoll breakdown dettaljat ta' l-ammont ta' Lm206,551 li l-Ministru qal li kienu spejjeż li saru fir-refurbishment ta' l-Isptar San Luqa?

ONOR.

EVARIST BARTOLO: Tweġiba tingħata f'xi seduta oħra

UNIVERSITA' - PROJECT MANAGEMENT SERVICES

L-ONOR.

CHRIS CARDONA staqsa lill-Ministru ta' l-Edukazzjoni u Kultura Nazzjonali: B'riferenza għall-mistoqsija parlamentari numru 2905, jista' l-Ministru jqiegħed fuq il-Mejda tal-Kamra kif mitlub kopja tal-ftehim ffirmat bejn il-Project Management Office u l-Universita' biex din tirċievi servizzi ta' project management u li qegħda titħallas għalihom skond it-tariffa fi Skeda K?

Jaħseb il-Ministru li s-servizz li qegħda tingħata l-Universita' għandu jkun imħares b'xi tip ta' kuntratt formali?

Jikkonferma għaldaqstant il-Ministru li jeżistu għadd ta' ftehim bejn il- Project Management Office u periti partikolari biex dawn jagħtu servizz ta' konsulenza b'mod indirett lill-Universita' u ma jeżisti ebda ftehim formali bejn il-Project Management Office u l-Universita'?

Ma jidhirlux l-Ministru li dawn huma ħwejjeġ perversi fil-konfront ta' regolamenti finanzjarji mgħoddija mill-Parlament Malti?

ONOR.

DIVIŻJONI TA' L-EDUKAZZJONI - TINDIF TAL-ĦĠIEĠ

L-ONOR.

CHRIS CARDONA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid x'wassal biex jitqabbad kuntrattur privat biex inaddaf il-ħġieġ tal-blokk tad-Diviżjoni ta' l- Edukazzjoni meta hu magħruf li riċentement anke nxtara apparat biex isir dan it-tindif?

ONOR.

EVARIST BARTOLO: It-tip ta' tindif li kien hemm bżonn jirrikjedi li dan ix-xogħol isir minn nies ta' ċertu abilita' u b'apparat apposta biex ma jinħoloqx periklu għall-ħaddiema.

It-tip ta' apparat li nxtara huwa għal xogħol mhux daqshekk perikoluż u jiswa madwar Lm19.

DJAR - ALLOKAZZJONI TA' POST

L-ONOR.

JOSE' HERRERA staqsa lill-Ministru tad-Djar: Jista' l- Ministru jgħid meta d-dipartiment beħsiebu jalloka post lil persuna li isimha qed jintbagħat separatament peress li din il-persuna spiċċat fit- triq flimkien maż-żewġ uliedha u qed tgħix temporanjament f'kamra b'danger fi Flat 4, 100, Strait Street, Valletta?

ONOR.

FREDDIE PORTELLI: Jien informat illi l-persuna ndikata m'għandha l- ebda applikazzjoni mad-dipartiment, kellha waħda fl-1989 iżda ġiet ikkanċellata ftit xhur wara għax qalet li ma kenitx aktar interessata.

DJAR - RIPARAZZJONIJIET

L-ONOR.

JOSE' HERRERA staqsa lill-Ministru tad-Djar: Jista' l- Ministru jgħid meta d-dipartiment konċernat beħsiebu jaffettwa r- riparazzjonijiet neċessarji u urġenti mitluba minn prsuna li isimha qed jintbagħat separatament peress li ħaddiema tad-dipartimet diġa' aċċedew fuq il-post, bdew ir-riparazzjonijiet u f'daqqa waħda waqfu?

ONOR.

FREDDIE PORTELLI: Jien informat li x-xogħlijiet li kellhom isiru mid-Dipartiment tal-Bini u Tiswija ta' Djar tlestew kollha barra l-bdil tal- ġebel fuq il-faċċata.

Informat ukoll li d-dipartiment talab l-għajnuna tal- VRP biex jista' juri x-xogħol.

ĦABS ĊIVILI - DETENUTI

L-ONOR.

JOSE' HERRERA staqsa lill-Prim Ministru: Jista' l-Prim Ministru jgħid kemm hemm detenuti fil-ħabs taħt arrest preventiv?

Jista' jagħti lista ta' kemm ilhom hekk detenuti?

ONOR.

ALFRED SANT: Ninsab informat li, fl-10 ta Marzu 1997, in-numru ta' detenuti fil-Ħabs taħt arrest preventiv kien ta' 127.

Ninsab informat ukoll li ż-żmien li dawn ilhom hekk detenuti jvarja bejn Mejju 1992 u Marzu 1997.

ĦABS ĊIVILI - NISA DETENUTI

L-ONOR.

JOSE' HERRERA staqsa lill-Prim Ministru: Jista' l-Prim Ministru jgħid hux beħsiebu jintroduċi r-riformi neċessarju biex in-nisa detenuti jkunu jistgħu jipprevalixxu ruħhom minn sistema riformattiva għal riabilitazzjoni mid-dipendenza fuq id-droga bħala ma hemm f'Division 7?

Kemm kien hemm rikjesti minn nisa li xtaqu jgħaddu programm simili?

ONOR.

ALFRED SANT: Diġa' teżisti l-possibbilta' li detenuti femminili jsegwu programm ta' riabilitazzjoni mid-dipendenza fuq id-droga.

Fil-preżent hemm detenuta li qed issegwi dan il-programm, filwaqt li żewġ applikazzjonijiet oħra qed jiġu kkonsidrati.

GĦAWDEX - DIPARTIMENT TAL-GVERN

L-ONOR.

ANTON TABONE staqsa lill-Prim Ministru: Jista' l-Prim Ministru jgħid kemm u fejn fis-26 ta' Ottubru, 1996 kien hemm karozza mikrija self-drive f'Għawdex lid-Dipartiment tal-Gvern u/jew lill- Ministeru?

ONOR.

ALFRED SANT: It-taġħrif mitlub jingħata f'xi seduta ohra.

SAJJIEDA

L-ONOR.

ANTON TABONE staqsa lill-Ministru tal-Biedja u Sajd: Jista' l-Ministru jgħid kemm hu n-numru ta' sajjieda fulltime u part-time li jagħmlu użu minn irmiġġ fuq il-pontoons li jinsabu fl-Imġarr, Għawdex?

ONOR.

NOEL FARRUGIA: Peress li l-irmiġġi huma responsabbilita' ta' l- Awtorita Marittima l-Onor.

Interpellant hu mitlub jagħmel id-domanda lill- ministru kkonċernat.

ORGANIC FARMING - RAPPORT

L-ONOR.

ANTON TABONE staqsa lill-Ministru tal-Biedja u Sajd: Jista' l-Ministru jpoġġi fuq il-Mejda tal-Kamra ir-rapport ta' l-esperti Ġermaniżi fuq l-Organic Farming?

ONOR.

NOEL FARRUGIA: Kopja tar-rapport magħmul fuq bażi volontarja minn esperti Ġermaniżi fuq is-suġġett ta' l-Organic Farming tpoġġiet fuq il- Mejda tal-Kamra aktar kmieni f'din is-seduta.

Nixtieq inżid ngħid li dan ir- rapport ġie pprezentat lill-għaqdiet ambjentali kollha għall-kummenti tagħhom f' laqgħa li saret fl-uffiċċju tiegħi.

EX-AMBAXXATUR TA' MALTA F'PARIĠI

L-ONOR.

CHRIS CARDONA staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jikkonferma li l-ex-Ambaxxatur ta' Malta f'Pariġi nefaq somma kbira ta' flus biex għamel farewell drinks għall-ħbieb meta temm il-kariga tiegħu bħala ambaxxatur f'Pariġi?

ONOR.

GEORGE VELLA: Nikkonferma illi l-Ambaxxatur Malti illi kien iservi ġewwa Parigi sa nofs Diċembru 1996 organizza, mingħajr ma talab l-awtorita' meħtieġa minn qabel, kif kien obbligat jagħmel, riċeviment għal madwar 300 ruħ fit-12 ta' Diċembru 1996.

Għal dan ir-riċeviment, jiena nformat illi ntnefqet is-somma approssimattiva ta' Lm4,800 minn fondi pubbliċi.

F'ittra li l-ex Ambaxxatur sussegwement bagħat lill-ministeru, sostna illi hija prassi normali li jiġu organizzati okkażjonijiet simili meta xi Ambaxxatur ikun se jtemm il-kariga tiegħu f'pajjiż.

Madankollu, il-ministeru tiegħi għadu qed jgħarbel sew il-każ minħabba li l-avveniment inżamm mingħajr ma ntalbu l-permessi meħtieġa minn qabel, speċjalment meta wieħed anki jikkonsidra n-nefqa konsiderevoli li saret.

ANZJANI - FTUĦ TA' DAY CENTRES

L-ONOR.

ANTOINE MIFSUD BONNICI staqsa lill-Ministru tas-Saħħa, Kura ta' l-Anzjani u Affarijiet tal-Familja: Peress li taħt l- Amministrazzjoni preċedenti, id-Dipartiment ta' l-Anzjani kellu kuntatti mal-Kunsill Lokali ta' Ħal Luqa dwar il-ftuħ ta' day centres għall-Anzjani f'dan ir-raħal - fil-fatt kien diġa' speċifikat il-post fejn kien hemm Mid- Med Bank fi Triq il-Ġdida - jista' l-Ministru jgħid xi progess sar f'dan ir- rigward?

ONOR.

MICHAEL FARRUGIA: Il-post diġa' ġie spezzjonat u jidhrilna li huwa tajjeb għal Day Centre.

Għalhekk saret approvazzjoni uffiċjali mid- Dipartiment bi ftehim mal-Kunsill Lokali ta' Ħal Luqa.

ANZJANI - DAY CENTRE FL-IMSIDA

L-ONOR.

ANTOINE MIFSUD BONNICI staqsa lill-Ministru tas-Saħħa, Kura ta' l-Anzjani u Affarijiet tal-Familja: Peress li riċentement is- Segretarju Parlamentari għall-Anzjani ġie rrapportat li qal li fl-Imsida Day Centre se jsir billi jintuża s-sular t'isfel fejn hemm id-Dining Room ta' l-Imsida Home, jista' l-Ministru jgħid jekk itteħditx deċiżjoni definittiva dwar dan il-pjan?

Peress li dan ifisser li wieħed ikollu jieħu parti sostanzjali u prominenti minn din id-dar biex jużaha bħala Day Centre, ma jkunx aħjar li dan iċ-ċentru, jekk għandu jsir f'dawk l-akwati, jinbena fuq art li hemm vojta u li tmiss ma' l-istess dar?

ONOR.

MICHAEL FARRUGIA: Mid-daqqa t'għajn u wara diskussjoni ma' s-Sindku tal-Imsida u mal-Kap tad-Djar għall-Anzjani jidher li l-parti ta' isfel tad- Dar tal-Imsida hija addattata biex tintuża bħala Day Centre.

Dan jgħin ukoll biex jibqgħu ntegrati l-anzjani tal-Home fis-soċjeta.

Billi jidher li dan jista jsir b'vantaġġ allura l-użu tal-art indikati fil- mistoqsija għal dan l-iskop tkun ħela tas- spazju bla bżonn.

Madankollu d-deċiżjoni finali għada ma ttieħdetx u jekk ikun hemm argumenti siewja oħra dejjem disposti niddeċiedu skond l-għaqal.

FMSS - FONDI

L-ONOR.

CHRIS CARDONA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid x'pagamenti għamlet il-Fondazzjoni għax-Xjenzi u Servizzi Mediċi fil-perjodu bejn l-1 ta' Jannar ta'l-1991 u l-31 ta' Jannar ta' l-1997 billi jgħid kull pagament li sar mill-fondi tagħha lil min sar, id-data ta' meta sar, għal-liema raġuni sar kif ukoll l-ammont ta' kull pagament li sar?

Jista' l-Ministru jagħti wkoll lista ta' standing orders li tħallsu mill-kont tal-bank ta' l- istess Fondazzjoni fil-perjodu msemmi u lil min?

Jista' jgħid meta għal- liema raġuni saru u jinkludi wkoll il-ħlasijiet li għamlet il-Fondazzjoni lil xi bank partikolari biex saru bank drafts kemm f'valuta Maltija kif ukoll f'dik barranija filwaqt li jagħti d-dati ta' meta saru, l-ammonti tagħhom lil min u għal-liema raġuni?

ONOR.

MICHAEL FARRUGIA: L-informazzjoni mitluba hija ta' natura kunfidenzjali.

FONDAZZJONI GĦALL-ISTUDJI INTERNAZZJONALI

L-ONOR.

CHRIS CARDONA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid xi swiet lill-Fondazzjoni għall-Istudji Internazzjonali l-Konferenza Anthropological Perspectives on the Roots of Conflict in the Eastern Mediterranean li saret fl-4 u l-5 ta' Ottubru ta' l-1996 billi jgħid xi tħallas item per item għal kull spiża li saret f'dan ir-rigward u lil min?

ONOR.

EVARIST BARTOLO: Din il-konferenza saret bejn l-4 u l-5 ta' Ottubru, 1996.

L-ispejjeż kienu dawn:

|Payee |Dettalj|Ammont | | |i | | |Royal |Riklam |Lm 42.54| |Anthropological| | | |Institute | | | |Arcades Florist|Fjuri |Lm 12.00| |Gesco Signs |Sign |Lm 22.00| | |Board | | |Casino Maltese |Lunch |Lm283.75| |TC Zammit |Cultura|Lm 20.00| | |l Tour | | |Tufigno |Ritratt|Lm 20.00| | |i | | |Plevna Hotel |Akkomod|Lm594.27| | |azzjoni| | |Medivet Ltd. |Lunch |Lm285.25| |Simone Vella |Typing |Lm 18.00| | |& | | | |Typescr| | | |ipt | | |Zarb Garage |Transpo|Lm 60.72| | |rt | | |Oħrajn | |Lm 13.90| |Total: | |Lm1372.4| | | |3 |

Id-dħul mill-participation fees kien ta' Lm852.77.

Id-deficit għamlet tajjeb għalih għotja mill-Unesco.

TOROQ - DWAL

L-ONOR.

EDWIN VASSALLO staqsa lill-Ministru tal-Kummerċ: Jista' l- Ministru jgħidilna kemm hemm talbiet pendenti għal bozoz ta' triq lokalita' b'lokalita'?

Kemm saru u fejn saru bozoz f'toroq mid-data ta' l-elezzjoni sal-lum?

ONOR.

LEO BRINCAT: It-tagħrif għadu qed jinġabar u tweġiba tingħata f`xi seduta oħra.

TEMPJI NEOLITIĊI - PLATFORMS

L-ONOR.

EDWIN VASSALLO staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid jekk hux possibbli li f'tempji neolitiċi ta' Ħaġar Qim u l-Imnajdra, fihom jsiru platforms ta' l- injam bħalma jeżistu fit-Tempju tal-Gġantija f'Għawdex?

ONOR.

EVARIST BARTOLO: Waqt li nirringrazzja lill-Onor.

Interpellant tas- suġġeriment tiegħu, ngħarrfu li din il-miżura ttieħdet ukoll fit-tempji ta' Ħal Tarxien, u li hija waħda mill-possibilitajiet li qegħdin jiġu kkonsidrati għal siti oħra.

LOTTU PUBBLIKU - PREMIJIET

L-ONOR.

EDWIN VASSALLO staqsa lill-Ministru ta' l-Ekonomija u l- Finanzi: Jista' l-Ministru jgħid kemm kienu l-premijiet ta' Lm3,000 (u sussegwentement ta' Lm4,000) li nstabu u ssarfu fid-Dipartiment tal-Lottu Pubbliku bħala rebħ mil-lotterija Scratch and Win?

Kemm minn dawn il- biljetti nbiegħu minn banek tal-lottu?

Kemm minn bejjiegħa oħrajn aġenti jew sellers?

Kemm minn vending machines?

ONOR.

LINO SPITERI: Fil-Presto Instant Lottery magħrufa wkoll bħala Scratch and Win bejn il-15 ta' April u s-7 ta' Marzu 1997 intrebħu għaxar premijiet ta' Lm3,000 u tnejn ta' Lm4,000.

Fejn jidħol bejgħ ta' biljetti tal-Lotterija Nazzjonali, Presto Instant Lottery (Scratch and Win) jew Tiritombla, id-Dipartiment tal-Lottu Pubbliku ma jagħmilx distinzjoni bejn riċevituri tal-Lottu, bejjiegħa (seller/agents) u vending machines.

Id-distinzjoni teżisti biss fejn jidħol bejgħ ta' biljetti tal-Lottu u tas-Super Five billi dawn huma limitati għal bejgħ minn banek tal-Lottu li huma allokati biss lill riċevituri tal-Lottu.

Għaldaqstant mhux possibbli tinagħta tweġiba għat-tieni parti tad-domanda ta' l-Onor.

Membru.

GĦAWDEX: RABAT - VILLA RUNDLE

L-ONOR.

VICTOR GALEA PACE staqsa lill-Ministru tal-Biedja u Sajd: Jista' l-Ministru jgħid meta hemm il-ħsieb li l-passaġġi ġewwa Villa Rundle, fir-Rabat Għawdex, jiġu ċċanġjati mill-ġdid peress li jinsabu fi stat ferm ħażin u ta' periklu għal pubbliku ġenerali b'mod partikolari għat- tfal?

ONOR.

NOEL FARRUGIA: Il-Ġnien Villa Rundle, fir-Rabat, Għawdex ma jaqax taħt ir-responsabbilita' diretta tal-Ministeru ta' l-Agrikoltura u Sajd.

GĦAWDEX:RABAT - TRIQ IR-REPUBBLIKA

L-ONOR.

VICTOR GALEA PACE staqsa lill-Prim Ministru: Jista' l-Prim Ministru jgħid jekk huwiex possibbli li ż-żewġ teatri li hemm fi Triq ir- Repubblika, Rabat, Għawdex jiġu floodlit?

Jekk iva, meta se jsir dan ix- xogħol?

ONOR.

ALFRED SANT: Għalkemm il-Gvern jagħti kull għajnuna possibbli u xierqa lill-għaqdiet GĦawdxin biex igħinhom igibu 'l quddiem il-ħajja kulturali u artistika f'Għawdex, mhijiex il-policy li l-bini tagħhom ikun imdawwal mill-Gvern.

SKEJJEL - TFAL FUQ IL-MINI-BUSES

L-ONOR.

VICTOR GALEA PACE staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kif qiegħed isir il-kontroll fin-numru tat-tfal fuq il-mini-buses meta dawn qed ikunu mimlija daqs bajda?

ONOR.

EVARIST BARTOLO: Tweġiba tingħata f'xi seduta oħra

SKEJJEL - TRASPORT

L-ONOR.

VICTOR GALEA PACE staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid għaliex it-tfal ta' l-iskola jinġabru minn fejn darhom fil-għodu u fir-ritorn tagħhom dawn it-tfal jiġu mitluba fil-pjazza tar-raħal?

Qed nirriferi għat-tfal ta' San Blas, Nadur, u dawk ta' Nazzarenu, Xagħra, Għawdex.

ONOR.

EVARIST BARTOLO: Nissuġġerixxi lill-Onor.

Interpellant li jagħmel din il-mistoqsija lill-Ministru kkonċernat.

BUĠIBBA - XOGĦLIJIET FIL-PROMENADE

L-ONOR.

FRANCIS ZAMMIT DIMECH staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jinforma l-Kamra kemm hi l- aħħar stima fuq ix-xogħlijiet li qed isiru fuq il-Promenade ta' Buġibba, u jistax jagħti breakdown ta' l-istess stima biex il-Kamra ikollha kemm hu mistenni jintnefaq fuq materjal; ħlas normali lill-ħaddiema tal-Gvern; overtime lill-istess ħaddiema; u ħlasijiet lil kuntratturi b'indikazzjoni ta' liema kuntratturi ngħataw liema xogħol?

ONOR.

CHARLES BUHAGIAR: Tweġiba tingħata f'xi seduta oħra.

P.A. - RAPPORT MIS-SUR CARMELO FARRUGIA

L-ONOR.

FRANCIS ZAMMIT DIMECH staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jqiegħed fuq il-Mejda tal-Kamra r-rapport li għamel is-Sur Carmelo Farrugia, fuq inkarigu tal-Gvern għar-rigward ta' l-operat ta' l-Awtorita' ta' l-Ippjanar?

Jista l-Ministru jinforma wkoll l-Kamra jekk sarx xi ħlas għall-istess rapport, u jekk iva kemm?

Jista' l-Ministru jqiegħed ukoll fuq il-Mejda tal-Kamra rapport li sar mill-istess Management Team tad- Direttorat ta' l-Ippjanar fuq titjib li jista' jsir fl-operat ta' l- awtorita'?

ONOR.

GEORGE VELLA: Ir-rapport tas-Sur Carmelo Farrugia, flimkien ma' dak tal-Management Team tad-Direttorat ta' l-Ippjanar, għadhom qegħdin jintużaw biex jgħinu ħalli jinstabu x' miżuri jridu jittieħdu biex l-Awtorita' ta' l- Ippjanar tiffunzjona aħjar.

Dawn ir-rapporti ġew ukoll diskussi mill-Bord ta' l-Awtorita'.

Meta jkun iż-żmien adattat, dawn ir-rapporti jitqiegħdu fuq il-Mejda tal- Kamra.

Dwar il-ħlas li sar għar-rapport tas-Sur Farrugia, is-somma kienet ta' Lm700.

WIED IL-GĦAJN - RAZZETT TAL-ĦBIBERIJA

L-ONOR.

JESMOND MUGLIETT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid fiex wasal ix-xogħol sabiex jitwassal il-main tad-drenaġġ fir-Razzett tal-Ħbiberija f'Wied il- Għajn?

Jista' l-Ministru jagħmel l-almu tiegħu sabiex dan ix-xogħol jitlesta sas- Sajf li ġej meta jkun wasal sabiex jitlesta proġett filantropiku ta' estensjoni?

ONOR.

RAĦAL ĠDID: TRIQ TAL-BORG - FOND NRU.

L-ONOR.

JESMOND MUGLIETT staqsa lill-Ministru tad-Djar: Jista' l- Ministru jgħid għalfejn il-fond numru 120, Triq Tal-Borg, Raħal Ġdid ġie derekwiżizzjonat?

Jekk dan sar minħabba periklu jista' l-Ministru jgħid x'periklu kien fih dan il-post?

ONOR.

FREDDIE PORTELLI: Jien informat illi fil-fond imsemmi kien hemm ħsara li jirrendih mhux tajjeb biex jinkera lill-ħaddieħor, eżattament bħalma ġara fi tlett mija u tmien każ ieħor mill-1991 'l hawn.

POLYMETRICS - ĦADDIEMA

L-ONOR.

JESMOND MUGLIETT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid kemm hemm ħaddiema Maltin jaħdmu mal-Polymetrics, kemm minnhom huma industrijali, kemm minnhom huma management?

X'se jagħmel il-Gvern b'dawn il-ħaddiema meta jieħu t-tmexxija ta' l- impjanti tar-reverse osmosis f'idejh?

Il-Gvern se jonora il-ftehim li kien sar li l-ħaddiema tal-Polymetrics isiru tal-WSC, bl-istess pagi u kondizzjonijiet li għandhom?

ONOR.

KORPORAZZJONIJIET/ENTI PUBBLIĊI - MEMBRI FUQ BORDIJIET

L-ONOR.

GEORGE PULLICINO staqsa lill-Prim Ministru: B'riferenza għat-tweġiba għall-mistoqsija parlamentari numru 3596, jaf il-Prim Ministru li managers moderni normalment jużaw programmi ta' databases fuq computers li jiffaċilitaw it-tiftix ta' informazzjoni bħal dik mitluba fil-mistoqsija parlamentari numru 3596?

L-ismijiet tal-membri fuq il-bordijiet ta' Korporazzjonijiet u entitajiet pubbliċi li għadu kemm apponta dan il-gvern ma jistgħux jinżammu fuq database li jagħtik din l-informazzjoni f'temp ta' ftit sekondi?

ONOR.

ALFRED SANT: Kif diga' weġibt lill-Onor.

Membru għall-mistoqsija tiegħu numru 3596, f'disa snin u nofs ta' Gvern Nazzjonalista qatt ma mżammet statistika kif talabha l-Onor.

Membru.

Nirringrazzjah għas-suġġeriment ferm utli tiegħu dwar kif l-informazzjoni mitluba minnu tista' tinżamm fuq database, imma għalissa l-informazzjoni miġbura għadha fl-istat li kienet iżżommha l-amministrazzjoni preċedenti.

UNIVERSITA' - STIPENDJI

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm kien hemm studenti Universitarji ntitolati u attwalment jieħdu l-istipendju fl-1 ta' Novembru 1996 u kemm kien dan l-istess numru fl-aħħar ta' Frar ta' din is-sena?

Kemm tħallas fi stipendji xahar b'xahar minn Ottubru 1996 sa l-aħħar ta' Frar ta' din is-sena?

ONOR.

EVARIST BARTOLO: Tweġiba tingħata f'xi seduta oħra

COMMONWEALTH SCHOLARSHIPS - BORD

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Minisatru jgħid kemm-il darba ltaqa' l-Bord ta' l-Għażla tal-Commonwealth Scholarships minn Ottubru sal-lum?

Jista' l- Ministru jgħid kemm kien hemm applikazzjonijiet għal dawn l-ischolarships fl-aħħar sejħa li saret?

Kemm saru nomini għal dawn l-ischolarships bejn l- 1990 u l-1997 sena b'sena?

Min huma l-applikanti li ġew nominati għal dawn l-ischolarships din is- sena u għal-liema oqsma ta' studju u fejn ġew nominati?

ONOR.

EVARIST BARTOLO: Il-Bord ta' l-Għażla tal-Commonwealth Scholarships iltaqa' erba' darbiet mis-26 ta' Novembru 1996, id-data tal-ħatra, sa' llum.

Matul Ottubru u Novembru kien fil-ħatra il-Bord ta' qabel li ma ltaqax.

Fl-aħħar sejħa li saret, dik ta' New Zealand, kien hemm tmien applikazzjonijiet.

S'issa l-ebda applikant minn dawn it-tmienja għadu ma ġie nominat.

Fil-fatt qed isir il-proċess biex isiru l-interviews' ta' l- applikanti.

Matul is-snin imsemmija fil-mistoqsija saru dawn in-nomini għall- Commonwealth Scholarships:

1990 - 10 1991 - 11 1992 - 11 1993 - 5 1994 - 9 1995 - 8 1996 - 8 1997 - 8

KUNSILL MALTI GĦAX-XJENZI U TEKNOLOĠIJA

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: B'riferenza għar-risposta parlamentari numru 2575, jista' l-Ministru jgħid jekk huwiex maħsub li l-MCST jikkummissjona l-bini ta' hands-on-science exhibits ġodda għas-sena 1997, biex jintużaw fil- wirijiet li beħsiebu jorganizza matul l-1997, flimkien mal-exhibits li qed juża diġa' l-kunsill li huma dawk l-istess li ntużaw fis-Science and Technology Week li saret f'Jannar, 1996?

Jekk fl-affermattiv, jista' l- Ministru jgħid x'inhu l-vot li se jintnefaq fqu dawn l-exhibits ġodda u min se jagħmel dan ix-xogħol?

ONOR.

EVARIST BARTOLO: Qed isir assessment tal-wirjiet Weekent Xjenza li diġa' ġew organizzati u jrid isir rapport fuq dak li sar, biex minnhemm mbagħad jittieħdu d-deċiżjonijiet dwar bini ta' hands-on science exhibits ġodda.

MCST - STAFF

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid mill-ewwel tas-sena 1997, x'tibdil fl-istaff kien hemm fl-MCST?

F'kull każ, x'sejħiet kien hemm għall-ingaġġ?

Meta saru dawn is-sejħiet u x'numru tal-ETC Permit kien hemm għal kull sejħa?

ONOR.

EVARIST BARTOLO: L-Onor.

Interpellant għandu jkun jaf li qed isir proċess biex jimtela' l-post ta' Chief Executive Officer tal-MCST.

Saru żewġ sejħiet għall-ingaġġ, bejn 7-17 Frar 1997 u bejn 8-20 Marzu 1997.

L- ETC Permit No. huwa 24/97.

L-MCST ġie wkoll mitlub mill-Uffiċċju tal-Prim Ministru biex Ms Claire Micallef Pule, is-Segretarja tal-Kunsill, tiġi seconded mill-MCST għall- Uffiċċju tal-President.

L-MCST xtaq jilqa' din ir-rikjesta u wera li ma kellux oġġezzjoni.

Biex jimtela' l-post vakanti, Ms Rosanna Schembri ġiet seconded mill-Foundation for International Studies.

KUNSILL MALTI GĦAX-XJENZI U TEKNOLOĠIJA

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid x'kienu l-ħteġijiet li waslu sabiex il-Kunsill Malti għax-Xjenza u Teknoloġija jkollu messaġġier minkejja li l-vot rikorrenti matul din is-sena tnaqqas?

Kemm se jitħallas dan il-messaġġier?

Kif intgħażlet din il-persuna?

ONOR.

EVARIST BARTOLO: Fil-MCST inħass bżonn ta' messaġġier/driver biex jaqdi l-ħteġijiet tal-Kunsill.

Il-paga hija dik korrenti ta' messaġġier/driver u dan intgħażel bil-proċedura tal-Labour Office.

L-arranġamenti preżenti qed jaqdu aħjar lill-kunsill u b'anqas spiża minn żmien li l-Onor Interpellant kien chief executive tal-kunsill.

MISTOQSIJIET GĦAL TWEĠIBIET BIL-MIKTUB

VAT - PERSUNI REĠISTRATI

L-ONOR.

GEORGE PULLICINO staqsa lill-Ministru ta' l-Ekonomija u l- Finanzi: Jista' l-Ministru jagħti lista bl-ismijiet u l-indirizzi ta' dawk il-persuni jew azjendi li huma reġistrati għat-taxxa tal-VAT u li n-negozju tagħhom qiegħed f'Tas-Sliema u San Ġiljan?

ONOR.

LINO SPITERI: Jiena mgħarraf li hija l-prattika tad-Dipartiment tal- VAT li fuq talba ta' persuni li qegħdin fin-negozju jagħti l-lista kollha tan-nies li huma reġistrati mad-dipartiment bid-dettalji taghhom (isem, indirizz etċ), meta din tkun meħtieġa għall-skopijiet ta' kummerċ bi ħlas ta' Lm15.

Hija l-prattika wkoll li l-informazzjoni li tingħata tkun ġenerali, filwaqt li l-informazzjoni konfidenzjali ma tingħatax.

Informazzjoni oħra bħal din li qed tintalab mill-Onor Sinjur ma tinżatax jekk ma tkunx standard format tad-dipartiment.

VETTURI SECOND HAND

W171. - L-ONOR.

ĊENSU GALEA staqsa lill-Ministru tat-Trasport u Portijiet: Jista' l-Ministru jagħti tagħrif dwar in-numru ta' vetturi second hand li ġew reġistrati f'Malta kull sena mill-1985 'il hawn?

F'liema kategoriji kienu l-vetturi reġistrati f'dan il-perjodu?

Matul l- ewwel xahrejn ta' din is-sena kemm kien in-numru ta' vetturi li ġew reġistrati f'kull kategorija, kemm ġodda kif ukoll second hand?

ONOR.

JOE DEBONO GRECH Jien informat li n-numru ta' vetturi second hand li ġew irreġistrati minn l-1988 kien kif jidher hawn taħt:

| |Priv|Comm-|Vehi|Buse|Moto|TOTA| | |ate |ercia|- |s |r |L | | |Cars|l |cles|and |Cycl| | | | |Vehi-| |Mini|es | | | | |cles |for |Buse| | | | | | |Hire|s | | | |198|363 |1,099| 7 | | |1,47| |8 | | | | |9 |8 | |198|282 |1,317| 2 | | |1,60| |9 | | | | |6 |7 | |199|104 |1,197| - | | |1,30| |0 | | | | |6 |7 | |199| 59| | 1 | | | | |1 | |607 | | |- |667 | |199|167 | | - | | 13|1,06| |2 | |887 | | | |7 | |199|572 |1,201|17 | | 38|1,82| |3 | | | | | |8 | |199|683 |1,327| 4 | |102 |2,11| |4 | | | | | |6 | |199|497 |2,160| 4 | |159 |2,82| |5 | | | | | |0 | |199|392 |2,554| 4 |27 |170 |3,14| |6 | | | | | |7 |

Id-dipartiment m'għandux figuri rigward is-snin 1985, 1986 u 1987.

In-numru ta' vetturi rreġistrati ġodda matul l-ewwel xahrejn ta' din is- sena kien:

| |Priv|Commer|Vehi|Buse|Moto|TOT| | |ate |cial |cles|s |r |AL | | |Cars|Vehicl|for |and |Cycl| | | | |es |Hire|Mini|es | | | | | | |Buse| | | | | | | |s | | | |Jann|808 |121 |21 |- |16 |966| |ar | | | | | | | |Frar|600 | 80 |12 |1 |29 |722|

Filwaqt li n-numru ta' vetturi rreġistrati 'second hand' kien:

| |Pri|Commer|Vehi|Buse|Mot|TOTA| | |vat|cial |cles|s |or |L | | |e |Vehicl|for |and |Cyc| | | |Car|es |Hire|Mini|les| | | |s | | |Buse| | | | | | | |s | | | | | | | | | | | |Jann|38 |308 |- |1 |7 |354 | |ar | | | | | | | |Frar|24 |149 |- |3 |9 |185 |

DELEGATI TAR-REĠISTRU TAŻ-ŻWIEĠ

L-ONOR.

SANDRO SCHEMBRI ADAMI staqsa lill-Ministru tal-Ġustizzja u Kunsilli Lokali: B'riferenza għall-mistoqsija paralementari numru W143, jista' l-Ministru jgħid x'inhi l-pożizzjoni ta' dawk id-Deputati Reġistraturi appuntati taħt l-Att ta' l-1975 taż-Żwieġ u li ġew imneħħija mill-amministrazzjoni preċedenti, ċioe' fil-15 ta' Mejju, 1995?

ONOR.

CHARLES MANGION: Ninforma lill-Onor.

Interpellant li xogħol id- Delegati tar-Reġistru taż-Żwieġ (u mhux Deputati Reġistraturi kif qed jirriferi għalihom l-Onor.

Interpellant) spiċċa awtomatikament fil-15 ta' Mejju 1995 meta daħlu fis-seħħ l-emendi fl-Att taż-Żwieġ li kienu saru wara l-Ftehim bejn il-Gvern Malti u s-Santa Sede.

Fil-fatt b'dawn l-emendi nbidlu l-proċeduri tar-reġistrazzjoni ta' l-Atti taż-Żwieġ ta' żweġijiet Kattoliċi u billi qabel dawn l-emendi din ir- reġistrazzjoni kienet l-unika funzjoni li d-delegati kienu jintgħażlu biex iwettqu, il-ħtieġa tagħhom spiċċat fl-imsemmija data.

FURJANA - BINJA VILHENA

L-ONOR.

SANDRO SCHEMBRI ADAMI staqsa lill-Ministru tax-Xogħlijiet Pubbliċi u Kostruzzjoni: Jista' l-Gvern preżenti jgħid jekk huwiex se jkompli l-wegħda tal-Gvern Nazzjonalista li ftit qabel ma spiċċa kien wiegħed lir-residenti ta' Binja Vilhena li f'qasir żmien kellu jirranġa l- inħawi ta' madwar din il-binja li tinsab fi Pjazza Preziosi, l-Floriana?

ONOR.

CHARLES BUHAGIAR: NirrIferi l-Onor.

Interpellant għat-twegiba li tajt għall-mistoqsija parlamentari numru 2522 (Seduta Nru. 24) u għall- mistoqsija parlamentari numru 3719 (Seduta Nru. 38).

WSC - SERVIZZ TA' DAWL U ILMA

L-ONOR.

SANDRO SCHEMBRI ADAMI staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid x'rimedji mmedjati hemm biex il-persuna li isimha qed jintbagħat under separate cover jingħata l- ilma u d-dawl li ilu li applika għalihom, meta ħaddieħor fid-dar għandu dawn dawn is-servizzi u meta din il-persuna se tiżżewweġ fi żmien sitt xhur u se jkun kostrett imur joqgħod f'post bla dawl u bla ilma?

ONOR.

CHARLES BUHAGIAR: Triq il-Ħafur, Attard, hija pproġettata fil- programm tax-xogħlijiet ta' estensjonijiet ta' mains ġodda li għandha l- Korporazzjoni għas-Servizzi ta' l-Ilma għal din is-sena.

BIRGU - FORTI SANT'ANĠLU

L-ONOR.

CHRIS AGIUS staqsa lill-Ministru tax-Xogħlijiet u Kostruzzjoni: Peress li fl-inħawi taxxatt storiku tal-Birgu u l-akwati tal- Forti Sant'Anġlu mistenni li jsir żvilupp ta' ġid infrastrutturali u turistiku, jikkonsidrax il-Ministru li l-Komunita Ċiniża tiġi riallokata posta band'oħra u l-bini fejn qed jabitaw jitwaqqa'?

Jistgħux jittieħdu l- passi neċessarji sabiex ma jibqax jitqabbad nar f'waħda mid-daħliet tal- Forti Sant'Anġlu?

ONOR.

CHARLES BUHAGIAR: Il-proposta ta' l-Onor.

Interpellant se tiġi studjata fid-dawl tal-Master Plan li qed jitħejja għar-Riabilitazzjoni tal- Kottonera.

Dwar l-aħħar parti tal-Interpellanza nitlob lil Onor. Interpellant biex jagħtini aktar dettalji.

BIRGU - ĊIMITERJU TA' SAN LAWRENZ

L-ONOR.

CHRIS AGIUS staqsa lill-Ministru tal-Kummerċ: Jista' l- Ministru jara li jkun installat il-kurrent elettriku ma' arblu li twaħħal quddiem iċ-ċimiterju ta' San Lawrenz fil-Birgu?

Għaliex f'ċerti każi, ċerti bozoz maħruqa jdumu ħafna sabiex jinbidlu?

ONOR.

LEO BRINCAT: Ix-xogħol meħtieġ biex jiddawwal quddiem iċ-ċimiterju ta' San Lawrenz fil-Birgu ser jitkolmpla fi żmien qasir.

Fil-preżent, il-medja ta' żmien biex jinbidlu bozoz maħruqa hija ta' madwar għaxart ijiem ta' xogħol, u dan minħabba li l-villaġġ bl-akbar numru ta' bozoz maħruqa jieħu prijorita'.

Iżda, il-Korporazzjoni Enemalta qed tara kif ukoll dan iż-żmien jista' jitnaqqas.

FORTIFIKAZZJONIJIET TAL-KOTTONERA - RIABILITAZZJONI

L-ONOR.

CHRIS AGIUS staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jindika x'inhu jżomm milli jitwettaq proġett ta' park b'tema storika li l-Kunsill Lokali tal-Birgu ilu li ppropona li jsir fil-Foss tal-Birgu?

ONOR.

CHARLES BUHAGIAR: Il-progett qed jigi studjat fid-dawl tal-Master Plan li qiegħed jitfassal għar-riabilitazzjoni tal-Fortifikazzjonijiet tal- Kottonera.

KOTTONERA - RIABILITAZZJONI

L-ONOR.

CHRIS AGIUS staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk hemmx xi pjanijiet għal użu alternattiv ta' l-Armerija ta' l-Ordni (ex-Harry Stanger College) u għal Mina tas-Sultan fil-Birgu u x'konsiderazzjonijiet se jingħataw id-diversi talbiet u suġġerimenti li saru mill-Kunsill Lokali tal-Birgu?

ONOR.

BIRGU - TRIQ IL-PAPA ALESSANDRU - PROĠETT

L-ONOR.

CHRIS AGIUS staqsa lill-Ministru tad-Djar: Jista' l- Ministru jgħid jekk hemmx xi ħsieb li tinbena l-parti ta' ġewwa ta' St. Lawrence Street, Birgu u jiġi riabilitat u rranġat bini mhux abitabbli fl- istess lokal sabiex tittaffa ftit il-problema ta' nuqqas ta' akkomodazzjoni li teżisti f'dan il-lokal?

ONOR.

ALFRED PORTELLI: Ninforma l-Onor.

Interpellant li sal-lum m'hemm l- ebda progett ta' housing socjali proġettat ghat-triq imsemmija.

Madankollu il-Birgu se jsir proġett f'Triq il-Papa Alessandru li bħalissa jinsab quddiem l-Awtorita' ta' l-Ippjanar għall-konsiderazzjoni.

TA' GIORNI - ST MICHAEL'S COLLEGE

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Għandux ħsieb il-Ministeru ta' l-Edukazzjoni u Kultura Nazzjonali jakkwista lura mingħand l-awtoritajiet Libjani l-proprjeta' f'Ta' Ġiorni li qabel kienet St Michael's College of Education biex jiġi assigurat l-aqwa użu possibbli minn riżorsa ta' valur għall-poplu Malti?

ONOR.

EVARIST BARTOLO: Id-Divizjoni ta' l-Edukazzjoni fil-preżent m'għandux pjanijiet li jerġa' jakkwista l-bini li qabel kien St Michael's College of Education.

SKEJJEL - ASSENTEIŻMU

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Kemm ġew rapportati ġenituri l-Qorti talli ma bagħtux lil uliedhom l-iskola f'Ottubru u Novembru 1996?

Jista' l-Ministru jgħid mil- liema skejjel huma dawn it-tfal?

Kemm minn dawn kienu reċedivi?

ONOR.

EVARIST BARTOLO: In-numru ta' ċitazzjonijiet li nħarġu lill- ġenituri talli wliedhom m'attendewx l-iskola kien kif jidher hawn taħt: Ottubru 1996 - 502 Novembru 1996 - 402

Mill-figuri ta' hawn fuq: - Fix xahar ta' Ottubru '96 kien hemm:

12-il-ċitazzjoni li jkopru żewġt ulied ta' l-istess familja.

Ċitazzjoni waħda li tkopri tliet ulied ta' l-istess familja.

Ċitazzjoni waħda li tkopri erbat ulied ta' l-istess familja.

- Fix-xahar ta' Novembru '96 kien hemm:

12-il ċitazzjoni li jkopru żewġt ulied ta' l-istess familja.

Erba' ċitazzjonijiet li jkopru tliet ulied ta' l-istess familja.

Dawn it-tfal kienu minn dawn l-iskejjel, hekk kif jidher hawn taħt:

| |Ottubru |Novembru | | |'96 |'96 | |Primarji |57 | 41 | |Sekondarji,|314 |331 | |liċei u | | | |ex-Opportun| | | |ity | | | |Snajja |133 | 37 | |Oħrajn | 11 | 14 | |Skejjel | 4 | 4 | |speċjali | | | |Totali |519 |427 |

Il-każi reċedivi kienu hekk: Ottubru 1996 - xejn (bidu tas-sena skolastika) Novembru 1996 - 174

UNIVERSITA - FAKULTA' TAT-TEOLOĠIJA

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jagħti tagħrif jekk hu ltaqax formalment jew informalment mal-Fakulta' tat-Teoloġija ta' l-Universita' minn kemm ilu fil- ħatra?

Jekk fl-affermattiv, x'kien diskuss?

Hemm xi proposta li l- Ministru għamel lill-Fakulta?

ONOR.

EVARIST BARTOLO: Iva, ltqajt darba.

Il-fakulta' spjegat xi programm ta' xogħol għandha.

Tlabt lill-fakulta' biex tara x'jista' jsir biex jitjib il-livell tat-tagħlim tar-Reliġjon fl-iskejjel primarji.

IKLIN - ĊENTRU TAL-KINDERGARTEN

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Skond stqarrija għall-istampa li ħarġet mid-DOI fil-15 ta' Ottubru 1996, il-ġenituri tat-tfal ta' l-eta' tal-Kindergarten u li joqogħdu l-Iklin ġew mgħarrfa li se jiftaħ ċentru ta' kindergarten fl- Iklin?

Meta hu maħsub li jinfetaħ dan iċ-ċentru?

ONOR.

EVARIST BARTOLO: Nirriferi lill-Onor.

Interpellant għat-tweġiba għall-mistoqsija parlamentari numru 3250.

SKEJJEL: PATRI ĠUŻE DELIA

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: X'inhuma l-ħsebijiet tal-Ministeru ta' l-Edukazzjoni dwar l- iskola sekondarja Patri Ġuże' Delia għas-sena d-dieħla?

Jista' l-Ministru jikkonferma li din l-iskola u t-tfal se jiġu trasferiti għall-iskola Maria Assunta tal-Ħamrun?

Jista' l-Ministru jgħid jekk sarux xi diskussjonijiet fuq dan it-trasferiment mal-Kunsill Skolastiku ta' din l-Iskola?

Veru li flok dawn it-tfal issa se jmorru l-istudenti ta' l-iskola sekondarja Vincenzo Borg Brared ta' Birkirkara?

ONOR.

EVARIST BARTOLO: NirrIferi lill-Onor.

Interpellant għat-tweġiba mogħtija għall-mistoqsija parlamentari numru 3251.

Il-pjan issa hu li l-istudenti ta' Form III, IV u V ta' l-Iskola Sekondarja Ġuże' Delia, Birkirkara, f'Settembru 1997 ikunu trasferiti għall- Iskola Sekondarja Maria Assumpta, Ħamrun.

Se jittieħdu l-passi kollha meħtieġa mid-Diviżjoni ta' l-Edukazzjoni biex it-trasferiment kemm ta' l- għalliem kif ukoll ta' l-istudenti jkun bl-anqas inkonvenjent possibbli.

L-iskola Patri Ġuże' Delia se takkommoda lill-istudenti subien ta' l- Iskola Sekondarja Vincenzo Borg Brared, Birkirkara, li preżentement tinsab fil-kumpless ta' skejjel primarji.

Hu maħsub li fi żmien qasir se jingħata t-tagħrif meħtieġ lill-partijiet konċernati.

Nippriferi li f'każi simili l-partijiet konċernati jiġu nformati, ikkonsultati minn qabel.

GĦad irridu ndaħħlu tradizzjoni ġdida fid-Diviżjoni ta' l-Edukazzjon li jkun hemm aktar komunikazzjoni ma' partijiet milquta minn deċiżjonijiet.

M'iniex sodisfatt li għandna sistema tajba ta' komunikazzjoni f'dan il- qasam

DIPARTIMENT TA' L-ARTIJIET - L241/88

L-ONOR.

SANDRO SCHEMBRI ADAMI staqsa lill-Ministru tax-Xogħlijiet Pubbliċi u Kostruzzjoni: B'riferenza għall-file tal-Land Baviera, Valletta L241/88 tal-persuna li d-dettalji tagħha qed nibgħathom separatament, jista' d-dipartiment joħroġ iċ-cheque dovut lil dan il-kostitwent bħala kumpens għal post li ħadlu l-Gvern fl-1988; peress li dan id-dewmien qed ifisser nuqqqas ta' ġustrizzja?

ONOR.

CHARLES BUHAGIAR: Il-persuna msemmija mill-Onor.

Interpellant hi mitluba li tmur id-dipartiment ta' l-Artijiet (Acquisition Section) u tieħu magħha id-dokumenti relattivi biex turi it-titolu tagħha għal proprjeta espropjata.

MIA - ĦATRA TA' KAP EŻEKUTTIV

W203. - L-ONOR.

RICHARD MUSCAT staqsa lill-Ministru tat-Trasport u Portijiet: Jista' l-Ministru jgħid jekk u meta se jinħatar il-Kap Eżekuttiv il-ġdid tal-Malta International Airport ladarba ċ-chairman ma ngħatax ħatra ta' Chairman Eżekuttiv?

ONOR.

JOE DEBONO GRECH Ninforma lill-Onor.

Interpellant li iċ-Chairman ta' l-MIA qatt ma kellux ħatra eżekuttiva, iżda kien qed jaġixxi f'din il- kariga peress li l-post ta' Chief Executive baqa' ma nteliex.

Il-Kap Eżekuttiv il-ġdid beda x-xogħol illum.

AIR MALTA - PASSENGER HANDLING

L-ONOR.

RICHARD MUSCAT staqsa lill-Ministru tat-Turiżmu: Jista' l- Ministru jikkonferma li l-Air Malta flok li timpjega numru ta' ħaddiema part-time fid-Dipartiment tal-Passenger Handling għax-xhur tas-sajf se toffri transfer temporanju lill-ħaddiema li jaħdmu fil-Head Office?

Jidhirlu l-Ministru li din id-deċiżjoni se tolqot ħażin ix-xogħol amministrattiv ta' l-Air Malta li fix-xhur tas-sajf diġa' jbati ħafna minħabba li tliet darbiet fil-ġimgħa l-ħaddiema bid-day duties fl-Air Malta jaħdmu nofs ta' nhar?

ONOR.

KARMENU VELLA: Il-kumpannija beħsieba tilqa' t-talba ta' l- impjegati regolari taghha li ilhom ħafna jitolbu li jitħallew jagħmlu xogħol fil-Passenger Handling matul ix-xhur tas-sajf, u għal dan il-għan ħarġet sejħa interna għall-applikazzjonijiet minn fost li staff eligibbli għal dan it-trasferiment temporanju.

Jekk eventwalment tinħass il-ħtieġa, il-kumpannija ma tonqosx li tagħmel ir-reklutaġġ meħtieġ biex ix-xoghol ta' l-amministrazzjoni tal-kumpannija jibqa' miexi regolarment

AIR MALTA - BORD TAD-DIRETTURI ĠDID

L-ONOR.

RICHARD MUSCAT staqsa lill-Ministru tat-Turiżmu: Wara li l- Prim Ministru ġie rrapportat li qal li fuq il-Bord tad-Diretturi l-ġdid ta' l-Air Malta se jinħatar rappreżentant ta' l-aġenti ta' l-ivvjaġġar, jidhirlu l-Ministru li ħatra bħal din tivvantaġġa lil dak fost l-aġenti ta' l-ivvjaġġar li jinħatar fuq il-Bord tad-Diretturi fil-konfront tal- kompetituri diretti tiegħu?

ONOR.

KARMENU VELLA: L-Onor.

Interpellant mhux informat tajjeb.

Ma jirrizultalix li l-Prim Ministru qal li se jinhatar rapprezentant ta' l- agenti ta' l-ivvjaggar fuq il-Bord tad-Diretturi ta' l-Air Malta.

AIR MALTA - DIVISION CO-ORDINATOR

L-ONOR.

RICHARD MUSCAT staqsa lill-Ministru tat-Turiżmu: Jista' l- Ministru jikkonferma jekk hux minnu li l-persuna li isimha qed jintbagħat separatament inħatritx Division Co-ordinator fl-Air Malta qabel ma' din intbagħtet ma' l-Azzur Air bħala Managing Director ta' l-istess kumpannija?

Jekk fl-affermattiv, ma jidhirlux l-Ministru li din il-ħatra ma treġix meta dan l-individwu kien se jintbagħat barra min Malta biex imexxi l-Azzur Air u allura ma kellu l-ebda diviżjoni fl-Air Malta x'jikkontrolla?

ONOR.

KARMENU VELLA: Nikkonferma l-ewwel parti tal-mistoqsija.

Għat -tieni parti nirrispondi fin-negattiv.

AIR MALTA - UFFIĊJALI

L-ONOR.

RICHARD MUSCAT staqsa lill-Ministru tat-Turiżmu: Jista' l- Ministru jikkonferma li erba' uffiċjali ta' l-Air Malta ngħataw karozza tal- kumpannija?

Jekk fl-affermattiv, jista' l-Ministru jgħid jekk dawn il- karozzi nxtrawx jew inkrewx; jekk ħarġitx tender biex dawn il-karozzi jinxtraw jew jinkrew; u jekk qed jinkrew b'liema rata u mingħand min?

ONOR.

KARMENU VELLA: Min Ottubru li għadda 'l hawn ma ġiet allokata l- ebda karozza lil xi ufficjal ta' l-Air Malta.

Jekk l-Onor.

Membru għandu daqstant għal qalbu informazzjoni dwar xiri ta' karozzi messu staqsa qabel Ottubru 1996 meta kienu nxtraw mhux inqas minn tmintax l-Opel Vectra f'Marzu ta' l-1993.

Dawn il-karozzi kienu nxtraw mingħajr ebda sejħa għall-offerti u ngħataw lil uffiċjali tal-kumpannija li għadhom jużawhom sal-lum.

AIR MALTA - UFFIĊĊJU TAĊ-CHAIRMAN

L-ONOR.

RICHARD MUSCAT staqsa lill-Ministru tat-Turiżmu: Jista' l- Ministru jikkonferma li l-persuna li isimha qed jintbagħat separatament ġiet trasferita fl-uffiċċju taċ-Chairman ta' l-Air Malta biex tieħu ħsieb ir-relazzjonijiet pubbliċi?

Jekk fl-affermattiv, jista' l-Ministru jgħid ir-raġuni biex sar dan it-trasferiment in vista tal-fatt li fl-Air Malta diġa' hemm dipartiment sħiħ responsabbli mill-Marketing u Relazzjonijiet Pubbliċi?

ONOR.

KARMENU VELLA: Filwaqt li nikkonferma dak li qed jgħid l-Onor.

Interpellant fl-ewwel parti tal-mistoqsija tiegħu, ma narax għalfejn għandi nġib xi raġunijiet speċjali meta sitwazzjoni identika kienet tezisti preċiżament fl-uffiċċju ta' l-ex- chairman, ftit żmien ilu.

DJAR - SUSSIDJU

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jgħid għalfejn bniedem single (waħdu) s'issa ma jgawdux minn sussidju taħt xi skema tal-Housing Authority?

Hemm xi ċans għal tibdil?

Jekk fl-affermattiv, f'liema żmien approssimattiv?

ONOR.

ALFRED PORTELLI: Din it-talba se tigi kkonsidrata għall-ħarġiet ta' allokazzjoni li jmiss.

ENEMALTA - PETROLUM DIVISION - IMPJEGAT

L-ONOR.

SANDRO SCHEMBRI ADAMI staqsa lill-Ministru tal-Kummerċ: Jista' l-Ministru jgħid x'inhu preċiżament ix-xogħol li suppost jagħmel u x- xogħol fil-fatt li jagħmel l-impjegat fil-Petroleum Division, Enemalta, B'Buġia, li ismu qed jintbagħat separatament?

ONOR.

LEO BRINCAT: Ngħarraf lill-Onor.

Membru li l-impjegat li għamel riferenza għalih huwa Senior Messenger.

Dan l-impjegat ippreżenta ċertifikati mediċi u ġie rreferut lill-bord mediku skond il-proċeduri stabbiliti tal-korporazzjoni.

Sadanittant ingħata xogħol ieħor fil-grad tiegħu.

ENEMALTA - PETROLEUM DIVISION - CLEANER

L-ONOR.

SANDRO SCHEMBRI ADAMI staqsa lill-Ministru tal-Kummerċ: Jista' l-Ministru jgħid x'inhi r-raġuni li fil-Petroleum Division ta' l- Enemalta, Birżebbuġia il-cleaner tidher biss fil-għodu biex tiġbor ir- rubbish?

Għaliex l-uffiċini jinħaslu biss darba fil-ġimgħa ta' kafkaf b'barmil wieħed għall-uffiċini kollha?

ONOR.

LEO BRINCAT: Il-cleaner li hemm fit-taqsima tal-Petroleum taħdem mis-7.00 a.m. sat-3.00 p.m. Bħalissa qiegħda taqdi d-dmirijiet tagħha skond il-bżonn.

Il-problema ta' tindif ta' l-uffiċini kif ukoll tas-sit tal-Petroleum Division ġewwa Birżebbuġia qegħdin nieħdu ħsiebha.

DJAR - QASAM TAD-DJAR

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jgħid kemm ħarġu permessi f'dawn l-aħħar sitt xhur għall-bini tat-tielet sular magħmul minn kmamar tal-concrete bricks fuq bjut ta' djar li kienu mibnija mill-Gvern f'nofs housing estates residenzjali u bl-għoli ta' 12-il filata għall-użu ta' trobbija ta' tjur bħal fil-każ ta' Triq il- Palma, San Gwann meta l-kmamar washrooms li hemm fuq il-bjut kollha fl- istess żona huma iżgħar il-bosta u mhux iżjed minn tmien filati għoli?

ONOR.

ALFRED PORTELLI: L-Awtorita' tad-Djar ma harget l-ebda permess għal dan il-għan.

DJAR - GALLINARI BIT-TJUR FIL-BTIEĦI

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jgħid x'permessi qed jinħarġu biex jinżammu gallinari bit-tjur fil-btieħi ta' wara ta' djar mibnija mill-Gvern f'nofs housing estates u li qed joħolqu inkonvenjenzi għad-detriment ta' l-abitanti l-oħra li wkoll jgħixu kif għandhom dritt fl-istess żona residenzjali bħal fil-każ ta' Triq il-Palma, San Gwann liema triq tinstab f'nofs blokki sħaħ ta' flats?

ONOR.

ALFRED PORTELLI: L-Awtorita' tad-Djar ma ħarġet l-ebda permess ta' dan it-tip.

ENEMALTA - PETROLEUM DIVISION

L-ONOR.

SANDRO SCHEMBRI ADAMI staqsa lill-Ministru tal-Kummerċ: Jista' l-Ministru jgħid għaliex meta fl-aħjar interess finanzjarju tal- Korporazzjoni Enemalta l-overtime suppost li twaqqaf, il-loss control unit fil-Petroleum Division, Birżebbuġia qed jagħtu ordni biex isir l-overtime is-Sibt fil-għodu b'mod regolari u dan meta x-xogħol jista' jsir matul il- ġimgħa?

GĦaliex allura l-overtime ma jingħatax lil kulħadd u għall kull division?

ONOR.

LEO BRINCAT: Il-Korporazzjoni Enemalta, filwaqt li m' għandha ebda ħsieb tneħħi s-sahra fejn ikun meħtieġ, qiegħda tara li ma jkun hemm ebda abbuż għal xogħol wara l-ħin.

Dan jgħodd għat-taqsimiet kollha tal- korporazzjoni.

Mhuwiex ċar jekk l-Onor.

Membru hux qed jissuġerixxi li s-sahra fl- Enemalta titwaqqaf jew inkella tingħata lil kulħadd f'daqqa.

ENEMALTA - PETROLEUM DIVISION - MANAGER

L-ONOR.

SANDRO SCHEMBRI ADAMI staqsa lill-Ministru tal-Kummerċ: Jista' l-Ministru jgħid jekk hux korrett illi filwaqt li l-manager tal- Petroleum Division, Enemalta Birżebbuġia jidħol kmieni qabel il-ħin tax- xogħol b'eżempju għal sħabu, hemm oħrajn b'mod partikolari l-persuna bin- numru tal-karozza U-3368, kważi b'mod regolari qed jidħlu tard ħafna?

Jista' l-Ministru jara li jibda jkun hemm punch card għal kulħadd?

ONOR.

LEO BRINCAT: L-uffiċjali kollha ta' din it-taqsima għandhom istruzzjonijiet biex josservaw il-ħinijiet ta' l-uffiċju kif stipulat fil- Ftehim Kollettiv.

L-impjegati tal-Korporazzjoni li ma jippanċjawx iridu jiffirmaw l-attendance sheets skond il-proċedura stabbilita.

Sadanittant, l- allegazzjoni li għamel l-Onor.

Membru qiegħda tkun investigata.

ENEMALTA - PETROLEUM DIVISION - UFFIĊJAL

L-ONOR.

SANDRO SCHEMBRI ADAMI staqsa lill-Ministru tal-Kummerċ: Jista' l-Ministru jispjega kif u għaliex f'miżura ta' dettal ċerti uffiċjali fl-Enemalta Petroleum Division, B'Buġia (b'mod partikolari l- persuna bin-numru tal-karozza Z-1974 li anke jitlaq qabel mix-xogħol) mhux qed jippanċjaw filwaqt li jidħlu tard, sa anke tliet kwarti wara l-ħin, kif fil-fatt ġara fit-3 ta' Frar, 1997 u b'mod ripetut f'ġranet oħra?

ONOR.

LEO BRINCAT: Nirreferi l-Onor.

Membru għat-tweġiba li ngħatat għall- mistoqsija parlamentari W217.

ENEMALTA - FINANCIAL CONTROLLER

L-ONOR.

SANDRO SCHEMBRI ADAMI staqsa lill-Ministru tal-Kummerċ: Jista' l-Ministru jgħid x'inhi r-raġuni li filwaqt li l-Financial Controller tal-Korporazzjoni Enemalta korrettament kuljum jippanċja b'mod regolari, dan ma jsirx minn kull ħaddiem mill-kbir saż-żgħir f'kull Division li taqa' taħt il-Korporazzjoni Enemalta?

ONOR.

LEO BRINCAT: Skond ċirkolari ta' l-Enemalta Nru. 6/90, b'effett mit- 12 ta' Frar 1990, l-uffiċjali kollha li kienu fil-kategorija li ma jirċivux ħlas għas-sahra ġew eżentati milli jippanċjaw.

Iżda dawn jiffirmaw l- attendenza tagħhom fuq Attendance Sheets.

Il-Finance Manager għoġbu jibqa' jippanċja l-attendenza tiegħu minflok jiffirma.